
GORGIAS 

[sau despre retorică] 

CALLICLES SOCRATE CHAIREPHON GORGIAS POLOS 

CALLICLES Este o vorbă, Socrate, că trebuie să soseşti 
ultimul la război şi la bătălie. 

SOCRATE Oare chiar aşa, cum se zice, am ajuns şi noil, prea 
tîrziu, după petrecere? 

CALLICLES Şi încă după ce petrecere minunată! Chiar 
adineauri Gorgias ne-a înfăţişat2 o sumedenie de lucruri 
frumoase. 

SOCRATE Pentru asta, Callicles, vinovat este numai 
Chairephon care ne-a făcut să zăbovim în agora. 

CHAIREPHON Nu face nimic, Socrate, tot eu voi îndrepta 
lucrurile, căci Gorgias, fiindu-mi prieten, are să ţină pentru noi 
altă cuvintare, dacă vrei, acum, dacă nu, altădată. 

CALLICLES Cum aşa, Chairephon? Socrate doreşte să-l audă 
pe Gorgias? 

CHAIREPHON Tocmai pentru asta am şi venit. 

CALLICLES Să ştiţi că puteţi veni la mine oricînd vreţi. 
Gorgias este oaspetele meu şi vă va ţine cuvintarea. 

SOCRATE Eşti foarte îndatoritor, Callicles. Crezi, însă, că are 
să discute cu noi? Vreau să aflu care este puterea artei lui, ce 
susţine şi ce te învăţăcel3. Cît despre cuvîntare, ar putea s-o 
ţină, aşa cum spui, altădată. 

CALLICLES Cel mai bine ar fi să-l întrebi chiar pe el, Socrate, 
căci tocmai aceasta avea în vedere în cuvintarea lui. 
Cerea,adineauri, celor dinăuntru să-l întrebe tot ce vor şi spunea 
că va da răspuns la toate4. 

SOCRATE De minune, Chairephon, ia întreabă-l tu ! 

CHAIREPHON Ce să-l întreb? 

SOCRATE Ce este el. 

CHAIREPHON Ce vrei să spui? 

SOCRATE în cazul în care ar fi meşter de încălţăminte, ţi-ar 
răspunde fără îndoială că este cizmar. Acum pricepi ce vreau să 
spun? 

CHAIREPHON Pricep şi am să-l întreb. Spune-mi Gorgias, e 
adevărat ce zice Callicles? Susţii că poţi răspunde la orice 
întrebare ţi se pune? 

GORGIAS Este adevărat, Chairephon. Exact acest lucru 


afirmam acum citeva clipe şi îl afirm din nou, că de mulţi ani 
nimeni nu m-a mai întrebat vreun lucru neaşteptat, 

CHAIREPHON Atunci, Gorgias, o să-ţi vină uşor să-mi 
răspunzi. 

GORGIAS Ai prilejul să mă pui la încercare, Chairephon. 

POLOS Pe Zeus, aşa e, dar dacă vrei, Chairephon, încearcă- 
mă pe mine. Gorgias trebuie c-a ajuns la capătul puterilor, atit 
de mult a discutat pînă acum. 

CHAIREPHON Ce vorbeşti, Polos? Crezi că ai să-mi răspunzi 
mai bine decit Gorgias? 

POLOS Ce-ţi pasă, din moment ce am să-ţi dau satisfacţie? 

CHAIREPHON Cituşi de puţin nu-mi pasă. Fiindcă aşa doreşti, 
răspunde-mi! 

POLOS întreabă! 

CHAIREPHON Te întreb. Dacă Gorgias ar cunoaşte 
profesiunea fratelui său, Herodicos, cum ar fi nimerit să-l 
numim? Oare nu la fel ca pe acesta? 

POLOS Desigur. 

CHAIREPHON în acest caz, ar fi potrivit să-l numim medic. 

POLOS Bine înţeles. 

CHAIREPHON lar dacă ar practica arta lui Aristophon, fiul lui 
Aglaophon, sau a fratelui acestuia5, cum ar fi indicat să-l 
numim? 

POLOS Pictor, fără îndoială. 

CHAIREPHON Prin urmare, în ce domeniu este el specialist şi 
cum ar fi potrivit să-l numim? 

POLOS O, Chairephon, multe sînt artele omeneşti ce se 
descoperă din experienţe pe calea experienţei. într-adevăr, 
experienţa face ca existenţa noastră să decurgă conform artei, 
iar lipsa experienţei o lasă pe seama întiîmplării. Cu fiecare 
dintre aceste arte, unii se ocupă într-un fel, alţii într-alt fel, însă 
cu cele mai alese se ocupă cei mai aleşi dintre oameni. Gorgias, 
care este unul dintre aceştia, şi-a ales cea mai frumoasă dintre 
arte6. 

SOCRATE Se vede, Gorgias, că Polos este pregătit de minune 
pentru a ţine discursuri, dar nu se ţine de ce a promis lui 
Chairephon. 

GORGIAS Cum aşa, Socrate? 

SOCRATE Am impresia că nu prea i-a răspuns la întrebare. 

GORGIAS Dacă vrei, întreabă-l tu însuţi. 


SOCRATE N-o fac. Dacă ai vrea să-mi răspunzi tu, cu mult 
mai plăcut mi-ar fi să-ţi pun întrebări. Din cele spuse, este clar 
pentru mine că Polos este mai versat în aşa-numita retorică 
decit în dialectică. 

POLOS Pentru ce, Socrate? 

SOCRATE Pentru că, Polos, întrebîndu-te Chairephon în ce 
este specialist Gorgias, i-ai lăudat arta ca şi cum ar contesta-o 
cineva, însă n-ai răspuns care anume este. 

POLOS Nu am răspuns că este cea mai frumoasă? 

SOCRATE Ba chiar aşa. însă nimeni nu te întreabă cum este 
arta lui Gorgias, ci care este ea şi cum trebuie să-l numim pe 
Gorgias. Aşa cum mai înainte, la cele întrebate de Chairephon, 
ai răspuns precis şi scurt spune şi acum tot aşa, care este arta 
lui Gorgias şi ce nume să-i dăm lui. Mai bine, Gorgias spune-ne 
tu însuţi cum trebuie să te numim şi în ce artă eşti specialist? 

GORGIAS în retorică, Socrate. 

SOCRATE Atunci trebuie să te numim retor?7 

GORGIAS Şi încă un bun retor, Socrate, dacă vrei să mă 
numeşti „ceea ce mă mîndresc că sînt", cum zice Homer. 

SOCRATE De bună seamă că vreau. 

GORGIAS Numeşte-mă, atunci. 

SOCRATE Oare putem spune că eşti capabil să-i faci oratori şi 
pe alţii? 

GORGIAS Acest lucru eu îl susţin nu numai aici, ci 
pretutindeni. 

SOCRATE în acest caz vrei, Gorgias, să ne continuăm ca pînă 
acum dialogul, întrebînd şi răspunzînd şi să amînăm pentru 
altădată discursurile de mărimea celui început de Polos? Dar să 
nu dezminţi ceea ce promiţi şi să fii dispus să răspunzi scurt la 
întrebare. 

GORGIAS Sînt unele răspunsuri, Socrate, care te obligă să ţii 
lungi discursuri, totuşi am să încerc să fiu cît mai concis cu 
putinţă. încă şi cu aceasta mă laud, anume că nimeni nu spune 
mai multe lucruri în mai puţine cuvinte decit mine. 

SOCRATE De aceasta şi este nevoie, Gorgias. Să-mi faci 
acum dovada conciziei tale, iar altădată a amplorii tale. 

GORGIAS Aşa voi face, şi vei spune că n-ai mai auzit un om 
atit de scurt la vorbă. 

SOCRATE Fie. Tu spui că eşti specialist în arta retorică şi că 
poţi să faci oratori şi pe alţii. însă cu ce anume se ocupă 


retorica? Ţesătoria se ocupă cu lucrarea hainelor, nu-i aşa? 

GORGIAS Desigur. 

SOCRATE Şi muzica cu creaţia melodiilor? 

GORGIAS Desigur. 

SOCRATE Pe Hera, Gorgias, sînt încîntat de răspunsurile taie 
fără pereche de scurte. 

GORGIAS Sînt convins, Socrate, că fac lucrul acesta cum se 
cade. 

SOCRATE De acord. Hai, de-mi răspunde tot aşa şi cu privire 
la retorică, cu ştiinţa căror lucruri anume se ocupă 

ea? 

GORGIAS A cuvîntărilor. 

SOCRATE Care anume, Gorgias? Cele care arată cum se 
tratează bolnavii pentru a fi vindecaţi? 

GORGIAS Nu. 

SOCRATE Atunci retorica nu are în vedere toate soiurile de 
cuvîntări. 

GORGIAS Nu, fără îndoială. 

SOCRATE însă îi face pe oameni capabili să vorbească. 

GORGIAS Desigur. 

SOCRATE Şi bineînţeles să şi gîndească ceea ce vorbesc? 

GORGIAS Fireşte. 

SOCRATE Aşadar, medicina, despre care vorbeam adineauri, 
te face apt să giîndeşti şi să vorbeşti despre bolile oamenilor? 

GORGIAS Fără doar şi poate. 

SOCRATE Atunci şi medicina se ocupă de cuvintări. 

GORGIAS Desigur. 

SOCRATE Şi anume cele care se referă la boli? 

GORGIAS întocmai. 

SOCRATE lar gimnastica, cu cuvîntările despre buna stare şi 
reaua stare a trupurilor?8 

GORGIAS Negreşit. 

SOCRATE Şi tot aşa este şi cu celelalte arte, Gorgias. Fiecare 
din ele are ca obiect acele cuvintări care se referă la lucrul cu 
care se ocupă respectiva artă. 

GORGIAS Aşa se pare. 

SOCRATE Pentru ce, deci, nu numeşti retorice şi celelalte 
arte, care se folosesc de cuvint, din moment ce numeşti retorică 
arta care are ca obiect cuvîntările? 

GORGIAS Pentru că, Socrate, întreaga ştiinţă a celorlalte 


arte, ca să zic aşa, are în vedere operaţiile manuale şi alte 
acţiuni de acest fel, în timp ce retorica nu se îndeletniceşte cu 
asemenea operaţie manuală, ci întreaga ei activitate şi împlinire 
se realizează prin cuvinte. Pentru acest motiv consider eu că, pe 
bună dreptate, retorica este arta discursurilor. 

SOCRATE Oare pricep eu sensul denumirii tale? Poate că mă 
voi lămuri mai bine. la răspunde-mi: Există tot felul de arte, nu-i 
aşa? 

GORGIAS Da. 

SOCRATE Dintre toate aceste arte, cred eu, unele folosesc 
acţiunea în mare măsură, neavînd nevoie decît de puţine 
cuvinte, altele chiar de nici un cuvînt, pentru că activitatea lor 
se realizează în tăcere, aşa cum este cazul picturii, sculpturii şi 
al multor alte arte. La asemenea arte mi se pare că te referi 
spunînd că ele nu sînt retorică. Nu-i aşa? 

GORGIAS îţi dai cu părerea cum nu se poate mai bine, 
Socrate. 

SOCRATE Există însă şi alte arte la care cuvintul este totul, 
iar la acţiune, ca să zic aşa, nu recurg deloc sau prea puţin, cum 
sînt aritmetica, calculul9, geometria, jocurile de noroc, şi alte 
multe arte, dintre care unele au cam tot atitea cuvinte cite 
acţiuni, dar majoritatea au mai multe cuvinte, iar activitatea şi 
vigoarea lor rezidă pe de-a-ntregul 

în cuvinte. îmi face impresia că printre acestea din urmă 
aşezi tu retorica. 

GORGIAS Ai dreptate. 

SOCRATE însă eu cred că pe nici una dintre ele nu vrei s-o 
numeşti retorică şi că de fapt nu asta ai vrut să se înţeleagă 
spunînd că retorica este arta a cărei putere stă în cuvint, căci 
atunci te-ar putea interpela un amator de subtilităţi: „Tu spui, 
Gorgias, că aritmetica este retorică?" însă eu cred că tu nu 
numeşti retorică nici geometria şi nici aritmetica, a GORGIAS Ai 
dreptate să presupui şi să crezi asta, Socrate, 

SOCRATE Atunci du pînă la capăt răspunsul pe care ţi l-am 
cerut. De vreme ce retorica este una din acele arte care se 
folosesc în mare măsură de cuvint, deopotrivă cu altele de acest 
soi, încearcă să-mi precizezi obiectul retoricii, a cărei forţă stă în 
cuvinte. Să zicem că m-ar întreba cineva, în legătură cu oricare 
dintre artele de care am vorbit: „Ce este aritmetica, Socrate?" 
Eu i-aş răspunde, ca tine adineauri, că este o artă care se 


realizează prin cuvint. lar dacă m-ar mai întreba: „Cu ce se 
ocupă?", i-aş răspunde că se ocupă cu numărul par şi impar, cu 
mărimea fiecăruia. Dacă m-ar întreba apoi: „Ce numeşti tu arta 
calculului?", i-aş răspunde că şi aceasta este una dintre artele 
care se realizează în întregime prin cuvinte. Şi dacă m-ar întreba 
din nou: „Cu ce se ocupă ea?", i-aş răspunde, ca în adunarea 
poporului, că „în toate celelalte privinţe'10 calculul este tot 
una cu aritmetica, de vreme ce se ocupă cu acelaşi lucru, cu 
numerele pare şi impare, că diferă de aritmetică numai întrucît 
cercetează mărimea numerelor pare şi impare fie în raport cu 
ele însele, fie unele în raport cu celelaltell. lar dacă m-ar 
întreba cineva de astronomie, şi eu i-aş spune că şi aceasta 
reduce totul la cuvinte, ar replica : „Dar cuvintele astronomiei la 
ce se referă, Socrate?", i-aş răspunde că la mişcarea astrelor, 
Soarelui şi Lunii, la viteza unora faţă de celelalte. 

GORGIAS Ai răspunde corect, Socrate. 

SOCRATE Fă şi tu la fel, Gorgias. Retorica este tocmai una 
dintre artele care săvirşesc şi împlinesc totul prin cuvinte! Nu 
este aşa? 

GORGIAS Aşa este. 

SOCRATE Spune-mi la ce se referă ele, care anume este 
lucrul pe care-l au în vedere discursurile ce ţin de retorică? 

GORGIAS Cele mai mari şi cele mai bune dintre lucrurile 
omeneşti, Socrate. 

SOCRATE Acum iar spui ceva discutabil şi cîtuşi de puţin 
limpede. Cred că ai auzit la ospeţe oameni cîntind acel 
scolion12, în care fac socoteala că cel mai bine-i să fii sănătos, 
al doilea să fii frumos şi al treilea, cum spune poetul scolionului, 
să fii bogat şi cinstit. 

GORGIAS Am auzit, dar ce vrei să spui prin asta? 

SOCRATE Că acum îţi ridici împotriva ta pe producătorii 
bunurilor lăudate de autorul scolionului, pe medic, pe pedotrib şi 
pe comerciant. Cel dintîi, medicul, ar zice: „Socrate, Gorgias te 
amăgeşte, căci nu arta lui face cel mai mare bine oamenilor, ci a 


mea." — lar dacă l-aş întreba: „Ce eşti tu, de susţii acestea?", ar 
răspunde pesemne că este medic. — „Ce spui tu? Oare obiectul 
artei tale este cel mai mare bine?" — „Cum să nu fie sănătatea, 


Socrate?", probabil că ar răspunde. „Există pentru oameni vreun 
bine mai mare decit sănătatea?" Dacă, după el, pedotribul ar 
zice: „M-aş mira şi eu Socrate, dacă Gorgias ţi-ar dovedi că 


binele artei lui este mai mare decit al artei mele", la rîndul meu 
i-aş zice: „Tu cine eşti, omule, şi care este meseria ta?" — „Eu 
sînt pedotrib, ar spune, şi meseria mea este să le fac oamenilor 
trupuri frumoase şi viguroase." După pedotrib, ar vorbi 
comerciantul, după cum cred, foarte dispreţuitor faţă de toţi: „la 
gindeşte-te, Socrate, dacă găseşti vreun bine mai mare decit 
bogăţia, la Gorgias sau la oricare altul?"'13 Atunci i-aş spune şi 
lui: „Cum aşa? Tu eşti producătorul ei?" Ar răspunde că da. „Ce 
eşti?" — „Comerciant." — „Dar cum aşa? Tu socoteşti că bogăţia 
este cel mai mare bine pentru oameni?", vom spune. „Cum să 
nu?", va spune el. — „Dar, uite, Gorgias pretinde că arta lui este 
sursa unui bine mai mare decit al artei tale", i-am spune noi. La 
care este limpede că ar întreba : „Şi care este binele acesta? Să 
lămurească Gorgias!" Deci, consideră, Gorgias, că îţi cerem, şi ei 
şi cu, să ne răspunzi care este după tine binele cel mai mare al 
oamenilor al cărui producător eşti tu. 

GORGIAS Cel care, într-adevăr, Socrate, este cel mai mare 
bine şi care, în acelaşi timp, dă oamenilor libertatea şi face pe 
fiecare stăpînul concetăţenilor săi. 

SOCRATE Care este prin urmare acesta? 

GORGIAS A fi în stare, zic eu, să convingi prin discursuri pe 
judecători în tribunale, pe senatori în senat, în ecclesia pe 
membrii ecclesiei, precum şi în oricare altă adunare care ar fi o 
adunare cetăţenească14. Datorită acestei puteri, sclav îţi va fi 
medicul, sclav îţi va fi pedotribul, iar comerciantul va vedea că 
agoniseşte nu pentru sine, ci pentru altul, pentru tine, care eşti 
în stare să vorbeşti şi să convingi mulțimile. 

SOCRATE Mi se pare, Gorgias, că acum ai explicat destul de 
precis ce este, după tine, arta retoricii şi, dacă te-am înţeles 
bine, susţii că retorica este făuritoarea convingeriil5 şi că 
întreaga ei acţiune, esenţa ei, către aceasta tinde. Ori ai de 
adăugat că retorica este în stare şi de altceva, în afara creării 
convingerii în sufletele ascultătorilor? 

GORGIAS Nicidecum, Socrate, căci socotesc că ai definit-o cu 
exactitate. Aceasta este esenţa ei. 

SOCRATE Ascultă-mă atunci, Gorgias. Să ştii că, după 
convingerea mea, dacă există cineva care într-o discuţie cu altul 
vrea să ştie exact despre ce este vorba, apoi eu sînt unul dintre 
aceia şi cred că şi tu. 

GORGIAS Ce-i cu asta, Socrate? 


SOCRATE îţi spun acum. în legătură cu puterea de 
convingere a retoricii, şi anume despre ce fel de convingere 
vorbeşti ca şi asupra căror lucruri se exercită ea, să ştii că eu nu 
am înţeles limpede, căci numai presupun ce este ea, după 
părerea ta, şi asupra căror lucruri se aplică. Aşa că am să te 
întreb totuşi despre ce convingere vorbeşti, şi asupra căror 
lucruri se exercită ea. Pentru ce, făcînd presupuneri, te mai 
întreb pe tine, în loc să vorbesc eu? Nu pentru tine o fac, ci în 
interesul discuţiei, pentru ca ea să decurgă în aşa fel încît să 
devină cît mai limpede obiectul ei. Gîndeşte-te dacă sînt 
îndreptăţit să te întreb. E ca şi cum, după ce te-aş întreba ce 
pictor este Zeuxis16, 

dacă mi-ai spune că este un pictor de fiinţe, eu n-aş fi 
îndreptăţit să te întreb ce fel de fiinţe pictează şi unde se află 
picturile lui. Nu este aşa? 

GORGIAS întocmai. 

SOCRATE Oare nu pentru faptul că există şi alţi pictori, care 
pictează multe fiinţe, de tot felul? 

GORGIAS Desigur. 

SOCRATE Dacă n-ar mai fi existat alt pictor în afară de 
Zeuxis, oare n-ar fi fost bun răspunsul tău? 

GORGIAS Cum de nu? 

SOCRATE Atunci răspunde-mi cu privire la retorică. Consideri 
că retorica este singura care produce convingerea, sau mai sînt 
şi alte arte? Am să fiu mai precis. Cine te învaţă un anumit lucru, 
te şi convinge în legătură cu el, sau nu? 

GORGIAS Fără discuţie, Socrate, mai înainte de toate, 
convinge. 

SOCRATE Să ne întoarcem la artele despre care vorbeam. 
Oare aritmetica nu ne învaţă cele cu privire la număr şi tot aşa 
şi aritmeticianul? 

GORGIAS Fără îndoială. 

SOCRATE Prin urmare ne şi convinge? 

GORGIAS Desigur. 

SOCRATE Atunci şi aritmetica este făuritoare a convingerii. 

GORGIAS Aşa se pare. 

SOCRATE Aşadar, dacă ne întreabă cineva ce fel de 
convingere şi cu privire la ce, îi răspundem că cea care ne 
învaţă despre mărimea numerelor pare şi impare. Şi despre 
toate celelalte arte, de care am vorbit, vom putea arăta că sînt 


arte ale convingerii, ale unei anumite convingeri cu privire la un 
anumit lucru. Nu este aşa? 

GORGIAS Desigur. 

SOCRATE Atunci retorica nu este singura artă a convingerii. 

GORGIAS Ai dreptate. 

SOCRATE însă pentru că nu este singura care realizează 
acest lucru, ci mai sînt şi altele, sîntem îndreptăţiţi, ca şi în cazul 
pictorului, să-l întrebăm din nou pe interlocutor: Ce fel de 
convingere şi cu privire la ce lucru realizează arta retorică? Ori 
crezi că nu este justificată o nouă întrebare? 

GORGIAS Ba da. 

SOCRATE Răspunde, deci, Gorgias, de vreme ce aceasta ţi-e 
părerea. 

GORGIAS Eu vorbesc, Socrate, de convingerea tribunalelor şi 
a celorlalte adunări, asupra lucrurilor care sînt drepte şi 
nedrepte17, aşa cum am arătat mai înainte. 

SOCRATE Şi eu bănuiam, Gorgias, că vorbeşti despre o 
convingere referitoare la aceste lucruri. Dar ca să nu te miri 
dacă puţin mai tirziu te voi întreba iarăşi ceva ce pare a fi 
limpede, reiau acum întrebarea. Cum îţi spun, eu te întreb 
pentru ca discuţia să ajungă la un capăt, nu ca să mă leg de 
tine, ci pentru a ne obişnui să nu anticipăm reciproc prin 
presupuneri asupra spuselor noastre, pentru ca tu să duci pînă 
la capăt explicaţia, potrivit ideii tale, aşa cum intenţionezi. 

GORGIAS Şi eu cred că procedezi bine, Socrate. 

SOCRATE Haide să cercetăm încă ceva. Numeşti tu un 
anumit lucru a şti? 

GORGIAS Numesc. 

SOCRATE Dar a crede? 

GORGIAS De asemenea. 

SOCRATE Tu consideri că a şti şi a crede, ştiinţa şi credinţa, 
sînt totuna, sau sînt deosebite? 

GORGIAS Fără discuţie, Socrate, socotesc că sînt altceva. 

SOCRATE Bine socoteşti, şi ai să vezi imediat de ce. Dacă te- 
ar întreba cineva: „Există, Gorgias, o credinţă falsă şi o credinţă 
adevărată?"18, după cum cred, tu ai încuviinţa. 

GORGIAS Desigur. 

SOCRATE Există o ştiinţă falsă şi una adevărată? 

GORGIAS Nicidecum. 

SOCRATE Este clar că nu sînt acelaşi lucru. 


GORGIAS Ai dreptate. 

SOCRATE însă şi cei care ştiu şi cei care cred sînt la fel de 
convinşi. 

GORGIAS Aşa este. 

SOCRATE Să stabilim, dacă vrei, două specii ale convingerii : 
una care se întemeiază pe credinţă fără ştiinţă şi cealaltă pe 
cunoaştere. 

GORGIAS întocmai. 

SOCRATE Deci care este convingerea pe care o creează 
retorica în tribunale şi în celelalte adunări, cu privire la lucrurile 
drepte şi nedrepte? Este cea din care se naşte credinţa fără 
ştiinţă sau cea din care se naşte ştiinţa? 

GORGIAS Este clar, Socrate, că cea din care se naşte 
credinţa. 

SOCRATE Aşadar, retorica, după cum se vede, este 
făuritoarea convingerii întemeiată pe credinţă şi nu pe 
învăţătură19, cu privire la lucrurile drepte şi nedrepte. 

GORGIAS Desigur. 

SOCRATE Aşadar, oratorul nu învaţă tribunalele şi celelalte 
adunări despre lucrurile drepte şi nedrepte, ci doar le convinge. 
într-adevăr, nici n-ar putea într-un timp scurt să instruiască o 
mulţime atît de mare cu privire la chestiuni atît de importante. 

GORGIAS Nu, într-adevăr. 

SOCRATE Dacă este aşa, să vedem ce putem spune despre 
retorică. în ce mă priveşte, nu sînt încă în stare să mă lămuresc. 
Cînd se face o adunare în cotate pentru alegerea de medici, sau 
constructori de corăbii, sau pentru vreun alt soi de meşteşug, 
oare nu este tocmai atunci cazul ca oratorul să nu dea sfaturi? 
Este limpede că în fiecare din aceste alegeri trebuie să fie ales 
cel mai priceput; cînd este vorba de construirea de ziduri, de 
porturi, de şantiere navale, trebuie solicitaţi numai arhitecţii, iar 
cînd se ţine sfat pentru alegerea de generali, pentru formarea 
unui front împotriva duşmanilor sau pentru ocuparea unui 
teritoriu, vor da sfaturi numai militarii şi nu oratorii. Ce-ai de 
spus despre acestea, Gorgias? Deoarece spui că eşti retor şi că 
faci oratori pe alţii, cel mai bine este să fii tu întrebat asupra 
artei tale. Gîndeşte-te că, de fapt, mă strădui în interesul tău, 
căci poate printre cei de faţă se întâmplă să fie unul care ar vrea 
să devină discipolul tău — şi îmi dau seama că sînt destul de 
mulţi dintre aceştia —, însă se ruşinează să te întrebe. Aşadar, 


întrebîndu-te eu, consideră că de fapt te întreabă ei. „Ce profit 
vom avea, Gorgias, dacă ne vei fi dascăl? în ce chestiuni vom fi 
în stare să sfătuim cetatea? Oare numai despre ce este drept şi 
nedrept, sau şi despre cele pomenite acum de Socrate?" Caută, 
deci, să le răspunzi. 

GORGIAS Eu voi încerca, Socrate, să-ţi dezvălui cu claritate 
întreaga putere a retoricii, căci tu însuţi mi-ai arătat de minune 
drumul. Tu ştii, desigur, că arsenalele, zidurile Atenei, precum şi 
construcţia porturilor îşi datorează existenţa, în parte sfaturilor 
lui Temistocle, în rest celor ale lui Pericle, şi nicidecum oamenilor 
de meserie. 

SOCRATE Acestea se spun despre Temistocle; cît despre 
Pericle, eu însumi l-am auzit propunîindu-ne construirea zidului 
din mijloc20. 

GORGIAS Şi cînd se face una din alegerile de care ai vorbit, 
Socrate, vezi bine cum oratorii sînt cei care dau sfaturi şi fac să 
triumfe opiniile lor asupra acestor chestiuni. 

SOCRATE Tocmai de acestea minunîndu-mă, Gorgias, de mult 
întreb ce soi de putere are retorica. Văzindu-i mărimea îmi pare 
că este un lucru divin21. 

GORGIAS însă dacă ai cunoaşte totul, Socrate, ai vedea că în 
ea cuprinde, ca să zic aşa, toate puterile şi le ţine în stăpiînire. 
Am să-ţi dau o dovadă temeinică. Adesea, mergind împreună cu 
fratele meu şi alţi medici pe la cîte un bolnav, cum acesta nu 
voia să înghită leacul, nici să se lase tăiat sau ars de medic, 
neputind medicul să-l convingă, eu reuşeam fără alt meşteşug 
decit retorica. Eu susţin că în orice oraş ar merge împreună 
oratorul şi medicul, dacă s-ar purta discuţia în adunarea 
poporului sau în vreo altă reuniune care dintre cei doi să fie ales 
medic, medicul nici nu va fi băgat în seamă, ci va fi ales cel 
capabil să vorbească, dacă va vrea. Şi cu oricare alt om de 
meserie ar concura, oratorul ar reuşi să se facă ales mai 
degrabă decît oricine. Nu există chestiune pe care oratorul să nu 
o trateze mai convingător decit oricare dintre oamenii de 
meserie din mulţime. Atît de mare este, aşadar, puterea acestei 
arte şi de acest soi este ea. Totuşi, o Socrate, trebuie să te 
foloseşti de retorică ca de orice altă artă de a lupta22. Astfel în 
cazul oricărei arte de a lupta, nu pentru a te folosi împotriva 
tuturor oamenilor înveţi pugilistica, pancraţiul şi lupta cu 
armele, încît, devenind mai puternic decit prietenii şi decit 


duşmanii, să te apuci să-ţi loveşti prietenii, să-i străpungi şi să-i 
ucizi. Pe Zeus, dacă vreunul care frecventează palestrele, 
devenind puternic la trup şi la pumn, se apucă să-şi bată tatăl, 
mama, vreo altă rudă sau prieten, pentru acest motiv nu trebuie 
detestaţi şi izgoniți din cetate pedotribii şi maeştrii de arme23. 
Ei i-au învăţat să se folosească cu dreptate de arme pentru a se 
apăra de duşmani şi de cei care-i nedreptăţesc, şi nu pentru a 
ataca. Dar discipolii, răstălmăcindu-i, se folosesc în mod nejust 
de tăria şi de arta lor. Deci nu dascălii sînt răi, nu arta este 
răspunzătoare, nici rea pentru acest fapt, ci, cred eu, acei care 
n-o folosesc cum trebuie. Acelaşi argument se potriveşte şi 
pentru retorică. Oratorul este capabil să vorbească în faţa oricui, 
despre orice, şi, într-un cuvint, să convingă mulţimea după 
vrerea lui. însă nu este ciîtuşi de puţin dator să uzurpe reputaţia 
medicilor — pentru motivul că este în stare s-o facă — nici a 
altor oameni de meserie, ci trebuie să se folosească cu justeţe 
de retorică ca şi de arta de a lupta. Cred că nu trebuie detestat 
şi alungat din cetate dascălul pentru abuzul pe care-l face 
elevul, de puterea şi de arta învățată de la el. Deşi a fost iniţiat 
în vederea unei drepte întrebuinţări, discipolul procedează în 
mod contrar. Prin urmare este drept să fie urit, expulzat şi ucis 
cel ce nu se foloseşte cum trebuie de retorică şi nu cel ce l-a 
învăţat. 

SOCRATE Eu cred, Gorgias, că tu ai experienţa multor discuţii 
în care ai remarcat faptul că anevoie pot vorbitorii să-şi 
precizeze unii faţă de alţii subiectul discuţiei pe care o 
întreprind, să se înţeleagă şi să se explice între ei, încheind cu 
bine întrunirea; dacă intră în dispută, şi unul spune despre 
celălalt că nu are dreptate sau că nu este clar, atunci se supără 
şi consideră că sînt de rea-credinţă unii faţă de alţii, doritori fiind 
să se certe şi nu să elucideze obiectul discuţiei. Ba unii sfîrşesc 
prin a se despărţi foarte ruşinos, ocărîndu-se, rostind şi auzind 
unii despre alţii asemenea lucruri încît cei de faţă se căiesc că 
au avut gîndul să devină auditorii unor astfel de oameni. 

Pentru ce spun toate acestea? Pentru că mi se pare că în 
acest moment nu eşti cu totul consecvent şi în acord cu cele ce- 
ai spus la început despre retorică. Mă tem, deci, să te combat, 
ca să nu mă suspectezi că sînt doritor de dispută, nu pentru a 
elucida un lucru, ci pentru a te ataca personal. în cazul cînd ai fi 
din acelaşi soi de oameni ca mine, te-aş putea chestiona cu 


plăcere; dacă nu, aş renunţa. Din ce soi de oameni sînt eu? Din 
cei care simt plăcere să fie combătuţi, dacă greşesc, dar să şi 
combată pe cel ce greşeşte, fără să-mi placă mai puţin cînd sînt 
combătut decît cînd combat la rîndul meu. Ba consider că primul 
lucru este cu atît mai avantajos cu cit e un bine mai mare să fii 
eliberat tu însuţi decit să eliberezi pe altul de un rău foarte 
mare. Cred că nu este rău mai mare pentru un om decit să aibă 
o opinie falsă asupra lucrurilor de care tocmai acum ne 
ocupăm24. Prin urmare dacă şi tu spui că eşti un astfel de om, 
să discutăm. De crezi însă că trebuie să renunţăm, s-o facem 
imediat şi să încheiem discuţia. 

GORGIAS în ce mă priveşte, Socrate, afirm că şi eu 
corespund cerinţelor prescrise de tine. Poate că ar trebui, totuşi, 
să ne gîndim şi la cei de faţă. înainte de venirea voastră, o 
vreme eu le-am arătat o mulţime de lucruri, iar acum probabil 
că vom zăbovi mai departe cu discuţia. Aşa că este cazul să 
vedem dacă nu reținem pe unii, care vor să facă şi altceva. 

CHAIREPHON "Auziţi, Gorgias şi Socrate, voi înşivă zarva 
celor care vor să asculte ce spuneţi. Cît despre mine, n-aş putea 
avea o treabă atît de importantă încît, avînd prilejul unor 
asemenea discuţii, purtate de asemenea vorbitori, să dau 
întîietate altor preocupări. 

CALLICLES Pe zei, Chairephon, chiar şi eu, care am asistat la 
multe discuţii, nu ştiu dacă m-am delectat vreodată atît de bine 
ca acum. Aşa încît, în ce mă priveşte, dacă aţi vrea să discutaţi 
toată ziua, aş fi cel mai încîntat. 

SOCRATE Atunci, Callicles, nu am nici o obiecţie, dacă şi 
Gorgias este de acord. 

GORGIAS Ar fi desigur ruşinos, Socrate, să nu vreau tocmai 
eu, care am anunţat că răspund la tot ce doreşte 

fiecare. Cu încuviințarea lor, discută şi întreabă tot ce vrei. 

SOCRATE Ascultă atunci, Gorgias, ce nedumerire îmi produc 
spusele tale. Se poate ca tu să fi vorbit bine şi eu să te fi înţeles 
rău. Tu spui că eşti capabil să iniţiezi în retorică pe oricine vrea 
să înveţe de la tine? 

GORGIAS Desigur. 

SOCRATE Pentru ca să convingă mulţimea, în toate privinţele, 
dar fără s-o înveţe? 

GORGIAS Este chiar aşa. 

SOCRATE Spuneai adineauri că în privinţa sănătăţii, oratorul 


este mai convingător decît medicul. 

GORGIAS Spuneam că asta se petrece în faţa mulţimii. 

SOCRATE în faţa mulţimii, asta înseamnă, în faţa celor ce nu 
se pricep? Căci, fără îndoială, în faţa celor ce se pricep nu va fi 
mai convingător decît medicul. 

GORGIAS Ai dreptate. 

SOCRATE Fiind deci mai convingător decît medicul, ajunge 
mai convingător decit cel ce se pricepe? 

GORGIAS Chiar aşa. 

SOCRATE Fără să fie medic, nu? 

GORGIAS Desigur. 

SOCRATE Nefiind medic, fireşte că el nu are cunoştinţele pe 
care le are medicul. 

GORGIAS Este evident. 

SOCRATE Aşadar, cel ce nu se pricepe va fi mai convingător 
în ochii celor ce nu se pricep decit cel ce se pricepe, de vreme 
ce oratorul poate să fie mai convingător decît medicul. Nu se 
întîmplă aşa? 

GORGIAS în acest caz, aşa se întîmplă. 

SOCRATE Şi în cazul tuturor celorlalte arte nu se întîmplă la 
fel cu oratorul şi retorica? Ea nu este deloc datoare să cunoască 
lucrurile în sinea lor, căci a descoperit un atare meşteşug de a 
convinge încît pare, în faţa celor ce nu se pricep, că este mai 
cunoscătoare decît cunoscătorii. j 

GORGIAS Oare nu este, Socrate, un mare avantaj, faptul că, 
ignorînd celelalte arte, cel ce o cunoaşte numai pe aceasta nu 
se vede socotit mai prejos de nici unul din oamenii de meserie? 

SOCRATE Dacă oratorul este sau nu este mai prejos de 
ceilalţi, prin îndeletnicirea lui, vom cerceta de îndată ce vom 
aduce vorba despre asta. Acum, să vedem, mai întîi, dacă 
despre ce este drept şi nedrept, urit şi frumos, bine şi rău, 
oratorul are aceeaşi atitudine ca în privinţa sănătăţii şi a 
domeniilor proprii celorlalte arte, şi anume dacă necunoscînd în 
esenţă ce este bine şi ce este rău, ce este frumos sau urit, drept 
sau nedrept, el meşteşugeşte totuşi o convingere datorită 
căreia, deşi este ignorant pare în faţa celor ignoranţi mai ştiutor 
decit cei ştiutori. Sau este nevoie să fie ştiutor şi trebuie să 
cunoască toate acestea mai înainte de a veni la tine ca să-l 
înveţi retorica? în caz contrar, tu, ca profesor de retorică, nu-l 
vei învăţa nimic din toate acestea pe cel ce vine la tine — căci 


nu ţine de meseria ta —, îl vei face însă să pară în ochii celor 
mulţi un cunoscător al acestor lucruri, fără să le cunoască, îl vei 
face să pară bun fără să fie în realitate? Ori vei fi cu totul 
incapabil să-l înveţi retorica dacă el nu cunoaşte în prealabil 
adevărul asupra acestor lucruri? Cum stau lucrurile, Gorgias? Pe 
Zeus, dezvăluie, aşa cum spuneai adineauri, care este puterea 
retoricii. 

GORGIAS Eu cred, Socrate, că acestea tot de la mine le va 
învăţa, în caz că nu le ştie. 

SOCRATE Mă declar mulţumit. Ca să înveţi pe cineva retorica, 
este necesar ca el să cunoască ce este drept şi ce este nedrept, 
fie dinainte, fie după venirea lui la tine. 

GORGIAS Exact. 

SOCRATE Dar, spune-mi, cel ce a învăţat arhitectura este 
arhitect, nu-i aşa? 

GORGIAS Desigur. 

SOCRATE Şi cel ce a învăţat muzica este muzician? 

GORGIAS Desigur. 

SOCRATE Nu este medic cine a învăţat medicina, şi în rest, 
din acelaşi motiv, nu este fiecare ceea ce-l face să fie ştiinţa lui? 

GORGIAS Exact. 

SOCRATE Prin urmare, din acelaşi motiv, cine a învăţat ce 
este drept nu este un om drept? 

GORGIAS întocmai. 

SOCRATE Aşadar, trebuie ca specialistul în retorică să fie 
drept, iar ca om drept trebuie să vrea să săvirşească numai 
lucruri drepte?25 

GORGIAS Aşa se pare. 

SOCRATE în nici un caz nu va vrea omul drept să facă 
nedreptăţi. 

GORGIAS Fără îndoială. 

SOCRATE însă din discuţie rezultă că specialistul în retorică 
este un om drept. 

GORGIAS Desigur. 

SOCRATE Atunci, în nici un caz el nu va vrea să facă 
nedreptăţi. 

GORGIAS Se pare că nu. 

SOCRATE îţi aminteşti cum, puţin mai înainte, ai spus că nu 
trebuie învinuiți şi nici expulzați din cetate pedotribii pentru că 
pugilistul se foloseşte de pumn cum nu trebuie? Şi că tot aşa, 


dacă oratorul se foloseşte în mod nejust de retorică, nu dascălul 
lui trebuie învinuit şi expulzat din cetate, ci cel ce nedreptăţeşte 
şi nu se foloseşte cum trebuie de retorică? Nu ai spus tu 
acestea? 

GORGIAS Le-am spus. 

SOCRATE Acum se pare însă că acelaşi orator nu poate să fie 
în nici un chip nedrept. Nu este aşa? 

GORGIAS Aşa se pare. 

SOCRATE lar la început, Gorgias, spuneam că retorica este 
arta discursurilor privitoare nu la numerele parc şi impare, ci la 
dreptate şi nedreptate. Este adevărat? 

GORGIAS Desigur. 

SOCRATE Eu, cel puţin, cînd te-am auzit spunînd acestea am 
crezut că în nici un chip nu poate fi retorica un lucru nedrept, de 
vreme ce ea totdeauna făureşte discursuri despre dreptate. 
Cînd, puţin mai tîrziu, ai spus că oratorul se poate totuşi folosi în 
chip nedrept de retorică, mirindu-mă şi considerînd că cele 
spuse sînt contradictorii, am declarat că, dacă şi tu socoteşti 
profitabilă lupta de opinii întocmai ca mine, discuţia merită să 
continue, iar dacă nu, ar fi mai bine s-o abandonăm. 
Continuîndu-ne cercetarea, vezi acum tu însuţi concluzia după 
care este cu neputinţă ca oratorul să se folosească în chip 
nedrept de retorică şi chiar să vrea să facă acest lucru. Cum de 
se întîmplă aşa, pe cîine26, Gorgias, nu se poate lămuri fără 
multă bătaie de cap. 

POLOS Ce înseamnă asta, Socrate? Cu adevărat, aşa 
apreciezi tu retorica? Sau crezi tu asta, pentru că Gorgias s-a 
sfiit să nu fie de acord cu tine cum că retorul nu poate să nu 
cunoască ce este drept şi bine şi frumos, iar în caz că vine la el 
un elev fără aceste cunoştinţe îl va învăţa el însuşi ... şi cum din 
această concesie a ieşit poate o contradicţie în cele afirmate, tu 
te bucuri, căci tu însuţi ai provocat-o cu întrebările tale, fiindcă 
cine crezi tu că o să spună că nu cunoaşte ce este drept şi că nu 
poate să-i înveţe şi pe alţii?27 Dar ca să ajungi la asemenea 
discuţii îţi trebuie o mare doză de mojicie. 

SOCRATE Polos, băiat de ispravă ce eşti, nu fără noimă ne 
cultivăm noi prietenii şi copiii, ci, cînd ne clătinăm de bătrineţe, 
sînteţi voi cei tineri în preajma noastră ca să ne sprijiniți viaţa, 
prin fapte şi vorbe. Aşa şi acum, dacă eu şi Gorgias ne clătinăm 
în discuţie, tu care stai în preajma noastră, dă-ne sprijin. Ai tot 


dreptul. Chiar doresc să reiei oricare dintre afirmaţiile admise ce 
ţi se pare a nu fi bună, cu condiţia să ai grijă de un singur lucru. 

POLOS La ce te referi? 

SOCRATE Să-ţi stăpîneşti abundența pe care te-ai apucat s-o 
desfăşori la început. 

POLOS Ce-i asta? N-am voie să vorbesc cit vreau? 

SOCRATE Rău ai păţit-o, prea bunule, dacă, venind la Atena, 
unde există cea mai mare libertate a vorbirii, tocmai aici ai fi 
singurul care n-are parte de acest lucru. Pune-te însă şi în locul 
meu. Dacă tu ai vorbi mult, nevrînd să răspunzi la întrebările 
puse, n-ar fi şi pentru mine o păţanie urită să n-am voie să plec 
şi să nu te mai aud? Dar dacă din discuţia avută te supără ceva 
ce ai vrea să corectezi, cum îţi spuneam, reia totul după voia ta, 
întrebînd şi fiind întrebat, rînd pe rînd, aşa cum am procedat 
Gorgias şi cu mine, combate şi lasă-te combătut. Doar susţii că 
şi tu eşti la fel de ştiutor ca Gorgias, nu? 

POLOS Aşa susţin. 

SOCRATE Prin urmare provoci şi tu pe oricine să te întrebe 
ceea ce doreşte, ştiindu-te în stare să-i răspunzi? 

POLOS Fără îndoială. 

SOCRATE Acum fă una din două, întreabă sau răspunde! 

POLOS Aşa am să fac. Răspunde-mi, Socrate: Pentru că ţi se 
pare că Gorgias este în dilemă în privinţa retoricii, tu ce spui că 
este ea? 

SOCRATE Mă întrebi cumva ce fel de artă este retorica, după 
părerea mea? 

POLOS Exact. 

SOCRATE Eu sînt de părere că nu este nicidecum o artă, ca 
să-ţi spun adevărul. 

POLOS Şi ce socoteşti tu că este retorica? 

SOCRATE Un lucru pe care tu, în cartea citită recent de 
mine28, afirmi că l-ai transformat în artă. 

POLOS Ce anume? 

SOCRATE Un empirism. 

POLOS Eşti de părere că retorica este un empirism? 

SOCRATE Sînt de părere, dacă tu nu spui că este altceva. 

POLOS Empirismul cărui lucru? 

SOCRATE Al producerii unei delectări şi plăceri. 

POLOS în acest caz, nu găseşti că retorica este un lucru 
frumos, din moment ce este capabilă să-i delecteze pe oameni? 


SOCRATE Ce, Polos? ai şi aflat de la mine, ce susţin eu că 
este, de mă întrebi dacă n-o găsesc frumoasă? 

POLOS Păi n-am aflat că o socoteşti un empirism? 

SOCRATE Nu vrei cumva, pentru că pui preţ pe delectare, să 
mă delectezi puţin şi pe mine? 

POLOS Ba da. 

SOCRATE întreabă-mă atunci, ce fel de artă socotesc eu că 
este bucătăria? 

POLOS Te întreb, deci, ce fel de artă este bucătăria? 

SOCRATE De nici un fel, Polos. 

POLOS Dar ce este, ia spune! 

SOCRATE Spun că este o practică de rînd. 

POLOS A cui, spune! 

SOCRATE îţi spun. A producerii unei delectări şi plăceri, Polos. 

POLOS Aşadar bucătăria este tot una cu retorica? 

SOCRATE Nicidecum, ele sînt însă părţi ale aceleiaşi 
îndeletniciri. 

POLOS Care este aceasta? 

SOCRATE Să nu fie cam brutal adevărul. Ezit să vorbesc, de 
teamă să nu creadă Gorgias că-mi bat joc de meseria lui. în ce 
mă priveşte, eu nu ştiu dacă atare este retorica pe care o 
practică Gorgias. Din discuţie, nu ne-am lămurit încă ce gîndeşte 
el. Retorica de care vorbesc eu este ramura unei îndeletniciri29 
cîtuşi de puţin frumoasă. 

GORGIAS Care, Socrate? Spune, fără să te jenezi deloc de 
mine. 

SOCRATE Sînt de părere, Gorgias, că nu este o îndeletnicire 
ce ţine de artă, ci una proprie unui spirit inventiv şi îndrăzneţ, 
prin natura lui abil în a-i cîştiga pe oameni30. Pe scurt, eu o 
numesc linguşire. Socotesc că mai sînt şi alte părţi ale acestei 
îndeletniciri, una din ele fiind bucătăria. Considerată a fi o artă, 
în concepţia mea nu este o artă, ci un empirism şi o rutină. Tot 
părţi ale linguşirii consider eu că sînt retorica, găteala şi 
sofistica, patru ramuri pentru tot atitea domenii. Dacă Polos 
vrea să afle, să mă întrebe! Neaflind încă ce parte a linguşirii 
spun eu că este retorica, el nu ia seama că nu i-am răspuns şi 
mă întreabă dacă n-o consider frumoasă. N-am de gind să-i 
răspund dacă o consider frumoasă sau urită, mai înainte de a-i 
răspunde ce este ea. Nu ar fi corect, Polos. Dacă vrei să afli, 
întreabă care anume parte a linguşirii este retorica, după 


părerea mea. 

POLOS Uite că te întreb. Răspunde-mi, care parte? 

SOCRATE Ai să înţelegi oare răspunsul meu? în concepţia 
mea, retorica este simulacrul31 uneia din părţile politicii. 

POLOS Şi apoi? Spui că este frumoasă sau urită? 

SOCRATE Ba urite, căci eu lucrurile rele le numesc urite, dat 
fiind că trebuie să-ţi răspund ca şi cum ai fi înţeles ce spun. 

GORGIAS Pe Zeus, Socrate, nici eu însumi nu pricep ce spui 
tu. 

SOCRATE Este firesc, Gorgias, căci n-am apucat să spun încă 
nimic clar. Polos ăsta este tînăr si iute. 

GORGIAS Lasă-l pe el şi explică-mi de ce spui că retorica este 
simulacrul unei părţi a politicii? 

SOCRATE Am să încerc atunci să explic ce este după părerea 
mea retorica. Dacă n-am să reuşesc, Polos este de faţă să mă 
combată. După părerea ta, există un corp şi un suflet? 

GORGIAS Cum să nu? 

SOCRATE Consideri, mai departe, că există o sănătate 
proprie fiecăruia dintre ele? 

GORGIAS Bineînţeles. 

SOCRATE la să vedem: se poate întîmplă ca această sănătate 
să fie numai aparentă şi nu reală? lată despre ce este vorba: 
mulţi oameni lasă impresia că au trupul sănătos, fără ca cineva 
să-şi dea seama cu uşurinţă că de fapt nu sînt sănătoşi, afară 
de cazul cînd este medic sau pedotrib. 

GORGIAS Ai dreptate. 

SOCRATE Eu afirm că există putinţa de a face ca atit trupul 
cît şi sufletul să pară sănătoase, cînd de fapt ele nu sînt deloc 
aşa. 

GORGIAS Sînt de acord. 

SOCRATE Să vedem dacă pot să arăt mai limpede ce vreau 
să spun. Fiind vorba de două naturi deosebite, există şi două 
arte deosebite. Pe cea care se ocupă de suflet o numesc 
politică32, însă celei care se ocupă de corp nu pot să-i dau un 
trupului, ea are două părţi, gimnastica şi medicina. în politică, 
partea care corespunde gimnasticii este legislaţia, iar cea care 
corespunde medicinei este justiţia. Ele se înrudesc întrucît au — 
medicina cu gimnastica şi justiţia cu legislaţia — respectiv 
acelaşi obiect, deşi în unele privinţe diferă între ele33. Cele 


patru, îngrijindu-se unele de îmbunătăţirea trupului, celelalte de 
a sufletului, linguşirea observă ce se întîmplă nu prin 
cunoaştere, ci prin instinct34, se divide în patru părţi şi, 
substituindu-se fiecărei arte, simulează că este arta pe care o 
uzurpă, cînd de fapt nu se preocupă deloc de vreo îmbunătăţire, 
ci fără încetare seduce şi amăgeşte prostia în numele plăcerii, 
ajungînd să fie socotită la mare cinste. Astfel medicinei i se 
substituie bucătăria care se preface a cunoaşte hrana cea mai 
bună pentru trup aşa fel că, dac-ar fi să se concureze medicul cu 
bucătarul de faţă cu copii sau cu bărbaţii fără minte precum 
copiii, în ce priveşte cunoaşterea hranei bune şi a celei 
dăunătoare, medicul ar muri de foame35. Asta numesc eu 
linguşire şi consider că este o îndeletnicire urită, Polos, — căci 
pentru tine vorbesc acum — să tinzi către plăcere fără să ai în 
vedere binele. Eu susţin că nu este vorba de o artă, ci de un 
empirism, pentru că, neavînd 

(0) e) cunoaştere a lucrurilor pe care le oferă, asupra 
naturii lor, nu este în stare să se pronunţe asupra cauzei 
specifice lor. Eu nu numesc artă îndeletnicirea care este lipsită 
de cunoaştere, iar dacă nu eşti de acord cu aceasta sînt gata de 
controversă. Cum spuneam, medicinei i se substituie bucătăria, 
ca formă a linguşirii; în acelaşi chip gimnasticii 

1 i se substituie găteala, dăunătoare, înşelătoare, 
vulgară şi nedemnă de un om liber — care, amăgind cu ajutorul 
formelor şi culorilor, a rafinării vestimentației, face ca oamenii 
să fie seduşi de o frumuseţe artificială, uitînd de cea naturală 
care se obține prin gimnastică. Ca să nu lungesc vorba, am să 
mă exprim ca geometrii — poate acum ai să mă poţi urmări: 
găteala este pentru gimnastică ceea ce este bucătăria pentru 
medicină; mai mult decit atit, că ce este găteala pentru 
gimnastică, este sofistica pentru legislaţie şi ce este bucătăria 
pentru medicină este retorica pentru justiţie36. Reiese, deci, că 
ele diferă prin natura lor; cum sînt, însă, învecinate, sofiştii şi 
retorii se întîlnesc în acelaşi domeniu şi în preocupări comune şi 
nu pot preciza cu ce anume se ocupă, nici ei înşişi şi nici ceilalţi 
oameni, cu privire la ei. în cazul în care sufletul n-ar guverna 
trupul, lăsîndu-l să se conducă singur, şi nu ar veghea să 
distingă bucătăria de medicină, trupul ar judeca punînd în 
cumpănă plăcerile care i-ar reveni lui şi lucrurile s-ar petrece 
conform teoriei lui Anaxagoras37, prietene Polos, — tu doar 


cunoşti acestea  — toate s-ar amesteca laolaltă, 
nemaideosebindu-se cele ce privesc medicina, de cele ale 
sănătăţii şi de cele ale bucătăriei. Ai aflat, aşadar, ce susţin eu 
că este retorica: ea este pentru spirit corespondentul bucătăriei 
care se ocupă de trup. 

Poate am făcut un lucru absurd nepermiţindu-ţi să vorbeşti 
mult, în timp ce eu am desfăşurat un discurs întreg. Merit însă 
îngăduinţă pentru că, vorbind puţin, nu m-ai înţeles; n-ai fost 
capabil să te foloseşti de răspunsul pe care ţi l-am dat, fiindu-ţi 
necesară o expunere. lar dacă eu nu ştiu să mă folosesc de 
răspunsurile tale, desfăşoară şi tu un discurs, dar dacă ştiu, 
lasă-mă s-o fac, căci am tot dreptul. Şi acum, eşti liber să te 
foloseşti cum vrei de acest răspuns al meu. 

POLOS Ce vorbeşti?După părerea ta, retorica este linguşire? 

SOCRATE Am spus că este o parte a linguşirii. Aşa de tînăr şi 
nu-ţi mai aduci aminte, Polos? Ce-ai să te faci mai tîrziu? 

POLOS Deci eşti de părere că, în cetate, oratorii buni trebuie 
consideraţi drept nişte linguşitori vulgari? 

SOCRATE îmi pui o întrebare, sau începi un discurs? 

POLOS îţi pun o întrebare. 

SOCRATE Sînt de părere că nu sînt demni de nici o 
consideraţie. 

POLOS Cum nu sînt demni de consideraţie? Nu au puterea 
cea mai mare din cetate? 

SOCRATE Nu, dacă spui că puterea înseamnă binele pentru 
cel puternic. 

POLOS Chiar aşa spun. 

SOCRATE în cazul acesta, oratorii îmi par a fi cei mai puţin 
puternici din cetate. 

POLOS Cum aşa? Nu ucid ei, întocmai ca tiranii, pe cine vor, 
nu deposedează şi expulzează din cetate pe cine cred ei de 
cuviinţă? 

SOCRATE Pe cîine, Polos, pentru fiecare lucru pe care-l spui, 
stau să mă gîndesc, dacă afirmîndu-l îţi exprimi părerea, sau 
dacă îmi pui numai o întrebare. 

POLOS Ba te întreb. 

SOCRATE Fie şi aşa prietene. însă atunci mă întrebi două 
lucruri dintr-odată38. 

POLOS Cum două? 

SOCRATE Nu ai spus, adineauri cam în aceşti termeni, că 


oratorii ucid, întocmai ca tiranii, pe cine vor, că deposedează şi 
alungă din cetăţi pe cine cred de cuviinţă? 

POLOS Ba da. 

SOCRATE îţi spun că este vorba de două întrebări, şi am să-ţi 
răspund la amiîndouă. Eu susţin, Polos, că atit oratorii cît şi 
tiranii au foarte puţină putere în cetate, aşa cum spuneam 
adineauri. Ei nu fac nimic din ceea ce vor, ca să zic aşa, cu toate 
că fac ceea ce li se pare lor că este cel mai nimerit39. 

POLOS Şi asta nu înseamnă să ai o mare putere? 

SOCRATE Nu, după spusele lui Polos. 

POLOS Eu spun că nu? Dimpotrivă, spun că da. 

SOCRATE Zău, spui că nu, cînd susţii că puterea mare este 
un bine pentru cel ce o are. 

POLOS Asta spun. 

SOCRATE Crezi că este un bine pentru un om lipsit de minte 
să facă ceea ce i se pare lui cel mai nimerit şi numeşti acest 
lucru a avea putere mare? 

POLOS Nu, deloc. 

SOCRATE Prin urmare, combătindu-mă pe mine, vei 
demonstra că oratorii au minte şi că retorica este o artă şi nu o 
linguşire? Dacă mă vei lăsa necombătut, oratorii care fac în 
cetăţi ceea ce li se pare nimerit şi tiranii nu vor obţine nici un 
bine; iar dacă puterea este un bine, aşa cum spui, a proceda 
fără judecată, după bunul plac, chiar şi tu recunoşti că este un 
rău. Nu este aşa? 

POLOS Ba da. 

SOCRATE Cum or să fie puternici în cetate oratorii sau tiranii, 
dacă Polos nu-i dovedeşte lui Socrate că ei fac ceea ce vor? 

POLOS Omul ăsta...40 

SOCRATE Eu susţin că ei nu fac ceea ce vor. Dovedeşte-mi 
contrariul! 

POLOS Nu recunoşteai adineauri că ei fac ceea ce li se parea 
fi cel mai bine? 

SOCRATE Şi acum recunosc. 

POLOS Deci nu fac ceea ce vor? 

SOCRATE Eu susţin că nu. 

POLOS Făcînd ceea ce li se pare nimerit? 

SOCRATE Exact. 

POLOS Spui grozăvii şi enormităţi, Socrate! 

SOCRATE Nu te înverşuna, norocos Polos, ca să mă exprim 


după gustul tău41. Dacă eşti capabil să mă întrebi, dovedeşte 
că sînt în eroare, iar dacă nu, răspunde tu însuţi. 

POLOS Ba vreau să-ţi răspund, ca să aflu ce susţii. 

SOCRATE După părerea ta, oamenii vor de fiecare dată 
numai lucrul pe care-l fac, sau un alt lucru, în vederea căruia fac 
ceea ce fac? De exemplu, cei care înghit leacuri după sfatul 
medicilor, crezi că vor ceea ce fac, să înghită adică leacuri şi să 
sufere sau vor să se însănătoşească, drept care înghit leacurile? 

POLOS Este clar că vor să se însănătoşească. 

SOCRATE De asemenea şi cei care pleacă pe mare şi cei ce 
se trudesc cu vreun comerţ nu vor nicidecum lucrul pe care-l fac 
de fiecare dată. Căci cine s-ar apuca de bună voie să navigheze, 
să se primejduiască, să se agite? Dar scopul în vederea căruia ei 
navighează este, după părerea mea, îmbogățirea. Căci pentru 
înavuţire pleacă ei pe mare. 

POLOS Foarte adevărat. 

SOCRATE Dar nu se întîmplă aşa şi în toate celelalte cazuri? 
Cînd cineva acţionează cu un scop, nu acţiunea în sine îl 
interesează, ci scopul pentru care acţionează. 

POLOS Desigur. 

SOCRATE Acum, spune-mi, poate exista vreun lucru care să 
nu fie ori bun, ori rău, ori neutru42, adică nici bun, nici rău? 

POLOS Cu neputinţă, Socrate. 

SOCRATE Prin urmare tu numeşti lucruri bune priceperea, 
sănătatea, bogăţia şi celelalte de acest fel, iar contrariile lor le 
numeşti rele?43 

POLOS întocmai. 

SOCRATE lar nici bune, nici rele, le numeşti pe cele. care sînt 
uneori în parte bune, uneori în parte rele, iar alteori de nici un 
fel, cum sînt şederea, mersul, alergatul, navigația, cum sînt 
pietrele, lemnele şi altele de felul lor. Nu pe acestea le ai în 
vedere? Sau denumeşti nici bune, nici rele alt soi de lucruri? 

POLOS Ba pe acestea. 

SOCRATE Lucrurile neutre se săvirşesc în vederea celor bune. 
sau cele bune în vederea celor neutre? 

POLOS Desigur că cele neutre în vederea celor bune. 

SOCRATE Deci urmărind binele, umblăm, considerînd că este 
spre binele nostru să umblăm şi dimpotrivă stăm ori de cîte ori 
credem că este spre binele nostru să stăm? Nu-i aşa? 

POLOS întocmai. 


SOCRATE Deci şi cînd omorîm, în cazul că omorim pe cineva, 
cînd expulzăm şi confiscăm averi, socotim că acţionăm spre 
binele nostru, nu-i aşa? 

POLOS Cu siguranţă. 

SOCRATE Aşadar, cei care săvirşesc acestea, au în vedere 
binele? 

POLOS întocmai. 

SOCRATE Dar nu am căzut de acord că, acţionind pentru un 
anumit scop, nu acţiunea ne interesează, ci scopul pentru care 
acţionăm? 

POLOS Foarte adevărat. 

SOCRATE Prin urmare, nu vrem pur şi simplu să măcelărim, 
să expulzăm din cetăţi şi să deposedăm de bunuri, ci numai 
dacă avem vreun folos vrem să săvirşim toate acestea, iar dacă 
ne dăunează nu le vrem. Astfel, pe cele bune, le vrem, cum spui 
tu, pe cele nici bune, nici rele nu le vrem, la fel şi pe cele rele. 
într-adevăr? Eşti de părere că am dreptate, Polos, ori nu? De ce 
nu răspunzi? 

POLOS Ai dreptate. 

SOCRATE Şi acum că sîntem de acord cu acestea, dacă 
cineva, fie el tiran, fie orator, ucide pe altcineva, sau îl alungă 
din cetate, sau îi ia avutul crezind că este spre binele său dar i 
se întîmplă să iasă spre răul său, nu acţionează el oare cum i se 
pare mai nimerit? 

POLOS Desigur. 

SOCRATE Dar face el şi ceea ce vrea, dacă se întîmplă să iasă 
spre răul lui? De ce nu răspunzi? 

POLOS Nu sînt de părere că face ceea ce vrea. 

SOCRATE înseamnă, oare, că un asemenea om are multă 
putere în cetate, dacă a avea multă putere este un bine, după 
propria ta recunoaştere? 

POLOS Nu. 

SOCRATE Deci am avut dreptate să spun că omul care face în 
cetate ceea ce crede de cuviinţă nu are multă putere şi idei nu 
face ceea ce vrea. 

POLOS Dacă ar fi după tine, Socrate, nu te-ar încînta mai 
mult să ai putinţa de a face în cetate ce crezi de cuviinţă decit 
să nu o ai, nici n-ai invidia pe cel ce l-ai vedea că omoară pe 
cine doreşte, că îl despoaie de avere sau îl închide. 

SOCRATE Pe drept sau pe nedrept? 


POLOS Oricum ar face-o, nu este de invidiat în ambele 
cazuri? 

SOCRATE Nu meni a rău, Polos. 

POLOS Ce vrei să spui? 

SOCRATE Că nu trebuie să invidiezi nici pe cei de neinvidiat, 
nici pe nenorociţi, ci să-i compătimeşti44. 

POLOS Cum aşa? Asta-i părerea ta despre oamenii la care mă 
refer? 

SOCRATE Cum să nu fie? 

POLOS Prin urmare cel ce omoară pe cine crede de cuviinţă, 
omorîndu-l pe drept, este după părerea ta un nenorocit demn de 
compătimire? 

SOCRATE Nu astfel, dar nici de invidiat nu este. 

POLOS N-ai spus acum că este un nenorocit? 

SOCRATE Cel ce omoară pe nedrept, prietene, este pe 
deasupra şi demn de milă, iar cel ce omoară pe drept nu este de 
invidiat. 

POLOS De hună seamă, cel omorit pe nedrept este vrednic 
de milă şi nenorocit. 

SOCRATE Mai puţin decit cel ce omoară45, Polos, şi mai puţin 
decit cel omorît pe drept. 

POLOS Cum aşa, Socrate? 

SOCRATE Aşa, pentru că cel mai mare dintre rele este să fii 
nedrept. 

POLOS Acesta să fie cel mai mare? Nu este şi mai mare rău 
să fii nedreptăţit? 

SOCRATE Cituşi de puţin. 

POLOS Deci tu ai vrea să fii nedreptăţit mai degrabă decit să 
nedreptăţeşti pe altul? 

SOCRATE Eu n-aş vrea nici una din două, însă dacă aş fi 
obligat sau să nedreptăţesc sau să fiu nedreptăţit, aş alege mai 
degrabă să fiu eu nedreptăţit decit să nedreptăţesc pe altul. 

POLOS Deci n-ai primi să fii tiran? 

SOCRATE Nu, dacă prin tiran înţelegi acelaşi lucru ca mine. 

POLOS Pentru mine, cum am spus, aceasta înseamnă să ai în 
cetate acea putere de a face tot ce crezi de cuviinţă, să ucizi, să 
expulzezi, să săvirşeşti tot ce-ţi vine în minte. 

SOCRATE Ah, scumpule! Cînd vorbesc, abţine-te să mă 
întrerupi. Dacă aş veni în agora plină de lume, ţinînd un pumnal 
ascuns şi ţi-aş spune: „Polos, eu tocmai am dobiîndit o 


miraculoasă putere de tiran46. Astfel, dacă eu cred de cuviinţă 
că unul dintre oamenii pe care-i vezi trebuie să moară, acela pe 
dată va fi mort. Şi dacă eu socotesc că trebuie sfărimat capul 
unuia dintre ei, îndată va fi sfărimat, iar dacă hotărăsc să i se 
rupă haina de pe el, haina îi va fi ruptă. Aşa de mare este 
puterea mea în cetatea aceasta!" Cum tu ai fi neîncrezător, la 
vederea pumnalului meu probabil că ai zice: Socrate, o astfel de 
putere mare este la îndemîna tuturor, tot astfel ai putea să 
incendiezi orice casă ai crede de cuviinţă, precum şi arsenalele 
Atenei, triremele şi toate celelalte vase publice şi particulare. 
Dar nu înseamnă că ai putere mare cînd faci ce ţi se năzare. Nu 
crezi că este aşa? 

POLOS Fără îndoială că aşa este. 

SOCRATE Poţi să-mi spui ce ai de obiectat faţă de o 
asemenea putere? 

POLOS Pot. 

SOCRATE Ce anume? Spune! 

POLOS Că cine procedează astfel este vrednic de a fi 
pedepsit. 

SOCRATE A fi pedepsit nu este un rău?47. 

POLOS Cu siguranţă. 

SOCRATE Aşadar, omule minunat, poţi vedea din nou cum 
puterea cea mare presupune pentru cine acţionează cum crede 
de cuviinţă obţinerea unui folos şi a unui bine. După cum se 
pare, aceasta înseamnă o putere mare. în 

caz contrar, este vorba de o putere mică şi de un rău. Să 
cercetăm şi următorul aspect: nu am convenit că uneori este 
preferabil să săvirşeşti ce am spus, ucideri, expulzări de oameni, 
confiscări de bunuri, dar alteori dimpotrivă? 

POLOS De bună seamă. 

SOCRATE Vasăzică lucrul este recunoscut şi de tine şi de 
mine. 

POLOS Da. 

SOCRATE Cînd zici că este bine să se procedeze astfel? 
Spune ce delimitare stabileşti tu? 

POLOS Răspunde tu însuţi la asta, Socrate. 

SOCRATE în ce mă priveşte, Polos, eu susţin, dacă-ţi este pe 
plac ce auzi, că este bine cînd eşti îndreptăţit să procedezi 
astfel, şi este rău cînd nu eşti îndreptăţit. 

POLOS Greu mai este să te contrazică cineva, Socrate! Chiar 


şi un copil ar fi în stare să-ţi dovedească cum nu ai dreptate. 

SOCRATE îi voi fi foarte recunoscător acelui copil, la fel şi ție 
dacă m-ai contrazice şi m-ai scoate din rătăcire. Nu pregeta să 
faci bine unui prieten, dovedeşte-mă! 

POLOS De bună seamă, Socrate, nu am nevoie de exemple 
străvechi pentru a te contrazice. Cele petrecute ieri şi alaltăieri 
sînt în măsură să te contrazică şi să-ţi demonstreze că mulţi 
oameni nedrepţi sînt fericiţi48. 

SOCRATE Care anume? 

POLOS Cred că-l vezi pe Archelaos49, fiul lui Perdiccas, 
domnind acum în Macedonia? 

SOCRATE Chiar dacă nu-l văd, aud despre asta. 

POLOS Ce crezi, este fericit sau nefericit? 

SOCRATE Nu ştiu, Polos. Nu am stat în preajma lui. 

POLOS Ce spui? Numai stînd în preajma lui, ai şti-o, de aici 
nu-ţi dai seama dacă este fericit? 

SOCRATE Pe Zeus, nu-mi dau seama! 

POLOS Este clar, Socrate, că şi despre marele rege ai să spui 
că nu ştii dacă este fericit! 

SOCRATE Şi n-aş spune decit adevărul! Căci nu ştiu dacă 
este un om virtuos şi drept. 

POLOS Ce vorbeşti? în asta stă toată fericirea? 

SOCRATE După părerea mea, Polos. Eu susţin că bărbatul 
desăvirşit şi bun, de asemenea şi femeia, este fericit, iar cel 
nedrept şi rău, nefericit50. 

POLOS Deci şi Archelaos acesta este nefericit, după judecata 
ta? 

SOCRATE Dacă este nedrept, prietene. 

POLOS Dar cum să nu fie nedrept? Neavind nici un drept la 
domnia pe care o deţine acum, ca fiu al sclavei lui Alcetes, 
fratele lui Perdiccas, în mod legitim sclavul lui Alcetes, dacă ar fi 
vrut să respecte dreptatea ar fi slujit lui Alcetes şi ar fi fost 
fericit, după părerea ta. Ori acum, nemaipomenit de nefericit a 
ajuns, fiindcă a comis cele mai mari nedreptăţi. Trimiţind mai 
întîi după stăpiînul şi unchiul său, sub pretextul că-i va înapoia 
domnia pe care i-o răpise Perdiccas, i-a găzduit şi i-a îmbătat, pe 
el împreună cu fiul lui, Alexandru, propriul său văr, aproape de 
aceeaşi vîrstă cu el, şi, urcîndu-i într-un car, i-a scos afară în 
timpul nopţii, i-a ucis şi i-a făcut dispăruţi pe amindoi. Săvirşind 
aceste nelegiuiri, nu şi-a dat seama că a ajuns cel mai nefericit 


om şi nici nu i-a păsat, ci puţin mai tîrziu n-a vrut ca fratele său, 
fiul legitim al lui Perdiccas, un copil de şapte ani, căruia i-ar fi 
revenit în mod legitim domnia, să fie fericit, după ce l-ar fi 
crescut cum se cuvine şi i-ar fi cedat domnia, ci, aruncîndu-l într- 
o fîintînă, l-a înecat şi i-a spus Cleopatrei, mama acestuia, că 
alergînd după o giscă a căzut în fintînă şi a murit. Bineînţeles, 
acum, ca unul care a săvirşit cele mai mari nelegiuiri din 
Macedonia, este cel mai nefericit dintre toţi macedonenii iar nu 
cel mai fericit, şi probabil că orice atenian, începînd cu tine, ar 
primi să fie în locul oricăruia dintre macedoneni în afară de 
Archelaos. 

SOCRATE încă de la începutul discuţiei, Polos, te-am lăudat 
că ai o bună formaţie retorică, dar nu eşti priceput în discuţia 
dialectică. Şi acum, să fie tocmai acesta argumentul prin care 
chiar un copil m-ar combate şi prin care, după cum crezi, sînt 
combătut de tine, cînd spun că omul nedrept nu este fericit? De 
unde şi pînă unde, omule? Doar nu sînt de acord cu nimic din ce 
spui tu. 

POLOS NU vrei să fii, căci de fapt eşti de aceeaşi părere cu 
mine. 

SOCRATE O, fericitule, tu încerci să mă combaţi avocăţeşte, 
cu procedee care-şi au locul în procesele din tribunale. Căci şi 
acolo, unii cred că triumfă asupra adversarilor, dacă în sprijinul 
spuselor lor ei aduc martori mulţi şi renumiţi, în timp ce partea 
adversă nu aduce decit un singur martor sau chiar nici unul. 
Această argumentare nu are nici o valoare pentru stabilirea 
adevărului. Uneori cineva poate să fie victima unei mărturii 
false, depuse de numeroşi oameni cu vază. Aşa şi acum, pentru 
ce susţii tu vei găsi aprobare la mai toţi atenienii şi străinii, dacă 
ai vrea să-i aduci martori împotriva adevărului spuselor mele. îţi 
vor fi martori, dacă doreşti, Nicias, fiul lui Niceratos, împreună 
cu fraţii săi, ale căror trepiede stau înşirate în templul lui 
Dionysos, dacă doreşti şi Aristocrates, fiul lui Skellios, a cărui 
frumoasă ofrandă se află în templul din Delfi, dacă doreşti şi 
întreaga familie a lui Pericle sau oricare altă familie de aici, pe 
care ai vrea s-o alegi51. 

Dar cu, deşi sînt singur, nu mă dau bătut; căci tu nu mă 
constrîngi cu argumente adevărate, ci aducînd mulţi martori 
falşi împotriva mea, încerci să mă îndepărtezi de bunul meu52 
şi de adevăr. Eu, în schimb, dacă nu voi reuşi să te aduc ca 


singurul meu martor, pe tine, făcîndu-te să cazi de acord cu cele 
ce susţin, consider că nu voi fi împlinit nimic din ceea ce ne 
preocupă; şi cred că nici tu n-ai face-o în cazul în care nu îţi voi 
fi eu singurul martor, lăsînd deoparte pe toţi ceilalţi. Primul este 
felul de argumentare pe care-l luaţi în consideraţie, tu împreună 
cu mulţi alţii, dar pe celălalt numai eu pun preţ. Comparîndu-le 
între ele, să vedem în ce constă diferenţa. Lucrurile pe care le. 
discutăm, în nici un caz nu sînt de mică importanţă, căci se 
poate spune că a le cunoaşte este foarte frumos iar a le ignora 
este foarte ruşinos. Esenţa lor este a cunoaşte sau a ignora cine 
este fericit şi cine nu este. Deocamdată este în discuţie faptul că 
tu crezi că este posibil să fie fericit omul care săvirşeşte 
nedreptăţi şi trăieşte în nedreptate, de vreme ce consideri că 
Archelaos este nedrept şi totuşi fericit. Nu înţelegem întocmai 
părerea ta? 

POLOS întru totul. 

SOCRATE însă eu susţin că este un lucru imposibil. lată o 
primă divergență. Bine. Va fi fericit cel ce săvirşeşte nedreptăţi 
dacă este judecat şi pedepsit pentru ele? 

POLOS Nicidecum, pentru că în felul acesta ar fi foarte 
nenorocit. 

SOCRATE Atunci, vinovatul care nu-şi primeşte pedeapsa, 
după părerea ta, are să fie fericit? 

POLOS Da. 

SOCRATE După părerea mea, Polos, omul vinovat, ca şi cel 
nedrept, este în orice caz nefericit, este chiar mai nefericit dacă 
nu este judecat şi pedepsit pentru vina sa şi este mai puţin 
nefericit dacă este judecat şi pedepsit de zei şi de oameni53. 

POLOS încerci să susţii nişte absurdităţi, Socrate. 

SOCRATE Mă voi strădui să te fac şi pe tine să-mi 
împărtăşeşti părerea, căci consider că-mi eşti prieten. lată acum 
în ce constă diferenţa dintre noi: eu am susţinut mai înainte că a 
nedreptăţi este un rău mai mare decit a fi nedreptăţit. 

POLOS întocmai. 

SOCRATE lar tu, că a fi nedreptăţit. 

POLOS Da. 

SOCRATE Eu am afirmat că cei vinovaţi de nedreptate sînt 
nefericiţi şi tu m-ai combătut. 

POLOS Bineînţeles, pe Zeus! 

SOCRATE După părerea ta, Polos! 


POLOS Care este şi cea adevărată. 

SOCRATE Se poate. Tu îi consideri fericiţi pe cei vinovaţi care 
nu-şi primesc pedeapsa. 

POLOS Chiar întocmai. 

SOCRATE Eu tocmai pe ei îi consider cei mai nefericiţi, iar pe 
cei ce-şi primesc pedeapsa, mai puţin nefericiţi. Vrei să respingi 
şi această afirmaţie? 

POLOS Asta este, mă rog, încă mai greu de combătut, 
Socrate. 

SOCRATE Nu numai atit, ci chiar imposibil, fiindcă adevărul 
nu poate fi respins. 

POLOS Ce vorbeşti? Deci un om care complotează în mod 
nelegiuit împotriva tiraniei, cînd este prins, torturat, 

ciopirţit şi i se ard ochii, fiind supus la multe cazne de tot 
felul, cînd îşi vede copiii şi nevasta suferind aceleaşi chinuri, 
pentru ca în cele din urmă să fie răstignit sau chiar ars de viu, 
va fi astfel mai fericit decît dacă, evitind acestea, se instaurează 
tiran şi conducător al cetăţii şi-şi petrece viaţa făcînd ce vrea, 
invidiat şi preamărit de cetăţeni şi de străini? Asta numeşti tu 
imposibil de respins?! 

SOCRATE Vrei să bagi groaza în noi54, stimate Polos, şi nu să 
argumentezi întocmai ca adineauri cu martorii. Totuşi, ajută-mi 
puţin memoria: „dacă ar complota în mod nelegiuit împotriva 
tiraniei", ai spus? 

POLOS întocmai. 

SOCRATE Mai fericit nu poate să fie, de fapt, nici unul dintre 
ei, nici cel care obţine tirania în mod nelegiuit, nici cel care este 
pedepsit, căci dintre doi nenorociţi nici unul nu poate să fie „mai 
fericit" decit celălalt; şi totuşi cel care scapă de pedeapsă şi 
domneşte este mai nenorocit. Ce înseamnă asta, Polos? Rizi? 
Sau este vorba de o nouă formă de argumentare, cînd cineva 
susţine ceva, să rizi de el, în loc să-l combati? 

POLOS Crezi că mai este nevoie să fii contrazis, Socrate, cînd 
susţii nişte lucruri pe care nici un om nu le-ar putea rosti? 
întreabă, pe oricine vrei dintre cci de faţă. 

SOCRATE Polos, eu nu mă pricep în politică, iar anul trecut, 
ajungînd prin sorţi membru al senatului, cînd tribul meu a 
exercitat pritania şi a trebuit ca eu să conduc votarea, am stîrnit 
risul datorită neştiinţei mele în procedura votării55. Aşa că nu- 
mi cere acum să-i pun la vot pe cei de faţă, iar dacă n-ai alte 


argumente mai bune decit pe ei, aşa cum îţi spuneam adineauri, 
cedează-mi rolul tău, ca să afli ce argumentare trebuie după 
părerea mea. Pentru ceea ce susţin eu, ştiu să-mi cîştig un 
singur martor, anume pe însuşi interlocutorul meu, şi n-am 
nevoie de mai mulţi, căci ştiind să pun la vot pe unul singur, nu 
mai discut cu cei mulţi. Vezi atunci, dacă eşti dispus să-mi 
cedezi rolul celui care argumentează, şi tu să răspunzi la 
întrebările mele. Eu cred, împreună cu tine şi cu toţi ceilalţi 
oameni că a comite nedreptatea este mai rău decit a fi victima 
nedreptăţii, a nu fi pedepsit este mai rău decit a fi pedepsit. 

POLOS Nici eu, nici vreun alt om nu crede aşa ceva. Tu ai 
accepta să suferi o nedreptate mai degrabă decit s-o comiti? 

SOCRATE Şi tu ai accepta, ca şi toţi ceilalţi oameni. 

POLOS Nici gînd de aşa ceva, în ce mă priveşte şi în ce-i 
priveşte pe alţii. 

SOCRATE Oare vrei să-mi răspunzi? 

POLOS De bună seamă; căci vreau să aflu ce ai putea să 
spui. 

SOCRATE Ca să poţi afla, răspunde-mi atunci ca şi cum am fi 
la începutul discuţiei: ce este mai rău, Polos, să nedreptăţeşti 
sau să fii nedreptăţit? 

POLOS Să fii nedreptăţit, cred eu. 

SOCRATE Dar ce este mai urit? Să nedreptăţeşti sau să fii tu 
nedreptăţit? Răspunde. 

POLOS Să nedreptăţeşti. 

SOCRATE Nu este şi mai rău, fiind mai urit? 

POLOS Nicidecum. 

SOCRATE Pricep; pentru tine nu sînt totuna, după cum se 
pare, frumosul şi binele, răul şi urîtul56. 

POLOS Nu, fără îndoială. 

SOCRATE Dar cum aşa? Toate lucrurile frumoase, cum sînt 
trupurile, culorile, formele, sunetele şi moravurile, le numeşti 
frumoase, pe fiecare, fără nici o îndreptăţire? De pildă, trupurile 
frumoase, nu spui că sînt frumoase, considerind utilitatea 
proprie fiecăruia, sau considerînd plăcerea pe care o produce 
privitorilor contemplarea lor? Ai cumva vreun alt criteriu în ce 
priveşte frumuseţea trupurilor? 

POLOS Nu am. 

SOCRATE Prin urmare şi pe celelalte toate, forme ca şi culori, 
le numeşti frumoase pentru aspectul plăcut, pentru utilitatea lor 


sau pentru amîndouă în acelaşi timp? 

POLOS Desigur. 

SOCRATE Nu este la fel cu sunetele şi cu tot ce ţine de 
muzică? 

POLOS Desigur. 

SOCRATE lar în domeniul legilor şi moravurilor nu pol fi alte 
criterii pentru frumos decit utilul sau plăcutul, sau amîndouă în 
acelaşi timp. 

POLOS Sint de aceeaşi părere. 

SOCRATE Nu este la fel şi cu frumuseţea ştiinţelor? 

POLOS întocmai. Ce bine defineşti acum, Socrate, frumosul, 
în funcţie de plăcut şi de bun!57 

SOCRATE Atunci uritul îl definim prin contrariu, adică prin 
neplăcut şi rău? 

POLOS Neapărat. 

SOCRATE Deci cînd, din două lucruri frumoase, unul este mai 
frumos decît celălalt, îl întrece în frumuseţe fie prin una din cele 
două calităţi, fie prin amîndouă, adică prin plăcere sau prin 
utilitate sau prin ambele în acelaşi timp. 

POLOS Foarte adevărat. 

SOCRATE Şi cînd, din două lucruri urîte, unul este mai urit 
decit celălalt, îl întrece în uriţenie fie prin neplăcerea ce 
produce, fie prin răutate; nu este obligatoriu? 

POLOS întocmai. 

SOCRATE Hai să vedem ce spuneam adineauri despre 
săvîrşirea nedreptăţii şi despre îndurarea ei. Nu spuneai că este 
mai rău să fii nedreptăţit, şi mai urit să nedreptăţeşti? 

POLOS Aşa spuneam. 

SOCRATE Dacă este mai urit să nedreptăţeşti decit să fii 
nedreptăţit, ori este mai neplăcut şi lucrul este mai urit din 
cauza neplăcerii suferite ori cauza este în rău, ori este în 
amiîndouă. Nu este şi aceasta obligatoriu? 

POLOS Cum să nu? 

SOCRATE Să vedem mai întîi: oare datorită neplăcerii 
nedreptăţirea întrece îndurarea nedreptăţii, şi suferă mai mult 
cei ce nedreptăţesc decit cei ce sînt nedreptăţiţi? 

POLOS Nicidecum nu se întîmplă aşa, Socrate. 

SOCRATE Atunci nu este neplăcerea pricina întrecerii. 

POLOS Nu, desigur. 

SOCRATE Dacă nu este neplăcerea, nici amîndouă nu pot fi 


cauza întrecerii. 

POLOS Reiese că nu. 

SOCRATE Rămiîne atunci cealaltă posibilitate. 

POLOS Da. 

SOCRATE Adică datorită răului. 

POLOS Se pare. 

SOCRATE Prin urmare, excelînd în rău, comiterea nedreptăţii 
ar fi mai rea decit îndurarea ei. 

POLOS Este limpede că da. 

SOCRATE însă nu era un lucru recunoscut de cei mai mulţi 
oameni şi de către tine, adineauri, că este mai urit să 
nedreptăţeşti decit să fii nedreptăţit? 

POLOS Da. 

SOCRATE Acum se pare că este şi mai rău. 

POLOS Aşa se pare. 

SOCRATE Ai putea accepta ceva ce este mai rău şi mai urit în 
locul a ce este mai puţin rău şi urit? Nu ezita să răspunzi, Polos, 
căci n-o să ai nimic de pierdut. Oferă-te cu curaj raţiunii, 
întocmai ca unui medic şi răspunde-mi, cu da sau nu, la cete 
întreb. 

POLOS Nu aş putea accepta, Socrate. 

SOCRATE Ar putea-o face vreun om? 

POLOS Cred că nu, după un asemenea raţionament. 

SOCRATE Deci aveam dreptate să spun că nici eu, nici tu, nici 
vreun alt om n-ar accepta să nedreptăţească, mai degrabă decit 
să fie nedreptăţit; căci rezultă că este mai rău. 

POLOS Aşa se pare58. 

SOCRATE Vezi deci, Polos, cum comparind un fel de 
argumentare cu altul, nu seamănă deloc între ele; cu tine sînt 
toţi ceilalţi, afară de mine, dar mie-mi ajunge singura ta 
recunoaştere şi mărturie, căci eu, cerîndu-ţi votul numai ţie, trec 
cu vederea pe toţi ceilalţi. Să ne oprim aici şi să examinăm 
acum al doilea lucru aflat în controversă: dacă pentru cel 
vinovat de nedreptate cel mai mare rău este să-şi primească 
pedeapsa, aşa cum crezi tu, sau dacă este mai rău să nu-şi 
primească pedeapsa, aşa cum pe de altă parte cred cu. Să 
cercetâăm după cum urmează. Se poate considera că a primi 
pedeapsa este totuna cu a ispăşi pe drept o vină? 

POLOS Da. 

SOCRATE Poţi susţine că toate lucrurile drepte nu sînt 


frumoase decit în măsura în care sînt drepte? Vorbeşte după ce 
ai reflectat. 

POLOS Este şi părerea mea, Socrate. 

SOCRATE Gîndeşte-te acum şi la altceva: dacă cineva 
acţionează, nu trebuie să existe şi un obiect care suportă 
acţiunea lui? 

POLOS Desigur. 

SOCRATE Dar obiectul care suportă respectiva acţiune, nu 
este oare aşa cum îl face cel ce acţionează asupra lui? Uite ce 
vreau să spun: dacă cineva loveşte, nu trebuie să fie şi cineva 
lovit? 

POLOS Trebuie. 

SOCRATE Şi dacă loveşte tare sau iute, nu este la fel şi 
lovitura primită de către cel lovit? 

POLOS Desigur. 

SOCRATE Deci suferinţa celui lovit este aşa cum o face cel ce 
loveşte? 

POLOS Bineînţeles. 

SOCRATE lar atunci cînd cineva dă foc, trebuie să fie ceva 
care să ia foc? 

POLOS Fireşte. 

SOCRATE Şi dacă-i dă foc să ardă tare sau dureros, aşa arde 
şi cel ce este aprins, precum este făcut să ardă? 

POLOS Bineînţeles. 

SOCRATE Cînd cineva taie, se întîmplă acelaşi lucru: există 
ceva care este tăiat. 

POLOS Desigur. 

SOCRATE Şi dacă tăietura este mare sau adincă sau 
dureroasă, obiectul tăiat nu este aşa cum îl taie tăietorul?59 

POLOS Fără îndoială. 

SOCRATE într-un cuvint, vezi dacă eşti de acord cu ce am 
spus adineauri, că întotdeauna felul acţiunii determină şi felul 
efectului60. 

POLOS Sînt de acord. 

SOCRATE Dat fiind că eşti de acord, ispăşirea este o stare 
pasivă sau o stare activă? 

POLOS în mod obligatoriu, Socrate, este o stare pasivă. 

SOCRATE Este, deci, produsă de cineva? 

POLOS Cum să nu? De cel care pedepseşte! 

SOCRATE Cel ce pedepseşte corect, pedepseşte şi pe drept? 


POLOS Desigur. 

SOCRATE Săvirşeşte, sau nu, un lucru drept? 

POLOS Un lucru drept. 

SOCRATE Atunci şi cel pedepsit, prin ispăşire, suferă pe 
drept? 

POLOS Evident. 

SOCRATE N-am căzut oare de acord că lucrurile drepte sînt 
frumoase? 

POLOS Fără îndoială. 

SOCRATE Atunci, dintre aceştia doi, unul săvirşeşte lucruri 
frumoase, iar celălalt le suportă, anume cel ce este pedepsit. 

POLOS într-adevăr. 

SOCRATE Fiind frumoase, sînt şi bune? Doar sînt plăcute şi 
utile. 

POLOS Aşa rezultă. 

SOCRATE Atunci cel ce ispăşeşte, are de suportat lucruri 
bune. 

POLOS Aşa se pare. 

SOCRATE Deci este spre folosul lui? 

POLOS Da. 

SOCRATE Dar nu este cumva folosul aşa cum îl înţeleg eu? 
Nu devine el mai bun sufleteşte, dacă este pedepsit pe drept?61 

POLOS Este posibil. 

SOCRATE Atunci celui ce ispăşeşte i se îndepărtează răutatea 
din suflet? 

POLOS Da. 

SOCRATE Oare nu este eliberat de cel mai mare dintre rele? 
la gîndeşte-te! în ce priveşte starea materială a omului, poate 
exista vreun alt rău decit sărăcia? 

POLOS Nu altul decît sărăcia. 

SOCRATE Dar în starea lui fizică? Nu spui că sînt rele 
slăbiciunea, boala, uriţenia şi altele de felul lor? 

POLOS Bineînţeles. 

SOCRATE Nu crezi că există însă şi o degradare a sufletului? 

POLOS Fireşte. 

SOCRATE Pe aceasta nu o numeşti nedreptate, ignoranță, 
laşitate şi aşa mai departe?62 

POLOS Fără îndoială. 

SOCRATE Prin urmare, existîind trei stări, materială, fizică, 
sufletească, nu există şi o întreită degradare: sărăcia, boala şi 


nedreptatea? 

POLOS Ba da. 

SOCRATE Care o fi, însă, cea mai urită dintre degradări? Nu 
este cumva nedreptatea şi în general degradarea spirituală? 

POLOS în cea mai mare măsură. 

SOCRATE Fiind cea mai urită este şi cea mai rea? 

POLOS Cum înţelegi asta, Socrate? 

SOCRATE înţeleg că cel mai urit este lucrul care provoacă fie 
neplăcerea cea mai mare, fie paguba cea mai mare, fie 
amiîndouă la un loc, aşa cum am convenit în cele dinainte. 

POLOS Foarte adevărat. 

SOCRATE Acum am convenit însă că nedreptatea şi în 
general degradarea sufletului constituie cel mai urit lucru. 

POLOS Aşa am convenit. 

SOCRATE în cazul acesta, ori este cel mai dureros63 şi 
datorită excesului de suferinţă devine cel mai urit lucru, ori este 
cel mai vătămător, ori amîndouă la un loc. 

POLOS Neapărat. 

SOCRATE Atunci nu sînt mai dureroase nedreptatea, 
nestăpiînirea, laşitatea şi ignoranţa decit sărăcia şi boala? 

POLOS După părerea mea, Socrate, nu rezultă din cele 
spuse. 

SOCRATE înseamnă că degradarea sufletului este cea mai 
urîtă dintre toate, pentru că le întrece pe celelalte într-un mod 
neobişnuit, provocînd un mare neajuns şi un rău extraordinar, 
de vreme ce, după părerea ta, nu este în cauză durerea. 

POLOS Aşa se pare. 

SOCRATE Dar excelîind în provocarea celor mai mari 
neajunsuri este şi cel mai mare dintre relele care există. 

POLOS într-adevăr. 

SOCRATE Atunci nedreptatea, neînfrinarea şi celelalte vicii 
ale sufletului sînt cele mai mari dintre rele? 

POLOS Aşa se pare. 

SOCRATE Acum, care este îndeletnicirea care te scapă de 
sărăcie? Nu ciîştigul de bani? 

POLOS Ba da. 

SOCRATE Dar de boală? Nu medicina? 

POLOS Fără îndoială. 

SOCRATE Dar de răutate şi de nedreptate? Dacă aşa nu te 
descurci, să vedem altminteri: unde şi la cine ducem pe cei cu 


trupul bolnav. 

POLOS La medici, Socrate. 

SOCRATE Unde, pe cei nedrepţi şi neînfrînaţi? 

POLOS La judecători, Socrate. 

SOCRATE Ca să-şi primească pedeapsa? 

POLOS întocmai. 

SOCRATE Oare cei ce pedepsesc corect nu o fac în numele 
justiţiei? 

POLOS Este limpede că da. 

SOCRATE Deci ciştigul de bani eliberează de sărăcie, 
medicina de boală, justiţia de neînfrinare şi nedreptate. 

POLOS Aşa se pare. 

SOCRATE Care crezi că este cea mai frumoasă dintre ele? 

POLOS La ce te referi? 

SOCRATE Ciîştigul de bani, medicina, justiţia. 

POLOS Justiţia le întrece cu mult, Socrate. 

SOCRATE înseamnă că produce cea mai mare plăcere sau 
utilitate, sau pe amîndouă, din moment ce este cea mai 
frumoasă? 

POLOS Da. 

SOCRATE Oare tratamentul medical este plăcut şi îndrăgit de 
pacienţi? 

POLOS Nu am impresia. 

SOCRATE însă este util. Nu-i aşa? 

POLOS Aşa e. 

SOCRATE El, doar, scapă de un mare rău, astfel că-i în 
avantajul bolnavului să-l suporte ca să se facă sănătos. 

POLOS Fireşte. 

SOCRATE Care este oare cea mai mare fericire pentru trupul 
omului? Să fie tratat de medic sau să nu fie bolnav de la bun 
început? 

POLOS Să nu fie bolnav, bineînţeles. 

SOCRATE Se pare, deci, că fericirea nu ar fi îndepărtarea 
răului, ci neprimirea lui de la bun început? 

POLOS Aşa este. 

SOCRATE Dar să vedem: care este mai nefericit dintre doi 
oameni cu răul fie în trup, fie în suflet: cel ce este tratat şi 
vindecat de rău, sau cel netratat care păstrează răul? 

POLOS Eu cred că cel netratat. 

SOCRATE Dar ispăşirea nu însemna eliberarea de răul cel mai 


mare, de degradare? 

POLOS însemna. 

SOCRATE Prin urmare, justiţia înţelepţeşte pe oameni şi-i face 
mai drepţi, fiind ca o medicină contra răutăţii64. 

POLOS Desigur. 

SOCRATE Deci cel mai fericit om este cel ce nu are în el răul 
sufletesc, deoarece s-a văzut că acesta din urmă este cel mai 
mare dintre rele. 

POLOS Este clar. 

SOCRATE După el, vine cel care a fost eliberat de rău. 

POLOS Aşa se pare. 

SOCRATE Acesta a fost admonestat, pedepsit şi şi-a ispăşit 
vina. 

POLOS Desigur. 

SOCRATE Cel mai rău, deci, trăieşte cel care poartă cu el 
nedreptatea, nedezbărindu-se de ea. 

POLOS Se pare. 

SOCRATE Dar nu este tocmai cel care, săvirşind cele mai 
mari fărădelegi şi excelînd în nedreptate reuşeşte să nu fie 
admonestat, nici pedepsit şi nici să-şi ispăşească vina, aşa cum 
spui tu că a procedat Archelaos, ca şi ceilalţi tirani, oratori şi 
conducători? 

POLOS Se poate. 

SOCRATE Aceştia, bunule, au procedat aproape la fel cum 
procedează oamenii cuprinşi de cele mai grave boli, care nu dau 
socoteală medicilor de relele trupului lor, nu se lasă trataţi de ei, 
temîndu-se ca nişte copii de durerea 

provocată de arsuri şi tăieturi. Nu eşti şi tu de aceeaşi 
părere? 

POLOS Ba da. 

SOCRATE Fiindcă ignoră, pare-se, ce este sănătatea şi buna 
stare a trupului. Conform celor recunoscute de noi acum, par să 
procedeze la fel şi cei ce fug de dreptate, o Polos, uitîndu-se 
numai la partea ei dureroasă, dar rămînînd orbi la ceea ce are 
util şi ignorînd cu cît este mai mare nefericirea să trăieşti cu un 
suflet nesănătos, adică putred, nelegiuit şi nedrept, decît cu un 
trup nesănătos. De aceea ei fac totul ca să nu dea socoteală şi 
să nu fie eliberaţi de cel mai mare rău, agonisesc avuţii şi 
prieteni şi caută să ajungă vorbitorii cei mai convingători65. 
Dacă sîntem de acord că acesta este adevărul, îţi dai scama, 


Polos, ce concluzii reies din discuţie? Vrei să le deducem? 

POLOS Dacă crezi de cuviinţă. 

SOCRATE Nu rezultă că cel mai mare rău este nedreptatea şi 
săvîrşirea ei? 

POLOS Aşa se pare. 

SOCRATE lar eliberarea de acest rău, nu a reieşit a fi 
ispăşirea lui? 

POLOS Se poate. 

SOCRATE Neispăşirea n-ar însemna perseverarea în rău? 

POLOS Desigur. 

SOCRATE Atunci, săvîrşirea nedreptăţii nu este decit al doilea 
dintre rele, ca mărime. Neispăşirea nedreptăţii săvirşite ar fi cel 
mai mare şi cel dintîi dintre rele. 

POLOS Posibil. 

SOCRATE Oare nu eram în dezacord tocmai asupra acestui 
lucru, prietene? Tu îl fericeai pe Archelaos pentru că, săvîrşind 
cele mai mari fărădelegi, nu a dat nici o socoteală, în timp ce eu 
credeam contrariul, anume că şi Archelaos şi oricare alt om ce 
nu-şi ispăşeşte fărădelegea trebuie considerat deosebit de 
nefericit, în comparaţie cu ceilalţi oameni, şi că întotdeauna cel 
ce comite nedreptatea este mai nefericit decit victima 
nedreptăţii, de asemenea, cel ce nu-şi ispăşeşte vina decit cel 
ce şi-o ispăşeşte66. N-au fost acestea spusele mele? 

POLOS Ba da. 

SOCRATE S-a demonstrat prin urmare adevărul lor? 

POLOS Aşa se pare. 

SOCRATE Bine. Şi dacă acestea sînt adevărate, Polos, ce 
mare nevoie mai este de retorică? Conform celor stabilite 
împreună trebuie să te păzeşti să nu săvirşeşti nedreptăţi, căci 
de aici rezultă un mare rău. Nu este aşa? 

POLOS Fără îndoială. 

SOCRATE Dacă greşeşti, tu însuţi sau altcineva căruia îi porţi 
de grijă, de bună voie să te duci acolo unde se plăteşte cel mai 
repede vina, la judecător, întocmai ca la medic, grăbindu-te ca 
nu cumva învechirea bolii să facă sufletul cangrenos şi incurabil. 
Am putea susţine altceva, Polos, cînd rămîn valabile principiile 
recunoscute de noi mai înainte? Nu este necesar să punem de 
acord constatările de acum cu cele dinainte, nemaiexistînd altă 
soluţie? 

POLOS Cum am putea face altminteri, Socrate? 


SOCRATE Deci, pentru apărarea propriei persoane vinovate, 
sau a părinţilor, a prietenilor, a copiilor, ori a patriei vinovate de 
nedreptate, nu ne este de nici o utilitate retorica, Polos, afară de 
cazul că cineva, concepind contrariul rolului ei67, s-ar acuza în 
primul rînd pe sine, apoi pe oricare dintre rudele sau prietenii 
care s-ar face vinovaţi de nedreptate, fără să tăinuiască ceva, 
astfel ca aducînd vina la lumină, să dea socoteală de ea şi să se 
însănătoşească. Trebuie să se silească pe sine ca şi pe ceilalţi să 
nu se înfricoşeze, ci să se prezinte cu fermitate şi bărbăţie 
pentru dobiîndirea a ce este bun şi frumos, fără să ţină seama de 
durere, ca şi cum ar avea de suportat tăieturile şi arsurile 
medicului. Dacă cele comise merită lovituri, să se ofere 
loviturilor, dacă merită lanţuri, să se lase înlănţuit, dacă 
amendă, să o plătească, dacă exil, să plece în exil, dacă e vorba 
de moarte, să se lase omorît. El însuşi să fie cel dintii acuzator, 
pentru sine ca şi pentru toţi cei apropiaţi lui, folosindu-se de 
retorică pentru ca, prin dezvăluirea fărădelegilor, să fie eliberaţi 
de cel mai mare rău, de nedreptate. Putem vorbi astfel, sau nu 
putem, Polos? 

POLOS Acestea mi se par absurde, Socrate, însă de bună 
seamă sînt în acord cu cele afirmate mai înainte68. 

SOCRATE Prin urmare, ori trebuie să le anulăm şi pe acelea, 
ori sîntem obligaţi să fim de acord cu acestea. 

POLOS Da, chiar aşa se întîmplă. 

SOCRATE Lucrurile se inversează, însă, dacă dorim să facem 
rău cuiva, fie el duşman, fie orice, cînd singura grijă pe care 
trebuie s-o avem va fi ca acesta să nu fie nedreptăţit cumva de 
vreun duşman. Dacă duşmanul nostru nedreptăţeşte pe cineva, 
atunci prin orice mijloc, şi prin fapte şi prin vorbe, trebuie să-l 
împiedicăm să dea socoteală şi să meargă la judecător. Dacă 
ajunge acolo, să punem la cale scăparea şi neispăşirea lui; dacă 
a furat mulţi bani, să nu-i restituie, ci păstrîndu-i să-i cheltuiască 
şi pentru el şi pentru toţi ai lui, în chip nedrept şi nelegiuit. Dacă 
prin fărădelegile sale merită moartea, să nu fie dat morţii cu nici 
un chip, ci să dăinuie fără moarte în ticăloşia lui; neputindu-se 
acest lucru, să trăiască cît mai mult timp în starea aceasta69. 
Pentru asemenea cazuri, este folositoare, după părerea mea, 
retorica, fiindcă pentru cel ce n-are de gind să făptuiască 
nedreptăţi nu cred că este de mare folos, dacă într-adevăr ea 
este de vreun folos, ceea ce nu a reieşit deloc din cele discutate 


pînă acum. 

CALLICLES Spune-mi, Chairephon, Socrate vorbeşte serios 
sau în glumă?70 

CHAIREPHON Eu cred, Callicles, că extrem de serios, însă cel 
mai bine ar fi să-l întrebi. 

CALLICLES Pe zei, asta şi vreau. Spune-mi, Socrate, cum să 
te luăm, în serios sau în glumă? Dacă vorbeşti serios şi se 
întîmplă să fie adevărate cele ce susţii, ce altceva decit o viaţă 
deandoaselea trăim noi oamenii, care facem toate lucrurile 
împotriva, pare-se, a ceea ce trebuie? 

SOCRATE O, Callicles, dacă simţirea oamenilor nu ar fi 
aceeaşi în diferitele ei manifestări, ci fiecare dintre noi ar simţi 
altceva decit ceilalţi, nu ar fi deloc uşor să faci cunoscută altuia 
propria ta stare. Vorbind aşa, mă gîndesc că eu şi cu tine, din 
întîmplare, avem aceleaşi sentimente, fiecare dintre noi doi 
avînd cîte doi iubiţi: eu pe Alcibiade, fiul lui Cleinias, şi filosofia, 
iar tu demos-ul atenian şi pe Demos, fiul lui Pyrilampes71. 

Bag de seamă că în orice ocazie, cît eşti tu de grozav, orice 
ti-ar spune şi oricum ti-ar spune că stau lucrurile iubiții tăi, nu 
eşti în stare să-i contrazici, şi-ţi schimbi părerea cînd aşa, cînd 
aşa. în ecclesie, dacă la spusele tale demos-ul atenian îţi 
răspunde că nu ai dreptate, tu, schimbîndu-ţi părerea, spui ceea 
ce vrea el, iar cu frumosul fiu al lui Pyrilampes păţeşti altele de 
acest fel72. Tu nu te poţi împotrivi dorințelor şi hotărtrilor 
iubiţilor tăi73, aşa încît dacă cineva s-ar mira de absurditatea 
spuselor tale, datorată tocmai acestora, i-ai spune probabil, 
dacă ai vrea să fii sincer, că nu vei înceta să vorbeşti aşa, decit 
cînd cineva îi va împiedica pe iubiții tăi să mai vorbească aşa. 

Gîndeşte-te acum că şi eu sînt nevoit să ascult altele de 
acest fel şi, în loc să te miri de spusele mele, opreşte vorbele 
filosofiei, care este iubita mea. 

Ea spune neîncetat ceea ce auzi acum de la mine74 şi este, 
în comparaţie cu celălalt iubit, cu mult mai puţin nestatornică. 
Fiul lui Cleinias este de fiecare dată de altă părere, în timp ce 
filosofia întotdeauna este de aceeaşi părere; ea spune ceea ce 
te miră acum pe tine, tu însuţi eşti de faţă la vorbele ci. Prin 
urmare, ei trebuie să-i demonstrezi, cum îţi spuneam, că a fi 
nedrept şi a nu da socoteală pentru nedreptăţi nu este cel mai 
mare dintre toate relele, iar dacă vei lăsa acest lucru 
nedemonstrat, pe cîine zeul egiptenilor, Callicles nu se va pune 


în acord cu tine însuţi, o, Callicles, ci veţi fi toată viaţa în 
dezacord. Dar, preabunule, în ce mă priveşte, prefer să mă 
folosesc de o liră dezacordată şi disonantă, să fiu în dezacord cu 
corul pe care-l dirijez, precum şi cu cei mai mulţi oameni, 
afirmînd lucruri contrarii părerii lor decit ca eu însumi, un singur 
om fiind, să nu mă aflu în armonie cu mine şi să mă contrazic. 

CALLICLES Mi se pare, Socrate, că te aviînţi în discursuri ca 
un adevărat demagog75. Şi acum perorezi astfel, după ce Polos 
a păţit acelaşi lucru de care-l învinuia pe Gorgias că i s-a 
întîmplat cu tine. El spunea că Gorgias, întrebat de tine dacă ar 
învăţa ce este dreptatea pe cel neştiutor care ar veni la el cu 
intenţia să înveţe retorica, s-a ruşinat şi a spus că l-ar învăţa, 
temîndu-se, aşa cum fac oamenii, să au se indigneze cineva 
dacă n-ar proceda astfel; mai spunea că, datorită acestei 
concesii, a fost obligat să se contrazică, lucru de care tu te-ai 
bucurat. Şi atunci, Polos, te-a luat în rîs, după părerea mea, pe 
drept cuvînt. 

Acum iată că a păţit el însuşi acelaşi lucru şi nu-l felicit deloc 
pe Polos pentru încuviințarea făcută ţie, cum că a nedreptăţi 
este mai urit decit a fi nedreptăţit. Din cauza acestei 
recunoaşteri, prins în cursă de argumentele tale, i s-a închis 
gura, ruşinîndu-se să spună ceea ce gindea. în realitate, tu, 
Socrate, afirmînd că eşti în căutarea adevărului, recurgi la 
argumente demagogice şi ieftine despre ceea ce nu este frumos 
după natură şi este frumos după lege. 

în cele mai multe cazuri, natura şi legea se află în 
contradicţie între ele. Cînd cineva se ruşinează şi nu îndrăzneşte 
să spună ceea ce gîndeşte se vede silit să se contrazică. 
Remarcînd această particularitate, tu denaturezi sensurile : cînd 
cineva vorbeşte conform legii, îl interpelezi conform naturii, iar 
cînd vorbeşte conform naturii îl interpelezi conform legii. Tot aşa 
şi adineauri cu privire la a nedreptăţi şi a fi nedreptăţit, cînd 
Polos vorbea de uritul conform legii, tu hărţuiai legea din punctul 
de vedere al naturii. După natură, cel mai urit lucru este cel mai 
rău, anume a fi nedreptăţit, iar după lege, a nedreptăţi/6. A 
îndura nedreptatea nu este în firea unui bărbat, ci a unui sclav, 
pentru care moartea este de preferat vieţii, căci fiind nedreptăţit 
şi bruftuit nu este în stare nici să se apere, nici să vină în 
ajutorai celor la care ţine. Eu cred că legile au fost statornicite 
de oamenii slabi şi mulţi. Aşadar, pentru ei, pentru avantajul lor, 


statornicesc legi, înalţă laude şi aruncă blesteme. Pentru a 
înspăimânta pe oamenii mai puternici, pe cei capabili să aibă 
mai mult77, ca să nu ajungă să aibă mai mult decit ei, spun că 
este urit şi nedrept să fii mai presus de alţii, că nedreptatea 
constă în a căuta să ai mai mult decit alţii. Ei sînt bucuroşi, cred, 
să aibă tot atit cît şi ceilalţi, deşi sînt mai bicisnici. Pentru 
aceasta se şi spune că, după lege, este nedrept şi urit să te 
străduieşti să ai mai mult decit cei mulţi, ceea ce ei tocmai 
numesc a fi nedrept. Dar natura însăşi arată, cred, că este drept 
ca cel capabil să aibă mai mult decit cel netrebnic, cel ce este 
mai puternic decit cel ce este mai slab. E vădit că aşa stau 
lucrurile peste tot, şi printre animale şi printre oamenii din toate 
cetăţile şi de toate neamurile, la care dreptul se defineşte prin 
faptul că cel puternic conduce pe cel slab şi stăpineşte mai mult 
decit el. Căci pe ce drept, oare, s-a întemeiat Xerxes cînd a mers 
asupra Eladei, sau tatăl acestuia, cînd i-a atacat pe sciți, precum 
şi alte nenumărate asemenea cazuri care s-ar putea cita? Eu 
socotesc că aceştia acţionează după adevărata natură a 
dreptului, ba, chiar, pe Zeus, după legea proprie naturii78, 
nicidecum după cea pe care o statornicim noi. Conform acesteia 
educăm noi pe cei mai buni şi mai puternici dintre noi, cînd îi 
luăm de mici, întocmai ca pe nişte pui de lei, şi-i domesticim cu 
vrăji şi amăgiri79, învăţindu-i că oamenii trebuie să fie egali, şi 
că aceasta înseamnă frumosul şi dreptul. Dacă ar apărea, zic eu, 
un bărbat cu o natură viguroasă, care să zguduie, să sfărime şi 
să arunce toate acestea, călcînd în picioare scrierile şi farmecele 
noastre, descîntecele şi legile, toate contrare naturii, el s-ar 
înălța arătîndu-se că este nu sclavul, ci stăpînul nostru, şi ar 
face atunci să strălucească dreptul naturii80. Cred că şi Pindar 
exprimă ceea ce susţin eu, în cîntarea în care spune că 

Legea-i tuturor stăpînă, Muritorilor şi nemuritorilor. 

Aceasta, zice el, 

Să conducă straşnicei puteri îi dă îndreptăţire Cu mînă 
atotstăpînitoare. De mărturie aduc Faptele lui Heracle, căci fără 
răscumpăr .. .81 

Cam aşa spune. Textul nu-l mai ştiu, în care spune că fără 
răscumpăr şi fără dăruială Heracle i-a răpit boii lui Geryon, căci 
luîndu-se după dreptul naturii, şi boii şi toate celelalte bunuri ale 
celor mici şi fără putere sînt ale celor mari şi puternici. Că 
acesta este adevărul, vei afla-o dacă, lăsînd deoparte filosofia, 


te-ai apuca de lucruri mai importante. Filosofia este, Socrate, un 
lucru plăcut dacă te ţii de ea cu măsură în timpul tinereţii, însă 
dacă stărui dincolo de cît trebuie ajunge o nenorocire pentru 
oameni. Cît de bine înzestrat ar fi cineva, dacă stăruie în 
filosofie şi la o vîrstă matură, cu necesitate ajunge neştiutor de 
toate lucrurile în care trebuie să se priceapă cel ce urmează să 
ajungă un bărbat desăvirşit şi respectat82. Filosofii ajung 
neştiutori de legile care cîrmuiesc cetatea, de felul de a vorbi 
care are curs în relaţiile atit private cît şi publice ale oamenilor, 
de plăcerile şi dorinţele omeneşti, într-un cuvînt ajung să ignore 
în toate privinţele obiceiurile omeneşti. Cînd sînt implicaţi într-o 
chestiune privată sau cetăţenească, se fac de ris, tot aşa cum, 
cred eu, oamenii politici se fac de ris cînd se amestecă în 
discuţiile şi dezbaterile voastre. Se potriveşte vorba lui Euripide: 
Fiecare străluceşte în ceea ce-şi dă mai mult silinţa. 

Partea cea mai mare a zilei îşi petrece 

Pentru ca pe sine însuşi s-ajungă a se-ntrec88. 

Omul fuge de îndeletnicirea în care se simte slab şi o 
vorbeşte de rău, dar o laudă pe cea cultivată de el, din părtinire, 
socotind că astfel se laudă singur. După părerea mea, cel mai 
nimerit este să te ocupi de amîndouă; din filosofie, este un lucru 
bun să te împărtăşeşti, pe cît este util educaţiei, şi nu este 
ruşinos ca un tînăr să filosofeze. Mi se pare însă un lucru ridicol, 
Socrate, ca un om ajuns la maturitate să mai filosofeze încă, 
astfel că cei ce filosofează îmi fac o impresie foarte 
asemănătoare cu alintarea şi joaca unor oameni maturi. Cînd 
văd un copil, căruia îi este încă îngăduit să se comporte astfel, 
alintîndu-se şi jucîndu-se, îmi face plăcere şi consider că este un 
lucru agreabil care şade bine unui copil de condiţie liberă; pe 
cînd, dacă aud un copil vorbind cu seriozitate, îmi face o 
impresie dezagreabilă, îmi supără urechile şi socotesc că este 
un lucru vrednic condiţiei de sclav. Cînd auzi un om gingurind 
sau îl vezi jucîndu-se, îţi pare ridicol, lipsit de bărbăţie şi bun de 
bătut. 

Acelaşi lucru îl resimt eu şi faţă de cei ce filosofează. Sînt 
încîntat să văd că filosofează un băiat tînăr, îi şade bine şi 
consider că acesta este un om liber, iar cel ce nu se preocupă 
de filosofie, un om aservit84, care niciodată nu se va face 
vrednic de vreo faptă frumoasă şi nobilă. Cînd văd însă un om 
matur filosofind încă, fără să se poată dezbăra de acest obicei, 


atunci cred, Socrate, că acest bărbat merită neapărat să fie 
bătut. Cum spuneam adineauri, omul acesta, cu toată buna 
înzestrare a firii lui, ajunge neom, fugind de inima cetăţii şi „de 
agora ei", în care, cum spune poetul, „bărbaţii ajung iluştri"85, 
înfundîndu-se tot restul vieţii în unghere, ca să pălăvrăgească în 
compania a trei-patru tinerei86, fără să exprime nicicîind o 
opinie importantă şi serioasă, de om liber. 

Eu, Socrate, am toată simpatia faţă de tine; aş zice că am 
aceleaşi sentimente ca Zethos faţă de Amphion, în piesa lui 
Euripide de care am amintit. Astfel şi mie îmi vine să-ţi spun 
cam aceleaşi lucruri ca acela fratelui său, că nesocoteşti, 
Socrate, ceea ce ar trebui să te preocupe şi desfigurezi o atit de 
nobilă natură sufletească sub o deghizare copilărească, încît nu 
mai poţi să iei parte, cu o judecată bună, la dezbaterile 
judiciare, nici să găseşti argumentul verosimil şi convingător87 
şi nici să dai altuia un sfat temeinic. Oare, într-adevăr, iubite 
Socrate, — să nu te simţi jignit, căci îţi vorbesc aşa numai cu 
bune intenţii — nu crezi că este ruşinos să fii aşa cum susţin eu 
că sînteţi, tu şi ceilalţi toţi care vă ţineţi într-una de filosofie? 

Dacă acum te-ar lua cineva, pe tine sau pe altul deopotrivă 
cu tine, să te ducă la închisoare, pentru o fărădelege de care nu 
eşti vinovat, tu ştii că n-ai fi în stare să te aperi, că te-ai zăpăci 
şi-ai sta cu gura căscată, fără să poţi spune ceva; iar dacă ai fi 
adus în faţa tribunalului, avînd poate cel mai bicisnic şi mai 
ticălos acuzator, ai ajunge la moarte, dacă acesta ar vrea să 
ceară moartea ta88. 

Aşa că, ce ispravă este, Socrate, „cînd o îndeletnicire luîndu- 
te în primire, dintr-un om înzestrat te face bun de nimic", nefiind 
în stare să te aperi, să te salvezi din cele mai mari primejdii, pe 
tine însuţi, sau pe altcareva, cînd poţi fi despuiat de toate 
bunurile, de către duşmani, trăind fără nici o cinste în cetate?89 
Un asemenea om — chiar dacă e cam grosolan spus — merită 
să fie pălmuit fără drept de a cere socoteală. 

Ascultă-mă, prietene, „încetează cu subtilităţile, ocupă -te cu 
lucrurile nobile, cu ceea ce îţi face reputaţia de înţelept, lăsînd 
pe seama altora preţiozităţile acestea", care ar trebui numite fie 
sminteli, fie gogomănii, „din care te alegi cu casa goală". la 
seama nu la oamenii care îşi dispută asemenea mărunţişuri, ci 
la cei de partea cărora se află avuţia, reputaţia şi alte multe 
bunuri. 


SOCRATE Dacă aş avea cumva sufletul de aur, Callicles, nu 
crezi că aş fi fericit să găsesc una dintre pietrele cu care se 
încearcă aurul?90 Apropiindu-mi sufletul de cea mai bună din 
ele, dacă aş verifica prin ea că sufletul mi-este bine îngrijit, n-aş 
fi oare încredinţat de buna mea stare, fără să mai am nevoie de 
altă încercare? 

CALLICLES Unde ţinteşte întrebarea ta, Socrate? 

SOCRATE Am să-ţi spun, căci acum sînt convins că, 
întîlnindu-te pe tine, am şi dat peste un asemenea noroc91. 

CALLICLES Cum aşa? 

SOCRATE Eu sînt încredinţat că toate părerile cugetului meu 
cu care tu te declari de acord sînt, prin acest fapt, şi adevăruri. 
îmi dau seama că cel ce vrea să cerceteze temeinic buna sau 
reaua vieţuire a sufletului, trebuie să aibă trei calităţi, pe care tu 
le ai pe deplin, anume: ştiinţa, bunăvoința şi sinceritatea92. Am 
întîlnit mulţi oameni care n-au fost capabili să mă pună la 
încercare fiindcă le-a lipsit ştiinţa ta. Alţii sînt învăţaţi, dar nu vor 
să-mi spună adevărul pentru că nu le pasă de mine, spre 
deosebire de tine. Aceşti doi străini, Gorgias şi Polos, sînt 
învăţaţi şi-mi sînt şi prieteni, însă, sfiindu-se mai mult decit 
trebuie, sînt lipsiţi de sinceritate. Oare nu este aşa? Ei doi au 
mers atit de departe cu sfiala încît, din cauza ei, fiecare a 
cutezat să vorbească contrar propriei lui opinii, în faţa mai 
multor oameni şi încă în legătură cu chestiuni de cea mai mare 
importanţă. Tu ai toate aceste calităţi care lipsesc altora. Ai o 
educaţie temeinică, după părerea majorităţii atenienilor, şi eşti 
şi binevoitor cu mine. Ce dovadă am? Am să-ţi spun. Ştiu, 
Callicles, că aţi fost patru oameni care v-aţi asociat să studiaţi 
filosofia, tu, Tisandru din Aphidna, Andron, fiul lui Androtion şi 
Nausicyde din Holarges93. Am auzit că, sfătuindu-vă între voi 
pînă unde trebuie mers cu studiul, a învins hotărîrea de a nu 
intra chiar în subtilităţile filosofiei, ci v-aţi îndemnat unii pe alţii 
să vă feriţi ca nu cumva, devenind peste măsură de învăţaţi, să 
nu vă prăpădliţi firea pe neobservate. 

Cînd te aud acum, sfătuindu-mă aceleaşi lucruri ca pe cei 
mai buni prieteni ai tăi, am o dovadă sigură că într-adevăr eşti 
binevoitor cu mine; că eşti capabil de sinceritate şi că nu te 
sfieşti, tu însuţi o spui şi cuvîntarea ţinută puţin mai înainte, te 
confirmă. 

Incît este limpede pentru cele ce urmează: dacă tu te declari 


de acord cu mine într-o privinţă, lucrul va fi suficient verificat de 
mine şi de tine ca să nu mai fie nevoie să recurgem şi la alt 
mijloc de verificare. Tu n-ai să confirmi ceva din neştiinţă sau din 
exces de sfială, şi fireşte nici n-ai face-o ca să mă amăgeşti — 
îmi eşti doar prieten, cum spui tu însuţi. Aşadar, în fapt 
consensul meu şi al tău vor avea ca rezultat adevărul. Cea mai 
frumoasă cercetare dintre toate, Callicles, priveşte lucrurile de 
care m-ai învinuit tu: cum trebuie să fie un bărbat, cu ce să se 
îndeletnicească şi în ce măsură, cînd este tînăr şi cînd este 
bătrîn. Să fii încredinţat, că de greşesc în viaţa mea nu o fac 
înadins, ci din neştiinţă. Prin urmare, nu înceta să mă dojeneşti, 
aşa cum ai început, şi arată-mi îndeajuns cu ce trebuie să mă 
ocup, şi în ce chip să ajung la asta, iar dacă de acord fiind acum 
cu tine, mă vei prinde în viitor că nu procedez aşa cum am căzut 
de acord, socoteşte-mă un prost nevrednic de a mai primi vreo 
dojană altădată. 

Ca s-o luăm de la început94, spune-mi care este, după tine şi 
după Pindar, dreptul conform naturii? Cel puternic să ia cu forţa 
bunurile celor slabi, cel ce este mai bun să conducă pe cei 
inferiori, iar cel capabil să posede mai mult decit cel netrebnic? 
Dacă-mi aduc bine aminte, asta spuneai că înseamnă dreptatea. 

CALLICLES Acestea le-am spus şi le mai spun şi acum. 

SOCRATE Oare pentru tine a fi mai puternic este identic cu a 
fi mai bun? Adineauri n-am fost în stare să înţeleg ce ai vrut să 
spui. Oare îi numeşti mai puternici pe cei ce sînt mai tari şi 
trebuie ca cei slabi să asculte de cel tare, aşa cum ai motivat, mi 
se pare, că cetăţile mari merg asupra celor mici, în numele 
dreptului naturii, deoarece sînt mai puternice şi mai tari? Deci 
mai puternic, mai tare şi mai bun sînt acelaşi lucru, ori poţi să fii 
mai bun chiar dacă eşti mai slab şi mai neputincios, şi să fii mai 
puternic şi în acelaşi timp mai rău? A fi mai bun şi a fi mai 
puternic au acelaşi înţeles? Defineşte-mi în mod clar, dacă mai 
puternic, mai bun şi mai tare sînt totuna sau sînt lucruri 
deosebite? 

CALLICLES Dar eu îţi spun clar că sînt totuna. 

SOCRATE Atunci, după natură, mai mulţi oameni nu sînt mai 
puternici decit unul singur? Ei sînt şi cei care impun legile 
acestuia, aşa cum ai spus acum o clipă. 

CALLICLES Fireşte. 

SOCRATE Astfel, legiuirile celor mulţi sînt totodată şi ale celor 


mai puternici. 

CALLICLES Fără îndoială. 

SOCRATE Deci şi ale celor mai buni? Fiindcă cei mai puternici 
sînt şi cei mai buni, după părerea ta95. 

CALLICLES într-adevăr. 

SOCRATE Atunci, conform naturii legiuirile lor sînt frumoase, 
dat fiind că ei sînt cei puternici? 

CALLICLES Da. 

SOCRATE Nu cumva tocmai cei mulţi sînt cei ce consideră, 
aşa cum ai spus, că este drept ca oamenii să fie egali şi că este 
mai urit să nedreptăţeşti decit să fii nedreptăţit? Nu stau 
lucrurile astfel? Sper că nu te vei lăsa şi tu cuprins de sfială. 
Socotesc, sau nu, cei mulţi că este drept să ai parte egală şi nu 
să ai mai mult, că este mai urit să nedreptăţeşti decit să fii 
nedreptăţit? Nu te da înapoi să răspunzi la aceasta, Callicles, 
pentru că, aprobîndu-mă, capăt o confirmare de la tine, care eşti 
recunoscut ca un om în stare să judece bine. 

CALLICLES într-adevăr, cei mulţi aşa consideră. 

SOCRATE Atunci, nu numai conform legii, este mai urit să 
comiţi o nedreptate, decit să o suferi şi este dreaptă egalitatea, 
ci şi conform naturii; aşa încît, poate c-ai greşit în cele afirmate 
mai înainte şi m-ai învinuit pe nedrept cînd ai spus că eu 
cunoscînd contradicţia dintre lege şi natură, denaturez sensurile 
argumentind în numele legii contra celui ce vorbeşte în numele 
naturii, apoi argumentînd în numele naturii contra celui ce 
vorbeşte conform legii. 

CALLICLES Omul ăsta nu conteneşte cu prostiile! Spune-mi, 
Socrate, nu ţi-e ruşine, la virsta ta, să vînezi cuvintele şi cînd 
cineva greşeşte un cuvint, să crezi că ai dat peste un chilipir? Tu 
crezi că eu înţeleg prin mai puternici altceva decît mai buni? Nu 
ţi-am spus adineauri că, pentru mine, a fi mai bun este totuna 
cu a fi mai puternic? Ori, poate crezi că, după mine, legiuire 
înseamnă ceea ce pune la cale o adunătură de sclavi şi de 
oameni de toată speța, buni de nimic în afară, poate, de puterea 
trupului lor, care se string laolaltă? 

SOCRATE Fie, preaînvăţatule Callicles, aşa cum spui tu. 

CALLICLES Fără îndoială că aşa este. 

SOCRATE Ei bine, om de ispravă, eu însumi bănuiam dinainte 
că, pentru tine, asta înseamnă a fi mai puternic, dar ţi-am 
repetat întrebarea năzuind să cunosc precis ceea ce susţii. Nici 


vorbă, tu nu consideri că doi oameni sînt mai buni decit unul 
singur, că sclavii tăi sînt mai buni decit tine prin faptul că sînt 
mai tari. însă, spune-mi, iarăşi de la început, pe cine numeşti tu 
mai buni, din moment ce nu pe cei ce sînt mai tari? Şi, 
minunatule om, fii un dascăl mai blind, ca să nu mă faci să fug 
de la tine. 

CALLICLES Mă iei peste picior, Socrate. 

SOCRATE Mă jur că nu, o Callicles, pe Zethos, de care te 
foloseai mai înainte ca să-ţi baţi joc mult şi bine de mine. însă 
haide, spune, pe cine numeşti tu mai buni? 

CALLICLES Pe cei ce valorează mai mult96. 

SOCRATE Nu vezi că tu rosteşti doar nişte cuvinte, fără să 
lămureşti nimic? Spune-mi, nu înţelegi cumva prin mai buni şi 
mai puternici pe cei ce sînt mai pricepuţi97, ori e vorba de alt 
soi de oameni? 

CALLICLES Pe Zeus, despre ei este vorba, de bună seamă. 

SOCRATE Adeseori, aşadar, un om priceput este mai puternic 
decit zeci de mii de oameni lipsiţi de pricepere; după părerea ta, 
el trebuie să conducă, iar aceia să i se supună şi conducătorul 
să aibă mai mult decit cei ce sînt conduşi. Asta cred eu că vrei 
să susţii — şi nu fac vînătoarea cuvintelor —, spunînd că unul 
este mai puternic decit zeci de mii. 

CALLICLES Tocmai despre asta vorbesc eu. Asta înseamnă, 
după mine, dreptul conform naturii, ca insul mai bun şi mai 
priceput să conducă pe cei incapabili şi să posede mai mult 
decit ei. 

SOCRATE De ajuns cu asta. Să vedem ce spui mai departe. 
Dacă am fi ca acum, mai mulţi oameni strînşi la un loc şi am 
avea în comun multă mîncare şi băutură, dar am fi de tot felul, 
unii tari, alţii slabi, însă unul dintre noi, ca medic, ar fi mai 
priceput în această situaţie, fiind, după cum e firesc, mai tare 
decit unii şi mai slab decit alţii, nu urmează că el, ca unul care 
este mai priceput decit noi, va fi mai bun şi mai puternic, în 
situaţia aceasta? 

CALLICLES Fără îndoială. 

SOCRATE Oare trebuie el să ia mai multă mîncare decit noi 
fiindcă este mai bun? Ori, în calitate de conducător trebuie să 
împartă totul, iar în consumarea şi întrebuinţarea hranei de 
către propria-i persoană, să nu depăşească măsura, dacă nu 
vrea să aibă de suferit, ci să atribuie unora mai mult, altora mai 


puţin? Dacă se întîmplă să fie cel mai slab dintre toţi, deşi este 
cel mai bun, nu-i revine partea cea mai mică dintre toate, 
Callicles? Nu stau lucrurile astfel, bunule? 

CALLICLES Vorbeşti de mîncare, de băutură, de medici şi de 
alte prostii. Eu nu mă refer la acestea! 

SOCRATE Numeşti, atunci, sau nu, mai bun pe cel ce este 
mai priceput? 

CALLICLES Aşa-l numesc. 

SOCRATE Şi nu trebuie să aibă mai mult cel ce este mai bun? 

CALLICLES Dar nu mîncare şi băutură. 

SOCRATE înţeleg. Atunci poate haine, şi cel mai bun ţesător 
trebuie să aibă cea mai mare manta şi să se plimbe îmbrăcat cu 
cele mai multe şi mai frumoase haine? 

CALLICLES Care haine?! 

SOCRATE Şi încălţăminte, bineînţeles că trebuie să aibă din 
abundentă cel mai priceput şi mai bun în acest domeniu. 

Cizmarul, deci, trebuie să umble încălţat în cele mai mari şi 
mai multe încălțări. 

CALLICLES Care încălțări?! O ţii într-una cu prostiile. 

SOCRATE Dacă nu te referi la acestea, poate la altele, de 
pildă, agricultorul este priceput şi desăvirşit98 în privinţa 
ogorului, deci el trebuie să aibă din abundență seminţe şi să 
folosească pentru pămîntul lui pe cele mai multe. 

CALLICLES Vorbeşti într-una, aceleaşi şi tot aceleaşi, Socrate. 

SOCRATE Nu numai aceleaşi, dar şi despre aceleaşi, Callicles. 

CALLICLES Pe toţi zeii, nu mai conteneşti să vorbeşti de 
cizmari, de croitori, de bucătari şi de medici, ca şi cum de ei ne 
ocupăm acum. 

SOCRATE Şi tu n-o să-mi spui odată, în ce anume abundă 
omul mai puternic şi mai priceput care are dreptul să posede 
mai mult? Sau poate nici să primeşti sugestiile mele nu vrei, nici 
să spui tu însuţi? 

CALLICLES i-am tot spus-o. Mai întîi, nu numesc mai 
puternici nici pe cizmari, nici pe bucătari, ci pe cei care îşi arată 
inteligenţa în treburile statului, în buna lui guvernare, care nu 
sînt numai pricepuţi, ci şi curajoşi, capabili fiind să săvirşească 
ceea ce au gindit, fără să dea înapoi din slăbiciune 
sufletească99. 

SOCRATE Vezi, preabunule Callicles, că eu nu te învinuiesc pe 
tine de aceleaşi lucruri ca tu pe mine? Tu spui despre mine că 


vorbesc mereu tot aceleaşi lucruri şi mă dojeneşti, în timp ce eu 
te învinuiesc de contrariul, anume că niciodată nu vorbeşti la fel 
despre acelaşi fel de lucruri; o dată precizezi că mai buni şi mai 
puternici sînt cei mai tari, altă dată — cei mai pricepuţi, iar 
acum vii cu altceva, spunînd că mai puternici şi mai buni sînt cei 
mai curajoşi. leşi din încurcătură, prietene şi spune pe cine 
numeşti mai buni şi mai puternici şi în ce privinţă? 

CALLICLES Dar ţi-am spus că pe cei pricepuţi şi curajoşi în ce 
priveşte treburile statului. Se cuvine ca aceştia să conducă 
statul şi este drept să aibă mai mult decit ceilalţi, conducătorii 
adică, mai mult decit cei ce sînt conduşi. 

SOCRATE Dar în ceea ce-i priveşte, prietene? Se conduc ei pe 
sine, sau se lasă conduşi? 

CALLICLES Ce vrei să spui? 

SOCRATE Eu spun că fiecare om se conduce pe sine. Sau nu 
este necesar să se conducă pe sine, ci numai pe alţii? 

CALLICLES Ce numeşti tu a se conduce pe sine? 

SOCRATE Nimic complicat, căci după părerea comună, este 
înţelept şi stăpîn pe sine cel ce comandă plăcerilor şi dorințelor 
din el100. 

CALLICLES Ce amuzant eşti! După tine numai imbecilii sînt 
înţelepţi. 

SOCRATE Cum aşa? Oricine îşi poate da seama că nu despre 
asta vorbesc. 

CALLICLES Ba tocmai despre asta, Socrate. Cum ar putea fi 
fericit un om care este aservit cuiva? Căci dreptul şi frumosul 
după natură, — eu îţi vorbesc acum cu toată libertatea — cer 
celui ce vrea să trăiască bine să-şi lase pasiunile să crească cît 
mai mari, fără să le pună stavilă, şi să fie capabil să le satisfacă 
oricît ar ajunge ele de mari, cu tot curajul şi cu toată priceperea, 
împlinind întotdeauna orice voie a lor. 

Eu cred însă că lucrul acesta nu stă în puterea celor mulţi, 
drept care ei şi critică astfel de oameni din invidie şi, 
ascunzîndu-şi slăbiciunea, susţin că nestăpiînirea de sine este 
urită. Aşa cum am spus mai înainte, ei aservesc pe oamenii 
superiori prin natură şi, neputind avea resurse pentru împlinirea 
plăcerilor, ei laudă cumpătarea şi justiţia, din lipsă de 
bărbăţie101. Pentru cei care au parte de la început să fie fii de 
regi ori sînt capabili prin firea lor să dobindească conducerea, 
tirania sau domnia, ce poate fi, în realitate, mai urit şi mai rău 


pentru acest soi de oameni, decît cumpătarea? Fiindu-le permis 
să se bucure de toate bunurile, fără să aibă vreo oprelişte, cum 
or să-şi impună, lor înşile, ca stăpînă, legea mulţimii, judecata şi 
critica ei? Şi cum să nu devină ei nefericiţi din pricina acestei 
pretinse frumuseți care ţine de justiţie şi de înţelepciune clacă 
nu pot oferi prietenilor mai mult decît duşmanilor, tocmai în 
cetatea pe care o conduc ei? în ce priveşte adevărul, pe care 
spui că îl cauţi, Socrate, iată cum stau lucrurile: viaţa de 
plăceri,  nestăpinirea şi libertatea, dacă sînt încurajate, fac 
virtutea şi fericirea omului102. Celelalte toate sînt artificii, sînt 
convenţii omeneşti contrare naturii, zădărnicii fără nici o 
valoare. 

SOCRATE Te-ai folosit cu tot curajul de libertate în cuvîntarea 
ta, Callicles. Tu exprimi acum limpede ceea ce gîndesc şi ceilalţi, 
dar nu vor să spună. Te rog să nu dai înapoi în nici un chip, pînă 
nu se lămureşte de-a binelea ce fel de viaţă trebuie să ducem. 
Dar ia spune-mi: susţii că dorinţele nu trebuie înfrînate, dacă 
vrem să fim aşa cum se cuvine, ci lăsîndu-le să ajungă cît mai 
mari, să le procurăm de oriunde şi oricum împlinirea, pentru că 
tocmai aceasta este adevărata virtute? 

CALLICLES Aşa susţin eu. 

SOCRATE Deci, n-are dreptate cine spune că sînt fericiţi cei 
ce n-au nevoie de nimic103. 

CALLICLES în felul acesta pietrele şi morţii ar fi cei mai 
fericiţi. 

SOCRATE Dar şi viaţa de care vorbeşti tu, îngrozitoare mai 
este. Nu m-aş mira să aibă dreptate Euripide cînd 

spune: 

Cine ştie dacă a trăi nu înseamnă a muri Şi a muri a trăi?104 

Şi poate că, de fapt, sîntem morţi; aşa am auzit odată 
vorbind pe un învăţat, că noi acum sîntem morţi, că trupul ne 
este mormiînt şi că acea parte a sufletului în care se află 
pasiunile, prin firea ei se lasă înduplecată şi minată în toate 
sensurilel05. Pe aceasta, un ingenios plăsmuitor de mituri — 
probabil sicilian sau italicl06 —, printr-un calambur a numit-o 
butoi (pithos) pentru că este încrezătoare (pithanon) şi docilă 
(peistikon) iar pe cei nechibzuiţi (anocetoi) i-a numit neiniţiaţi 
(amyetoi), astfel că acea parte a sufletului lor unde se află 
pasiunile, fiind nestăpiînită şi nestăvilită, a asemănat-o, datorită 
nesaţului ei, cu un butoi găurit. în contrast cu tine, Callicles, el 


arată că dintre locuitorii Hades-ului — pe care el îl numeşte 
Aeides (Nevăzutul) — cei mai nefericiţi sînt aceşti neiniţiaţi, ce 
cară apă pentru un butoi găurit cu un ciur deopotrivă de găurit. 
Prin ciur — aşa cel puţin s-a exprimat el faţă de mine —, 
înţelege sufletul. Sufletul celor nechibzuiţi l-a asemănat cu un 
ciur, ca şi cum ar avea găuri, care nu-i îngăduie să închidă nimic 
în el din cauza nestatorniciei şi uituceniei lui107. 

Aceste închipuiri sînt probabil cam bizare, însă arată limpede 
ceea ce vreau eu să-ţi demonstrez108, dacă sînt cumva în stare 
de asta, convingîndu-te să-ţi schimbi gindul şi, în loc de o viaţă 
fără saţ şi măsură, să alegi un trai chibzuit, mulţumindu-te 
totdeauna cu ceea ce-ţi este la îndemiînă. Oare am reuşit să te 
conving că oamenii chibzuiţi sînt mai fericiţi decit cei fără 
măsură, sau cu cît spun mai multe poveşti, cu atît reuşesc mai 
puţin să te înduplec? 

CALLICLES Aici ai mai multă dreptate, Socrate. 

SOCRATE Haide, atunci, să-ţi aduc altă imagine, care provine 
din aceeaşi şcoală. Vezi dacă nu cumva se potriveşte pentru 
viaţa celor doi, a înţeleptului şi a nestăpinitului, exemplul cu cei 
doi oameni care au multe butoaie fiecare, ale unuia fiind trainice 
şi pline, unul cu vin, altul cu miere, cu lapte şi cu alte licori rare, 
greu de procurat toate, şi după multă trudă şi greutăţi. Avîndu-le 
pline, acesta nu are nici ce să mai toarne în ele, nici nu se mai 
sinchiseşte în vreun fel, ci stă foarte liniştit în privinţa lor. 
Celălalt îşi poate procura licorile ca şi cel dintii, dar cu greutate, 
iar vasele sale sînt găurite şi putrede, astfel că este nevoit să le 
umple într-una, ziua şi noaptea, cu preţul celor mai mari chinuri. 
Aşa fiind viaţa fiecăruia dintre cei doi, susţii că omul nestăpinit 
este mai fericit decît cel cumpătat? Te conving oare, prin cele 
ce-ţi spun, că viaţa cumpătată este mai bună decit cea lipsită de 
măsură, sau nu? 

CALLICLES Nu mă convingi, Socrate. Cel cu butoaiele pline 
nu mai resimte nici un fel de plăcere, ci, aşa cum ţi-am spus 
adineauri, asta înseamnă a trăi ca o piatră, căci avindu-le pline, 
nici nu se mai bucură, nici nu se mai mîhneşte. Doar în asta stă 
plăcerea vieţii, în a turna cît mai mult!109 

SOCRATE înseamnă că, dacă toarnă mult, trebuie să şi iasă 
mult, deci găurile de scurgere să fie mari de tot? 

CALLICLES Chiar aşa. 

SOCRATE Atunci tu vorbeşti de traiul unui ploier110, nu de al 


unui mort sau al unei pietre. Dar spune-mi: Se poate întîmpla 
să-ţi fie foame şi, fiind flămînd, să măniînci?111 

CALLICLES Desigur. 

SOCRATE Să-ţi fie sete şi să bei de sete? 

CALLICLES Şi pe deasupra să ai toate celelalte dorinţi, să fii 
în stare să le împlineşti, bucurîndu-te astfel de un trai fericit. 

SOCRATE Bine, minunatule prieten. Continuă aşa cum ai 
început, fără să te sfieşti. Insă trebuie, pare-se, să nu mă sfiesc 
nici eu. Spune-mi mai întîi, duce un trai fericit şi cel ce are riie şi 
poftă de scărpinat, dacă are putinţa să se scarpine nestingherit 
şi să-şi petreacă viaţa scărpinîndu-se? 

CALLICLES Cît eşti de absurd, Socrate, şi ce demagog fără 
pereche eşti! 

SOCRATE lată de ce, Callicles, i-am zăpăcit pe Polos şi pe 
Gorgias, făcîndu-i să se ruşineze, însă tu nu te-ai zăpăcit şi nici 
nu te ruşinezi, căci eşti un om curajos. Numai să-mi răspunzi. 

CALLICLES Susţin că şi cel ce se scarpină are un trai plăcut! 

SOCRATE Dacă e plăcut, înseamnă că-i şi fericit? 

CALLICLES întocmai. 

SOCRATE E fericit dacă se scarpină numai la cap, ori e nevoie 
să te mai întreb? Gîndeşte-te, Callicles, ce răspunzi, dacă cineva 
continuă să te întrebe cu privire la tot ce rezultă din cele 
afirmate. într-un cuvînt, dacă aşa stau lucrurile, viaţa de dezmăţ 
nu este ea oare mizerabilă, ruşinoasă şi nefericită? Sau te 
încumeţi cumva să spui că ei sînt fericiţi dacă au fără îngrădire 
tot ce simt nevoia să aibă. 

CALLICLES Nu ţi-e ruşine, Socrate, să cobori discuţia pînă la 
asemenea subiecte? 

SOCRATE Oare eu o cobor pînă aici, distinsul meu prieten? 
Sau cine spune că pur şi simplu cei ce se bucură, în măsura în 
care se bucură, sînt fericiţi, şi nu face distincţia care plăceri sînt 
bune şi care sînt rele? Hai, spune-mi acum 

dacă tot mai consideri că plăcerea este identică cu binele, 
sau există unele lucruri plăcute care nu sînt bune? 

CALLICLES Ca să nu mă dezic spunînd că înseamnă altceva, 
susţin că sînt una şi aceeaşi. 

SOCRATE îţi distrugi, Callicles, afirmaţiile dintii şi n-ai să mai 
fii în stare să cauţi împreună cu mine adevărul, dacă vorbeşti 
împotriva opiniei tale. 

CALLICLES Chiar tu faci asta, Socrate. 


SOCRATE în cazul acesta nici eu nu fac bine, dacă într- 
adevăr asta fac, şi nici tu. Dar, norocosule, gindeşte-te că 
bucuria nu poate însemna în toate cazurile un bine, căci dac-ar 
fi aşa, ar rezulta de bună seamă multe din lucrurile urite la care 
am făcut aluzie mai înainte, ba chiar altele multe pe deasupra. 

CALLICLES După părerea ta, Socrate. 

SOCRATE Tu, într-adevăr, îţi menţii părerea, Callicles? 

CALLICLES Bineînţeles. 

SOCRATE Să luăm atunci în serios ceea ce spui? 

CALLICLES Foarte serios. 

SOCRATE Pentru că aşa socoteşti, explică-mi, te rog, 
următoarele: Există ceva ce se numeşte cunoaştere? 

CALLICLES Desigur. 

SOCRATE Nu spuneai adineauri că, împreună cu cunoaşterea, 
există şi curajul?112 

CALLICLES Aşa spuneam. 

SOCRATE Fiind curajul altceva decît cunoaşterea, spuneai că 
ele sînt două lucruri distincte? 

CALLICLES Fără doar şi poate. 

SOCRATE la să vedem, plăcerea şi cunoaşterea sînt identice 
sau distincte? 

CALLICLES Sînt distincte, prea învăţatule. 

SOCRATE Dar curajul este altceva decit plăcerea? 

CALLICLES Cum să nu fie? 

SOCRATE Deci, să ţinem minte că, după afirmaţia lui Callicles 
din Aharnia113, plăcerea şi binele sînt identice, dar cunoaşterea 
şi curajul diferă şi între ele, diferă şi de bine. 

CALLICLES lar Socrate din Alopeke nu este de acord cu 
aceasta. Sau este de acord? 

SOCRATE Nu este de acord, şi cred că nici Callicles, cînd se 
va cerceta bine pe sine însuşi. Spune-mi, nu crezi că cei fericiţi 
încearcă o stare contrarie celei trăite de nefericiţi? 

CALLICLES Ba da. 

SOCRATE Fiind stări contrarii, nu trebuie să se întîmple cu ele 
ceea ce se întîmplă cu sănătatea şi boala? Fără îndoială că un 
om nu poate fi în acelaşi timp sănătos şi bolnav, nici nu pierde 
sănătatea în acelaşi timp cu boala. 

CALLICLES La ce te referi? 

SOCRATE la şi cercetează orice parte a trupului doreşti. Cînd 
cineva este bolnav de ochi, boala lui nu se numeşte oft almie? 


CALLICLES Desigur. 

SOCRATE De bună seamă, aceşti ochi nu pot fi şi sănătoşi în 
acelaşi timp. 

CALLICLES Nu, în nici un chip. 

SOCRATE Dar cînd scapă de oftalmie, oare tot atunci pierde 
şi sănătatea ochilor şi la urmă se vede lipsit de amîndouă? 

CALLICLES Cîtuşi de puţin. 

SOCRATE Ar fi ceva extraordinar şi absurd, nu-i aşa? 

CALLICLES întocmai. 

SOCRATE De fapt, capătă şi pierde, pe rînd, pe fiecare din 
ele. 

CALLICLES Da. 

SOCRATE Dar nu se întîmplă la fel cu puterea şi slăbiciunea? 

CALLICLES Ba da. 

SOCRATE Şi cu iuţeala şi încetineala? 

CALLICLES întocmai. 

SOCRATE Oare binele şi fericirea, precum şi contrariile lor, 
răul şi nefericirea, nu se capătă şi se pierd pe rînd, fiecare dintre 
ele?114 

CALLICLES Fără discuţie. 

SOCRATE Dacă cercetăm, aşadar, ce lucruri poate omul să 
piardă şi să aibă în acelaşi timp, este limpede că nu poate fi 
vorba de bine şi de rău. Sîntem de acord cu acestea? Răspunde, 
după ce te-ai gindit bine. 

CALLICLES Cum nu se poate mai de acord. 

SOCRATE Să ne întoarcem la cele recunoscute mai înainte. 
Spuneai că foamea este o stare plăcută sau neplăcută? Mă refer 
la foamea propriu-zisă. 

CALLICLES Neplăcută, desigur; însă este plăcut să măniînci 
cînd eşti înfometat. 

SOCRATE Pricep. Dar foamea în sine este ceva neplăcut, nu? 

CALLICLES Desigur. 

SOCRATE Deci şi setea? 

CALLICLES Fără îndoială. 

SOCRATE Să te întreb mai departe, sau recunoşti că orice 
nevoie, orice dorinţă este un lucru neplăcut? 

CALLICLES Recunosc, aşa că nu mai întreba. 

SOCRATE Bine. Dar a bea, cînd eşti însetat, poate să fie 
altceva decit o stare plăcută? 

CALLICLES Nu, fără îndoială. 


SOCRATE în acest caz, setea este, desigur, o stare 
chinuitoare, nu? 

CALLICLES Bineînţeles. 

SOCRATE lar băutura aduce satisfacerea unei nevoi şi 
plăcerea? 

CALLICLES Desigur. 

SOCRATE Aşadar, simţi plăcere cînd bei? 

CALLICLES în cea mai mare măsură. 

SOCRATE Fiind însetat. 

CALLICLES Da. 

SOCRATE Deci chinuit? 

CALLICLES Desigur. 

SOCRATE Observi cum ai ajuns să spui că cine se chinuieşte 
resimte şi plăcere în acelaşi timp, din moment ce afirmi că bea, 
fiind însetat? Ori lucrurile nu se petrec în acelaşi timp şi loc, în 
suflet, sau dacă vrei, în trup? Ceea ce este totuna, după mine. 
Se petrec sau nu, aşa? 

CALLICLES Se petrec. 

SOCRATE însă tu afirmi că cine este fericit nu poate să fie în 
acelaşi timp nefericit? 

CALLICLES Aşa afirm. 

SOCRATE Şi totuşi eşti de acord că cine se chinuie poate să 
simtă plăcere în acelaşi timp. 

CALLICLES Aşa se pare. 

SOCRATE Atunci plăcerea nu înseamnă fericire şi nici chinul 
nefericire, astfel că plăcerea este altceva decit binele, 

CALLICLES Eu nu pricep sofismele tale, Socrate115. 

SOCRATE Te faci numai, că nu pricepi, Callicles. Să mergem 
acum, mai departe. 

CALLICLES Ce urmăreşti cu aberaţiile tale? 

SOCRATE Să vezi cît de savant eşti cînd mă critici pe mine. 
Oricine dintre noi, cînd bea, nu-şi astimpără odată cu setea şi 
plăcerea? 

CALLICLES Nu înţeleg ce spui. 

GORGIAS Nici o vorbă, Callicles, răspunde de dragul nostru, 
ca să ajungă la capăt discuţia. 

CALLICLES Socrate este totdeauna aşa, Gorgias. întreabă şi 
iscodeşte tot lucruri mărunte, fără nici o importanţă. 

GORGIAS Şi ce te priveşte pe tine? N-ai deloc căderea să faci 
aprecieri116. îngăduie lui Socrate să cerceteze cum vrea el. 


CALLICLES întreabă mărunţişurile şi fleacurile tale, dacă aşa 
doreşte Gorgias. 

SOCRATE Norocos mai eşti, Callicles, căci ai fost iniţiat în 
marile mistere înaintea iniţierii în cele mici. Şi eu care credeam 
că nu este îngăduit!117 Răspunde-mi, deci, de unde te opriseşi, 
dacă nu cumva fiecare dintre noi îşi astimpără odată cu setea şi 
plăcerea? 

CALLICLES Da. 

SOCRATE Atunci, odată cu potolirea foamei şi a celorlalte 
dorinţe, încetează şi plăcerea? 

CALLICLES Aşa este. 

SOCRATE Aşadar şi chinurile şi plăcerile încetează în acelaşi 
timp? 

CALLICLES într-adevăr. 

SOCRATE însă binele şi răul nu încetează în acelaşi timp, aşa 
cum ai căzut de acord. Nu eşti de acord şi acum? 

CALLICLES Ba da. Şi ce-i cu asta? 

SOCRATE Este, prietene, că binele nu-i identic cu plăcerea şi 
nici răul cu neplăcerea. Unele încetează în acelaşi timp, dar 
altele nu, pentru că sînt de altă natură. Cum ar putea să fie 
identice plăcerea cu binele sau neplăcerea cu răul? Cercetează, 
dacă vrei, şi alt aspect, care, de asemenea, nu cred că este în 
favoarea ta. Gîndeşte-te! Nu se numesc buni cei ce au binele 
într-înşii, după cum se numesc frumoşii cei în care sălăşluieşte 
frumuseţea?118 

CALLICLES Ba da. 

SOCRATE Poţi să-i numeşti bărbaţi buni pe neghiobi şi pe 
laşi? Nu, căci adineauri vorbeai de cei curajoşi şi inteligenţi. Nu-i 
numeşti pe aceştia, bărbaţi buni? 

CALLICLES De bună seamă. 

SOCRATE Ai văzut cumva un copil fără minte şi vesel în 
acelaşi timp? 

CALLICLES Desigur. 

SOCRATE Ai văzut cumva vreun bărbat fără minte şi vesel? 

CALLICLES Cred că da. Dar pentru ce? 

SOCRATE Pentru nimic. Răspunde-mi, numai. 

CALLICLES Am văzut. 

SOCRATE Dar un om cu minte care să fie şi trist, şi vesel? 

CALLICLES Da. 

SOCRATE Care din ei se bucură şi se întristează mai tare? Cei 


inteligenţi sau cei fără minte? 

CALLICLES Cred că nu e mare diferenţa. 

SOCRATE De ajuns cu asta. Ai văzut în război vreun om laş? 

CALLICLES Bineînţeles. 

SOCRATE Cînd fugeau duşmanii, care ţi se părea că se 
bucură mai tare, cei laşi sau cei curajoşi? 

CALLICLES Şi unii şi alţii cred că se bucură tare, sau aproape 
la fel de tare. 

SOCRATE Nu are importanţă. Se bucură, deci, şi laşii? 

CALLICLES Foarte mult. 

SOCRATE Şi cei lipsiţi de minte, se pare. 

CALLICLES Desigur. 

SOCRATE Cînd duşmanii atacă, se întristează numai laşii sau 
şi cei curajoşi? 

CALLICLES Şi unii şi alţii. 

SOCRATE Oare la fel? 

CALLICLES Poate mai mult cei laşi. 

SOCRATE Nu se bucură ei chiar mai mult, cînd duşmanii fug? 

CALLICLES Se poate. 

SOCRATE Aşadar se întristează şi se bucură atit cei fără 
minte cît şi cei deştepţi, laşii şi curajoşii, aproape deopotrivă, 
după cum spui, dacă nu chiar mai mult laşii decît curajoşii? 

CALLICLES Da. 

SOCRATE Dar cei deştepţi şi curajoşi sînt buni, cei laşi şi 
lipsiţi de minte sînt răi? 

CALLICLES Da. 

SOCRATE Deci, se bucură şi se întristează cei buni aproape la 
fel cu cei răi? 

CALLICLES Da. 

SOCRATE Aşadar cei buni sînt cam la fel cu cei răi, şi cei răi 
cu cei buni? Sau cei răi sînt încă mai buni decit cei buni? 

CALLICLES Pe Zeus, nu ştiu ce vrei să zici119. 

SOCRATE Nu ştii, cînd spui că sînt buni cei în care binele este 
prezent şi răi, cei în care răul este prezent? Nu înseamnă binele, 
plăcere şi răul, durere? 

CALLICLES Ba da. 

SOCRATE Aşadar cine se bucură are parte de bine, adică de 
plăcere, din moment ce se bucură? 

CALLICLES Bineînţeles. 

SOCRATE Atunci, avind parte de bine, sînt buni cei ce se 


bucură de el? 

CALLICLES întocmai. 

SOCRATE Dar cine se întristează nu are parte de rău, adică 
de dureri? 

CALLICLES Ba da. 

SOCRATE Dar tu spui că împărtăşirea răului îi face pe cei răi 
să fie răi? Sau ţi-ai schimbat părerea? 

CALLICLES Ba nu. 

SOCRATE Deci, sînt buni cei ce se bucură, răi cei ce se 
întristează. 

CALLICLES Fără îndoială. 

SOCRATE Nu într-o măsură mai mare cci ce o fac mai mult, 
mai mică cei ce o fac mai puţin, în egală măsură cei ce o fac la 
fel? 

CALLICLES Ba da. 

SOCRATE Nu spui însă că se bucură şi se întristează cam la 
fel oamenii deştepţi ca şi cei fără minte, cei laşi ca şi cei 
curajoşi, sau chiar ceva mai mult cei laşi? 

CALLICLES Ba da. 

SOCRATE Să scoatem împreună concluziile care reies din cele 
stabilite. Şi de două, şi de trei ori, spune zicala120 că e bine să 
discuţi şi să cercetezi lucrurile frumoase. Spunem că este bun 
omul inteligent şi curajos, nu-i aşa? 

CALLICLES Aşa este. 

SOCRATE Rău, omul fără minte şi laş? 

CALLICLES De bună seamă. 

SOCRATE Mai departe, că este bun cel ce se bucură? 

CALLICLES Da. 

SOCRATE Rău, cel ce se întristează? 

CALLICLES Neapărat. 

SOCRATE Dar omul bun se întristează şi se bucură deopotrivă 
cu cel rău, dacă nu chiar mai mult cel rău. 

CALLICLES Da. 

SOCRATE Aşadar, omul rău este la fel de rău şi de bun ca 
omul bun, poate chiar este mai bun cel rău. Nu rezultă acestea, 
ca şi cele stabilite înainte, din afirmaţia că plăcerea şi binele sînt 
identice? Nu este obligatoriu, Callicles? 

CALLICLES Te ascult de mult, Socrate, şi tot făcîndu-ţi voia 
constat că, şi în glumă de-ţi acordă cineva un lucru, te prinzi de 
el, bucurîndu-te ca un copil. Astfel, tu îţi închipui că nici eu, nici 


vreun alt om, nu distingem plăcerile bune de cele rele121. 

SOCRATE Vai, vai, Callicles, ce perfid eşti că te porţi cu mine 
precum cu un copil, spunîndu-mi că lucrurile stau cînd aşa, cînd 
altfel şi amăgindu-mă. Şi eu care credeam, la început, că n-ai să 
fii dispus să mă amăgeşti, fiindu-mi prieten. Acum am fost 
înşelat şi se pare că trebuie, cum spune o vorbă veche, să fac 
haz de necaz, mulţumindu-mă cu ce-mi dai tu122. Este posibil, 
spui tu, ca unele plăceri să fie bune şi altele rele? Aşa este? 

CALLICLES Da. 

SOCRATE Oare să fie bune cele utile, şi rele cele dăunătoare? 

CALLICLES Fără îndoială. 

SOCRATE Şi sînt utile cele ce fac un bine, rele cele ce fac un 
rău? 

CALLICLES întocmai. 

SOCRATE Te referi cumva la acele plăceri trupeşti, despre 
care am vorbit, ale miîncării şi ale băuturii? Dintre ele, cele care 
fac sănătatea trupului, forţa sau vreo altă virtute a lui, sînt bune, 
iar cele care produc contrariul acestora sînt rele? 

CALLICLES Bineînţeles. 

SOCRATE Aşa se întîmplă deci şi cu durerile, unele sînt 
binefăcătoare, altele dăunătoare? 

CALLICLES De bună seamă. 

SOCRATE Atunci şi plăcerile şi durerile bune merită să fie 
alese şi încercate? 

CALLICLES Bineînţeles. 

SOCRATE Dar nu cele dăunătoare? 

CALLICLES Este limpede că nu. 

SOCRATE Dacă-ţi aminteşti, eu şi cu Polos consideram că 
toate acţiunile noastre trebuie să aibă în vedere binele. Oare 
eşti şi tu de părerea că scopul tuturor acţiunilor este binele şi că 
în vederea lui trebuie să se facă toate celelalte lucruri şi nu 
binele în vederea lor? Aduci şi tu al treilea vot pentru opinia 
noastră?123 

CALLICLES Da. 

SOCRATE Deci, laolaltă cu celelalte, şi lucrurile plăcute 
trebuie făcute în vederea binelui iar nu lucrurile bune în vederea 
celor plăcute. 

CALLICLES Fără îndoială. 

SOCRATE Oare fiecărui om îi este cu putinţă să decidă care 
dintre lucrurile plăcute sînt bune şi care sînt rele, sau este 


nevoie să fii competent124 pentru fiecare dintre ele? 

CALLICLES Este nevoie să fii competent. 

SOCRATE Să ne amintim de cele ce vorbeam cu Polos şi 
Gorgias. Spuneam, dacă-ţi aduci aminte, că există îndeletniciri 
ce au în vedere plăcerea, preocupîndu-se numai de aceasta, 
care ignoră binele şi răul, şi altele care cunosc ce este binele şi 
ce este răul. Şi aşezam printre cele privitoare la plăceri, 
bucătăria, care este o practică şi nu o artă, iar printre cele ce au 
în vedere binele, arta medicinei. 

Şi, pe Zeus binefăcătorul, nu considera că trebuie să-ţi rizi de 
mine, sau să-mi răspunzi la întîmplare, contrar opiniei tale, şi 
nici nu lua drept glumă spusele mele. Vezi doar, că pentru orice 
om cu un dram de minte nu poate exista un subiect de discuţie 
mai important decît cel dezbătut de noi, şi anume, ce fel de 
viaţă trebuie să ducă125. Cea la care mă îndemni tu, să facă 
adică cele ce se cuvin unui bărbat, să vorbească în faţa 
poporului, să practice retorica şi politica, aşa cum faceţi voi, sau 
să-şi închine viaţa filosofiei? Şi prin ce se deosebeşte această 
viaţă de cea dintii? 

Poate că cel mai bine este — după cum am şi încercat — să 
le deosebim şi, după ce am făcut distincţia şi am căzut de acord 
că este vorba de două feluri de existenţă, să cercetăm prin ce se 
deosebesc între ele şi care din ele merită să fie trăită. însă, 
poate că nu înţelegi ce spun. 

CALLICLES Nu, de fel. 

SOCRATE Voi fi mai clar. Cînd am fost de acord, eu şi cu tine, 
că există un bine şi că există o plăcere, dar că plăcerea este 
altceva decit binele şi că pentru fiecare din ele există 
preocuparea şi strădania de a le dobîndi, pe de o parte căutarea 
plăcerii, pe de alta a binelui ... Dar mai întîi, eşti de acord sau nu 
cu aceasta? De acord? 

CALLICLES De bună seamă. 

SOCRATE Fii de acord, atunci, şi cu cele ce le-am spus lor, 
dacă socoteşti că am avut, în cazul acela, dreptate. Spuneam că 
bucătăria nu este, după mine, o artă, ci o practică126, spre 
deosebire da medicină care cercetează natura celui pe care-l 
îngrijeşte şi este în stare să motiveze tratamentele sale, dînd 
socoteală pentru fiecare dintre ele. Cea dintii, însă, cea legată 
de plăcere, pentru care există întreaga ei preocupare, se 
îndreaptă, în totală neştiinţă, către plăcere, fără să cerceteze 


nici natura, nici cauza acesteia . Fără nici un temei, ca să zic 
aşa, fără nici o socoteală, ea păstrează din rutină şi experienţă 
doar amintireal27 a ceea ce se face de obicei, folosindu-se de 
ea pentru a produce noi plăceri. Vezi, mai întîi, dacă te 
mulţumesc cele spuse şi dacă nu există şi în privinţa sufletului 
alte asemenea preocupări, dintre care, unele ce ţin de artă se 
îngrijesc de binele sufletului, în timp ce celelalte, negindindu-se 
la aşa ceva, au în vedere, ca şi dincolo, numai plăcerea 
sufletului şi modalităţile procurării ei. Care plăceri sînt bune, 
care sînt rele, ele nu cercetează, căci nu le interesează nimic 
altceva decit să se desfete prin orice mijloace, bune, sau rele. 
Eu, Callicles, cred că asemenea îndeletniciri există şi că nu sînt 
altceva decit linguşiri, ale trupului, ale sufletului, ale oricui. Ele 
slujesc plăcerile, fără să se gindească dacă acestea fac bine sau 
fac rău. Eşti de aceeaşi părere cu mine, ori ai de obiectat? 

CALLICLES Nu am, şi mă declar de acord, pentru ca discuţia 
să meargă pînă la capăt şi astfel să-i fac pe plac lui Gorgias. 

SOCRATE Oare linguşirea este eficace numai pentru un 
singur suflet, şi nu pentru două sau mai multe? 

CALLICLES Ba şi pentru două şi pentru mai multe. 

SOCRATE Deci, poţi face pe placul mulţimii, fără să te 
preocupe binele ei? 

CALLICLES Cred că da. 

SOCRATE Poţi să-mi spui care îndeletniciri realizează acest 
lucru? Dacă vrei, mai bine să te întreb eu şi tu să-mi răspunzi 
afirmativ, pentru cele pe care le-ai crede de acest fel şi negativ 
pentru celelalte. Mai întîi, să cercetăm cîntatul din flaut. Nu crezi 
că face parte dintre îndeletnicirile care urmăresc, o Callicles, 
numai să ne încînte, fără să se preocupe de altceva? 

CALLICLES Aşa cred şi eu. 

SOCRATE Nu se întîmplă la fel şi cu celelalte arte înrudite, 
cum ar fi cîntatul din cithară la concursuri?128 

CALLICLES Desigur. 

SOCRATE Dar cîntarea corală şi poezia ditirambilor, nu ţi se 
par de acelaşi fel?128 Cinesias, fiul lui Meles, crezi că se 

gîndeşte să rostească ceva care să-i facă pe auditori mai a 
buni, sau numai ceea ce desfată mulţimea spectatorilor? 

CALLICLES Lucrul este limpede, în ce-l priveşte pe Cinesias. 

SOCRATE Dar Meles130, tatăl lui, crezi că la binele oamenilor 
se gîndea cînd cînta la cithară? De fapt, nici pentru a-i desfăta 


nu era bun deoarece cîntecul său plictisea pe spectatori. 
Gîndeşte-te numai, n-a fost cumva descoperită cîntarea din 
cithară şi întreaga artă a ditirambilor numai pentru desfătare? 

CALLICLES Aşa cred. 

SOCRATE Dar acea augustă şi minunată formă poetică a 
tragediei spre ce tinde, care este strădania ei? Numai să placă 
spectatorilor, după cum cred eu, sau şi să lupte ca tot ce este 
plăcut şi încîntător pentru ei, dar dăunător, să nu fie rostit; iar 
dacă se găseşte ceva neplăcut dar folositor, să-l rostească şi să-l 
cînte, fie că face plăcere, fie că nu? Care din cele două atitudini 
este proprie tragediei? 

CALLICLES Este clar, Socrate, că ea tinde mai degrabă către 
desfătarea şi încîntarea spectatorilor. 

SOCRATE însă n-am spus adineauri că aceasta înseamnă 
linguşirea? 

CALLICLES De bună seamă. 

SOCRATE Dacă, să zicem, poeziei i se înlătură muzica, ritmul 
şi metrul, rămîne altceva decît cuvîntul?131 

CALLICLES Fără îndoială că nu. 

SOCRATE Aşadar aceste cuvinte sînt rostite pentru marea 
mulţime şi pentru popor. 

CALLICLES Da. 

SOCRATE Atunci creaţia poetică este un fel de discurs în faţa 
poporului? 

CALLICLES Aşa se pare. 

SOCRATE Este deci un discurs retoric. Ori eşti de părere că 
poeţii nu retorizează în faţa spectatorilor? 

CALLICLES Ba da. 

SOCRATE lată, aşadar, că am descoperit o retorică ce se 
adresează unei mulţimi, în care copiii şi femeile sînt laolaltă cu 
bărbaţii, sclavii laolaltă cu oamenii liberi132. Nu prea 

stimăm această retorică, pentru că am văzut că este o formă 
a linguşirii. 

CALLICLES întocmai. 

SOCRATE Bine. Dar retorica ce se adresează poporului 
atenian, precum şi celorlalte popoare din cetăţile cu oameni 
liberi, oare de ce soi este? Socoteşti că oratorii vorbesc 
întotdeauna pentru binele suprem, propunîndu-şi ca cetăţenii să 
devină mai buni datorită discursurilor lor, ori şi ei, năzuind să 
încînte pe cetăţeni şi neglijind interesul comun pentru cel 


personal, se poartă cu poporul precum cu copiii, caută numai să- 
| încînte, fără să se gîndească deloc dacă prin aceasta îl fac mai 
bun sau mai rău? 

CALLICLES Nu este chiar aşa de simplu ceea ce întrebi tu. 
Sînt unii care prin discursurile lor poartă de grijă cetăţenilor, alţii 
sînt aşa cum îi descrii. 

SOCRATE De ajuns. Dacă sînt două feluri de retorică, cea 
dintii este linguşire şi demagogie josnică, iar cealaltă este nobilă 
fiindcă se străduieşte să facă sufletele cetăţenilor cît mai bune 
şi se luptă întotdeauna să spună cele mai bune lucruri, fie că vor 
fi plăcute, fie că vor fi supărătoare pentru ascultători. Dar 
această retorică tu n-ai conoscut-o nicicînd, sau dacă ai ştiinţă 
de un asemenea orator, pentru ce nu-mi spui şi mie cine este? 

CALLICLES Pe Zeus, nu pot să-ţi numesc nici un orator din 
ziua de azi. 

SOCRATE Aşa? Dar dintre cei de odinioară, poţi să-mi 
numeşti pe vreunul care, de cînd a început să ţină discursuri, i-a 
făcut pe atenieni mai buni, din răi cum erau înaintea lui?133 Eu, 
unul, nu ştiu cine ar putea să fie acela. 

CALLICLES Ce vorbeşti? Dar n-ai auzit că Temistocle a fost un 
om de merit, la fel Cimon, Miltiade şi Pericle, cel care a murit nu 
demult şi pe care l-ai auzit tu însuţi? 

SOCRATE Dacă adevăratul merit, Callicles, este cel pe care-l 
afirmai tu mai înainte, anume să saturi dorinţele, atît ale tale cît 
şi ale celorlalţi! Dar, dacă nu este acesta, ci cel pe care am fost 
obligaţi să-l recunoaştem în discuţia care a urmat, anume, să 
realizezi acele dorinţi, prin împlinirea cărora omul ajunge mai 
bun, iar nu pe cele datorită cărora devine mai rău, aceasta 
însemnînd arta, poţi să-mi arăţi printre ei un asemenea om? 

CALLICLES Nu ştiu ce să mai spun. 

SOCRATE Dacă vei căuta bine, vei găsi. Să vedem dacă 
cercetînd pe îndelete nu descoperim că a existat un asemenea 
om. Omul virtuos, să zicem, care rosteşte totul în vederea 
binelui suprem, va vorbi el la întîmplare, vreodată, fără să-şi 
propună o anumită ţintă? 

Va proceda ca şi ceilalţi oameni de meserie: cînd îşi concep 
lucrarea, urmărind să dea produsului lor o anumită formă134, ei 
nu-şi aşează la întîmplare materialele de care dispun pentru 
opera lor. Priveşte, dacă vrei, pe pictori, arhitecţi, pe 
constructorii de vase, pe oricare vrei, cum fiecare aşează într-o 


anumită ordine elementele de care dispune şi cum le sileşte să 
se potrivească şi să se îmbine între ele, pînă ce totul se 
constituie într-o lucrare statornică şi bine armonizată. Şi ceilalţi 
oameni de meserie menţionaţi, care se ocupă cu trupul, 
pedotribii şi medicii, pun în ordine şi armoniel35 trupul 
omenesc. Sîntem de acord că este aşa sau nu? 

CALLICLES Fie aşa, 

SOCRATE Nu este bună casa în care există ordine şi armonie, 
rea cea fără nici o ordine? 

CALLICLES Ba da. 

SOCRATE La fel se întîmplă şi cu o navă? 

CALLICLES Desigur. 

SOCRATE Şi despre corpurile noastre nu spunem acelaşi 
lucru? 

CALLICLES Bineînţeles. 

SOCRATE Dar sufletul? Este el bun datorită dezordinii, sau 
datorită unei ordini şi armonii anumite? 

CALLICLES Din cele dinainte rezultă şi valabilitatea acestei 
afirmaţii. 

SOCRATE Care este numele stării de ordine şi armonie a 
trupului? 

CALLICLES Te referi, poate, la sănătate şi vigoare? 

SOCRATE întocmai. Dar a stării de ordine şi armonie a 
sufletului? încearcă să găseşti şi să rosteşti şi numele acesteia. 

CALLICLES De ce nu-l spui tu însuţi, Socrate? 

SOCRATE Dacă preferi, am să-l spun eu. lar tu, dacă ţi se 
pare că am dreptate, aprobă-mă, dacă nu, combate-mă, fără să 
eziţi. Eu consider că stării de ordine a trupului i se potriveşte 
denumirea de trup sănătos, de unde provin sănătatea trupului 
dimpreună cu celelalte calităţi ale lui. Este sau nu aşa? 

CALLICLES Aşa este. 

SOCRATE lar ordinii şi armoniei sufletului li se potrivesc nume 
de legiuit şi de lege, drept care oamenii sînt buni cetăţeni şi 
înţelepţi, ceea ce duce la dreptate şi înţelepciune136. Eşti de 
acord sau nu? 

CALLICLES Fie. 

SOCRATE Cu asemenea ginduri, aşadar, oratorul acela, om al 
artei şi al binelui, va oferi sufletelor toate discursurile şi acţiunile 
sale; dacă va avea ceva de dăruit ascultătorilor va dărui, dacă 
de luat, va lua137, avînd tot timpul drept scop să existe 


dreptate în spiritele cetăţenilor, să fie înlăturată nedreptatea, să 
fie statornicită înţelepciunea şi să fie îndepărtată neînfrinarea, 
să troneze virtuțile şi viciile să dispară. Consimţi sau nu? 

CALLICLES Consimt. 

SOCRATE La ce foloseşte, Callicles, să dai unui trup bolnav şi 
nenorocit multă hrană, băutură aleasă şi toate celelalte, care nu 
mai pot să-i priască, ba dimpotrivă, după cum este firesc, îi fac 
mai rău?138 Nu am dreptate? 

CALLICLES Ba da. 

SOCRATE Nu cred că-i este plăcut să trăiască unui om cu 
trupul nenorocit, pentru el trebuie că şi traiul este o nenorocire. 
Nu-i aşa? 

CALLICLES într-adevăr. 

SOCRATE Oare pe omul sănătos, medicii nu-l lasă să-şi 
satisfacă toate dorinţele, de pildă, cînd îi este foame să măniînce 
cît vrea, să bea, cînd îi este sete, cît de mult; în timp ce omului 
bolnav, de fapt, nu-i îngăduie nicidecum să-şi împlinească pofta? 
Eşti şi tu de acord? 

CALLICLES Da. 

SOCRATE Cu sufletul nu se întîmplă la fel? Cît timp este rău, 
din pricina ignoranței, neînfrînării, nedreptăţii şi nelegiuirii lui, 
trebuie să i se interzică dorinţele şi să nu i se permită să facă 
decit ceea ce îl ajută să devină mai bun. Da sau nu? 

CALLICLES Da. 

SOCRATE Nu este asta spre binele sufletului? 

CALLICLES Fără discuţie. 

SOCRATE Dar a-i interzice ceea ce doreşte, nu înseamnă a-l 
înfrîna? 

CALLICLES Ba da. 

SOCRATE Deci înfrîinarea sufletului este mai bună decit 
neînfrinarea139, cum credeai tu mai înainte. 

CALLICLES Nu pricep ce tot vorbeşti tu, Socrate, întreabă pe 
altcineva. 

SOCRATE Omul ăsta nu suportă să i se dea ajutor şi să îndure 
tocmai lucrul pe care-l discutăm noi, să fie înfrînat. 

CALLICLES Nu mă interesează nimic din ce spui tu şi ţi-am 
răspuns numai ca să-i fac pe plac lui Gorgias. 

SOCRATE Bine, dar ce-o să facem acum? Să ne oprim în 
mijlocul discuţiei? 

CALLICLES Tu ştii mai bine. 


SOCRATE Dar se spune că nu-i voie să laşi la mijloc nici 
măcar poveştile, ci să le pui un cap, pentru ca să nu rătăcească 
fără de cap. Răspunde şi la restul întrebărilor ca să capete şi 
discuţia asta un cap140. 

CALLICLES Ce silnic eşti, Socrate! Dacă m-ai asculta, ai lăsa 
baltă discuţia asta, sau ai purta-o cu altcineva. 

SOCRATE Cine altul vrea? Să nu lăsăm discuţia neterminată. 

CALLICLES Nu poţi să-ţi continui discuţia fie vorbind pentru 
tine însuţi, fie interogîndu-te şi răspunzindu-ţi de unul singur? 

SOCRATE Să mi se întîmple, după vorba lui Epicharmos, ca la 
ceea ce discutau mai înainte doi inşi, să fac faţă acum de unul 
singur?141 O să cam trebuiască, pare-se, să fie aşa. Dacă vom 
proceda astfel, cred că va trebui să ne întrecem cu toţii în a 
judeca ce este adevărat şi ce este fals în lucrurile pe care le 
discutăm noi, căci cu toţii avem, în mod evident, acelaşi folos de 
obţinut.O să-mi expun, deci, într-un discurs 

părerea mea, iar dacă cineva dintre voi socoteşte că admit 
lucruri inexacte, să se împotrivească şi să mă combată. Nu spun 
din ştiinţă ceea ce spun, ci cercetez şi eu împreună cu voi, iar 
dacă văd că oponentul meu are dreptate, sînt primul care s-o 
recunoască. Spun acestea, desigur, pentru cazul că trebuie să 
desăvirşim discuţia, însă dacă nu vreţi, să renunţăm şi să ne 
despărţim. 

GORGIAS în ce mă priveşte, Socrate, eu nu cred că trebuie să 
ne despărţim, ci să continui tu discuţia. Mi se pare că şi ceilalţi 
sînt de acord. Eu, unul, vreau să te ascult înfăţişînd restul. 

SOCRATE Dar în ce mă priveşte, Gorgias, aş fi continuat încă 
să mă întreţin cu acest Callicles, pînă ce i-aş fi dat replica lui 
Amphion contra tiradei lui Zetlios142. Pentru că, tu, Callicles, nu 
vrei totuşi să terminăm împreună discuţia, cel puţin ascultă-mă 
şi opreşte-mă cînd ţi se pare că nu am dreptate. Şi dacă mă vei 
contrazice pe drept, nu mă voi supăra pe tine, aşa cum faci tu, 
ci te voi înscrie ca pe cel mai mare binefăcător al meu. 

CALLICLES Vorbeşte, prietene, de unul singur şi mergi pînă la 
capăt. 

SOCRATE Ascultă-mă cum rezum discuţia de la început. 

— Oare plăcerea şi binele sînt identice? — Nu sînt 
identice, aşa cum am convenit eu, împreună cu Callicles. — 
Plăcerea trebuie făcută în vederea binelui, sau binele în vederea 
plăcerii? — Plăcerea în vederea binelui. Nu este plăcerea aceea 


care ne încîntă prin prezenţa ei, iar binele cel ce ne face buni 
prin prezenţa lui? — întocmai. — Nu sîntem buni, atit noi cît şi 
toate cîte sînt bune, prin prezenţa unei anumite virtuţi? Este 
obligatoriu, Callicles, după părerea mea. 

— Dar virtutea fiecărui instrument, a fiecărui trup, ori 
suflet, ca şi a vieţuitoarelor de tot felul nu este dată de 
întîmplare, ci rezultă din orînduiala, din temeinicia şi arta de 
care are parte fiecare dintre ele. Nu stau aşa lucrurile? Aşa cred 
eu. — Atunci virtutea nu rezultă din orînduiala şi constituţia 
armonioasă a fiecăruia? Aceasta este părerea mea. — Deci 
existenţa unei anumite armonii, specifică fiecăruia este cea care 
îl face să fie bun? Aşa cred. — Atunci un suflet în care există 
această armonie este mai bun decit unul nearmonizat? 
Neapărat. — Dar sufletul în care există armonie, este armonios? 
— Cum să nu fie? — Fiind armonios este înţelept? — Cu toată 
necesitatea. Deci sufletul înţelept este bun. Nu sînt în stare să 
vorbesc altminteri dragă Callicles. Dacă tu poţi, arată-ne. 

CALLICLES Vorbeşte înainte, prietene. 

SOCRATE Spun că dacă sufletul înţelept este bun, cel ce se 
opune înţelepciunii este rău. De bună seamă, el este lipsit de 
minte şi neînfrînat, nu? Fără îndoială. — Omul înţelept trebuie să 
săvirşească cele cuvenite faţă de zei şi de oameni, căci n-ar mai 
fi înţelept dacă n-ar săvirşi ce se cuvine. Obligatoriu să fie aşa. 
Săvirşind cele ce se cuvin faţă de oameni, acţionează conform 
dreptăţii, şi faţă de zei, conform pietăţii. Astfel stau lucrurile. 
Trebuie să mai fie şi curajos; căci nu se potriveşte cu un om 
înţelept, nici să caute, nici să fugă de ce nu se cuvine, ci să 
evite sau să caute numai lucrurile şi oamenii, plăcerile şi 
durerile care trebuie, ştiind la nevoie să le îndure cu tărie. Aşa 
încît se impune, Callicles, ca omul înţelept, fiind aşa cum am 
explicat, drept, curajos, pios, să fie pe deplin un om bun143; 
fiind bun, el împlineşte binele şi frumosul în toate acţiunile lui; 
împlinind binele este senin şi fericit, în timp ce omul nemernic, 
care săvirşeşte numai rele, este nefericit. El este cel ce se 
poartă contrariu înţeleptului, e neînfrînatul, pe care tu îl lăudai. 
lată, deci, ce cred şi ce susţin eu că este adevărat. Dacă am 
dreptate, atunci de bună seamă cine vrea să fie fericit trebuie să 
dorească şi să practice înţelepciunea, iar de nestăpinire să 
fugim cu toţii, cît ne ţin picioarele, ferindu-ne cu cea mai mare 
grijă să ajungem a da socoteală; iar dacă ajungem totuşi în 


această situaţie, fie noi, fie unul dintre prietenii noştri, fie vreo 
persoană particulară, fie vreo cetate, neapărat să o facem, 
primindu-ne pedeapsa, dacă vrem să fim fericiţi. Acesta este, 
după mine, scopul pe care trebuie să-l avem în vedere cît trăim, 
depunînd toate eforturile, atît noi cît şi cetăţile, pentru ca cel ce 
tinde spre fericire să fie stăpînit de dreptate şi de înţelepciune, 
şi procedind astfel, să nu îngăduie pasiunilor să se dezlănţuie, 
nici să încerce împlinirea lor, ceea ce ar însemna un rău 
nemărginit şi un trai de om nelegiuit. 

Un asemenea ins nu poate fi îndrăgit nici de vreun om, nici 
de vreun zeu, căci nu-i este cu putinţă să se unească cu cineva, 
şi cine nu se poate uni, nu se poate împrietenil44, învățații 
spun, Callicles, că Cerul şi Pămiîntul, zeii şi oamenii trăiesc în 
unire, prietenie, armonie, înţelepciune şi dreptate, de aceea 
Universul acesta se numeşte Cosmos145 prietene, şi nu haos, şi 
nici neînfrînare. Sînt de părere că tu nu te gindeşti la acestea şi, 
deşi eşti atît de învăţat, nu-ţi dai seama că egalitatea 
geometrică are mare putere şi printre zei şi printre oameni146. 
Tu crezi că trebuie cultivate excesele, dar de geometrie nu te 
preocupi. 

Acum, ori opinia mea trebuie respinsă, arătîndu-se că nu prin 
posesia înţelepciunii şi dreptăţii devin fericiţi cei ce sînt aşa, nici 
nu devin nefericiţi datorită răutăţii cei ce sînt nefericiţi; ori dacă 
ea este cea adevărată, rămîne să vedem ce rezultă de aici. 
Rezultă, Callicles, toate consecinţele arătate mai înainte, în 
legătură cu care tu m-ai întrebat dacă le luam în serios, cînd 
spuneam că trebuie să te acuzi pe tine însuţi, şi să acuzi pe fiu, 
ori pe prieten, dacă au săvirşit o nedreptate, tocmai pentru 
aceasta fiind bună retorica; iar ceea ce credeai că Polos a 
recunoscut de ruşine, era deci adevărat, anume, cu cît săvîrşirea 
nedreptăţii este mai ruşinoasă decit îndurarea ei, cu atit este şi 
mai rea; şi că acela ce vrea să fie un orator adevărat trebuie să 
fie om drept şi cunoscător al dreptăţii, ceea ce la rîndul său, 
Polos, îi reproşa lui Gorgias că recunoscuse de ruşine. 

Aşa stînd lucrurile, să vedem ce îndreptăţire are mustrarea 
pe care mi-o faci, cum că nu sînt capabil să mă apăr, pe mine, 
sau pe vreun prieten ori rudă, nici să mă salvez din cele mai 
mari primejdii, aflîndu-mă la cheremul oricui, întocmai ca un om 
scos în afara legii, pe care oricine vrea poate să-l pălmuiască, 
cum te exprimi tu cu duritate, sau să-i smulgă avutul, să-l 


izgonească din cetate sau, în cel mai rău caz, să-l ucidă. A 
îndura aşa ceva este, după părerea ta, cea mai mare ruşine. în 
ce priveşte părerea mea, deşi mi-am spus-o de mai multe ori 
pînă acum, nimic nu mă împiedică să o mai fac odată. 

Eu nu sînt de părere, Callicles, că pălmuirea mea, pe 
nedrept, este cea mai mare ruşine şi la fel se întîmplă cu tăierea 
trupului sau a pungii mele, căci lovirea sau tăierea pe nedrept, a 
mea şi a lucrurilor mele, nu pentru mine este mai ruşinoasă şi 
mai rea. jefuirea şi aservirea mea, prădarea casei mele, într-un 
cuvînt toată nedreptatea care mi se poate face, mie şi bunurilor 
mele, este mai rea şi mai ruşinoasă pentru cel ce o săvirşeşte 
decit pentru mine care o îndur. 

Opiniile mele, aşa cum le-am exprimat în discuţia dinainte, 
sînt întărite şi legate, ca să vorbesc pe şleau, de argumente de 
fier şi de oţel, după cite văd pînă acum; pe acestea dacă nu le 
sfărimaţi, tu sau careva mai cutezător decit tine, nu văd cum s- 
ar putea îndreptăţi o altă părere în afara celei exprimate de 
mine. 

în consecinţă, îmi menţin întotdeauna opinia, iar dacă eu nu 
cunosc cum stau lucrurile, întocmai ca acum, n-am întîlnit 
niciodată pe cineva în stare să exprime o altă părere, fără să se 
facă de rîs147. 

Eu consider, deci, că lucrurile stau astfel. Prin urmare, dacă 
nedreptatea este răul cel mai mare pentru cel ce o săvirşeşte, 
fiind încă şi mai mare, pe cît este posibil, în cazul că nu-şi 
ispăşeşte vina, care este ajutorul de care trebuie să fie el în 
stare să se folosească, cu riscul, altminteri, de a se face într- 
adevăr de ris? Oare nu acela care îl va scăpa de cea mai mare 
daună? Rezultă, neapărat, că ruşinea cea mai mare este să nu fii 
în stare să te aperi pe tine, pe prietenii şi rudele tale, în al doilea 
rînd să nu te aperi de al doilea rău, în al treilea rînd de al treilea 
rău şi aşa mai departe. După cum este de mare fiecare rău, pe 
atit este de frumos să fii în stare să te aperi de el şi tot pe atit 
este de ruşinos să nu fii în stare. Poate fi altminteri, decit astfel, 
o Callicles? 

CALLICLES Numai astfel. 

SOCRATE Dat fiind că există două situaţii, cea de a 
nedreptăţi şi de a fi nedreptăţit, spunem că a nedreptăţi este un 
rău mai mare, iar a fi nedreptăţit, un rău mai mic. Prin ce mijloc 
ar putea omul ajunge în situaţia de a avea ambele avantaje, de 


a nu nedreptăţi şi de a nu fi nedreptăţit? Prin forţă sau prin 
voinţă? lată ce vreau să spun: ca să nu fie nedreptăţit, va fi de 
ajuns să nu vrea acest lucru? Ori, numai dobiîndind puterea de a 
nu fi nedreptăţit, va reuşi el să nu fie nedreptăţit? 

CALLICLES Este clar că cea din urmă posibilitate, dacă va 
avea puterea. 

SOCRATE Dar cînd săvirşeşte nedreptatea? Oare dacă vrea 
să nu nedreptăţească, asta este de ajuns, şi el nu va face 
nedreptăţi, ori şi în acest caz este nevoie să dobindească o 
anumită putere şi artă, pe care dacă nu le învaţă şi nu le 
practică va comite nedreptăţi? 

Ce-mi poţi răspunde, Callicles, la o chestiune de felul acesta? 
Consideri că în discuţia de mai sus eu şi Polos am avut vreo 
justificare, cînd am căzut de acord că nimeni nu comite 
nedreptatea de bună voie, ci cu toţii o comit involuntar? 

CALLICLES Aşa trebuie să fie, Socrate, ca să poţi duce pînă la 
capăt discuţia. 

SOCRATE Deci, pentru ca să nu facem nedreptăţi, trebuie, 
pare-se, să dobîndim o anumită putere şi artă148. 

CALLICLES Bineînţeles. 

SOCRATE Ce artă ne învaţă să nu fim deloc nedreptăţiţi sau 
cît mai puţin? Să vedem dacă eşti de acord cu mine. După 
părerea mea, trebuie, sau să conducem noi înşine cetatea, 
acaparînd chiar tirania, sau să fim sfetnicii conducerii149. 

CALLICLES Vezi, Socrate, că sînt gata să te laud cînd spui 
ceva bun? Cred că părerea ta este excelentă. 

SOCRATE Să vedem dacă mă aprobi şi în continuare. Eu cred 
că prietenia cea mai mare dintre doi oameni este cînd, după 
vorba vechilor înţelepţi, se adună cine se aseamănă150. Tu nu 
crezi? 

CALLICLES Ba da. 

SOCRATE Deci, cînd este la conducere un tiran sălbatic şi 
necivilizat, iar în cetate se află cineva cu mult mai bun decit el, 
nu se va teme tiranul de acesta, neputind să se împrietenească 
cu el, fără rezerve? 

CALLICLES întocmai. 

SOCRATE Dar nici cineva cu mult inferior tiranului n-ar putea 
ajunge prietenul lui, căci tiranul l-ar disprețul şi n-ar fi nicidecum 
interesat să-l aibă prieten. 

CALLICLES Şi asta este adevărat. 


SOCRATE Rămine vrednic de prietenia tiranului numai acela, 
care, avind aceeaşi fire ca el, lăudînd şi criticînd aceleaşi lucruri, 
admite să fie condus şi să se supună conducătorului. El va avea 
o mare putere în cetate şi nimeni nu-l va supăra nepedepsit. Nu 
este aşa? 

CALLICLES Ba da. 

SOCRATE lar dacă un tînăr din acea cetate se va întreba: „în 
ce chip aş putea cu să ajung om maro şi să nu mă supere 
nimeni?", — după cum se parc, calea indicată este să se 
deprindă de mic să aibă aceleaşi preferinţe şi antipatii ca 
stăpînul lui, să se educe spre a ajunge cît mai asemănător cu 
acesta. Nu este aşa? 

CALLICLES Ba da. 

SOCRATE Aşadar, acesta va ajunge să nu mai fie nedreptăţit 
de alţii şi să dobindească în cetate o mare putere, cum spuneţi 
voi. 

CALLICLES Fără îndoială. 

SOCRATE Dar nici nu va săvirşi nedreptăţi? Cum ar fi cu 
putinţă, de vreme ce va fi asemenea conducătorului, care este 
un om nedrept, şi va avea multă influenţă asupra lui? Eu cred, 
cu totul dimpotrivă, că el se va strădui să ajungă în situaţia de a 
săvirşi cît mai multe nedreptăţi, fără să aibă de dat nici o 
socoteală151. Aşa este? 

CALLICLES Se pare. 

SOCRATE Aşadar, el se va alege cu cel mai mare rău, din 
moment ce-şi va strica şi ticăloşi sufletul prin imitarea stăpînului 
şi datorită puterii pe care o va avea. 

CALLICLES Eu nu pricep cum de răsuceşti tu, de fiecare dată, 
ideile însuşi în jos, Socrate! Nu ştii că cel ce imită pe tiran, dacă 
vrea, poate să ucidă pe cel ce nu-l imită şi să-i ia avutul? 

SOCRATE Ştiu, bunule Callicles, doar nu sînt surd ca să nu vă 
aud pe tine, adineauri pe Polos, pe toţi, aproape, din cetate, 
spunînd asta de nenumărate ori. Auzi-mă şi tu pe mine cînd 
spun că poate să-l ucidă, dacă vrea, dar că asta înseamnă 
uciderea unui om virtuos şi bun de către un ticălos. 

CALLICLES Şi asta nu este încă mai revoltător? 

SOCRATE Nu, pentru cine stă să judece, ce este cu adevărat 
important152. Crezi, cumva, că omul trebuie să se îngrijească 
să-şi facă traiul cît mai lung ocupîndu-se cu acele arte care ne 
scapă întotdeauna din primejdii, aşa cum mă îndemni tu să mă 


ocup cu retorica, arta care ne aduce salvarea în tribunale? 

CALLICLES Pe Zeus, desigur că te sfătuiesc de bine. 

SOCRATE Ce vorbeşti, prietene? Nu crezi cumva că şi înotul 
este o ştiinţă de toată însemnătatea? 

CALLICLES Pe Zeus, nu cred. 

SOCRATE Dar şi înotul scapă de la moarte pe oameni, cînd 
ajung în situaţia de a avea nevoie de el. Dacă el ţi se parc de 
mică importanţă, am să-ţi menţionez însemnătatea navigaţiei, 
care salvează nu numai sufletele, ci şi trupurile şi avutul, din 
cele mai mari primejdii, întocmai ca retorica; dar ea este 
modestă şi la locul ei, şi nu se grozăveşte, luîndu-şi aerul că a 
săvirşit ceva minunat, deşi realizează acelaşi lucru ca elocinţa 
judiciară. Dacă ne aduce teferi din Egina pînă aici, ne cere, cred, 
doi oboli, iar dacă ne aduce din Egipt, sau din Pont, sau de la şi 
mai mare distanţă, pentru această mare binefacere, după ce ne- 
a salvat, cum spuneam mai înainte, atit pe noi cît şi pe copiii, 
bunurile şi femeile noastre, debarcîndu-ne la țărm, ne cere două 
drahme; iar cel ce posedă această artă, după ce a săvirşit 
asemenea lucruri, coboară la țărm şi se plimbă pe lîngă mare şi 
pe lîngă corabie, cu cea mai modestă înfăţişare153. 

El este în stare, cred eu, să aprecieze că este de neştiut 
căror pasageri le-a făcut un serviciu, nelăsîndu-i să se înece în 
valuri, şi cărora le-a făcut un rău, bine cunoscînd că nu i-a 
debarcat cu nimic mai buni decit îi îmbarcase, nici în ce priveşte 
trupurile, nici în ce priveşte sufletele lor. El judecă, deci, că dacă 
vreunul care poartă în trupul lui boli grave şi de nevindecat nu s- 
a înecat în mare, este o nefericire pentru el că n-a murit şi cu 
nimic nu-i poate fi de vreun folos. lar cel ce poartă în sufletul, 
mai preţios decit trupul său, multe boli de nevindecat, trebuie 
oare să trăiască şi-i va fi de folos dacă-l scapă de mare, de 
tribunal sau da orice altceva? El ştie foarte bine că pentru omul 
ticăloşit, care este silit să trăiască în răutate, viaţa nu este de 
preferat. 

Din aceste motive, navigatorul nu-şi poate permite să se 
grozăvească cu salvarea noastră. La fel, omule minunat, se 
întîmplă şi cu constructorul de maşini de război, care uneori este 
mai important pentru salvarea noastră decit un general, sau 
decit oricare altul, ca să nu vorbesc de navigator, căci el poate 
salva oraşe întregi. Crezi că asta îi este cu putinţă oratorului de 
tribunal? Dacă ar vrea să vorbească, şi să-şi elogieze meseria 


aşa cum faceţi voi, Callicles, el ar putea să vă înfunde cu 
argumentele sale, demonstrînd tuturor că tot omul trebuie să 
devină constructor de maşini de război, meserie cu care nici o 
alta nu se poate compara. Şi argumente el ar avea din belşug. 
Tu îi dispreţuieşti, totuşi, persoana şi meseria, numindu-l 
constructor de maşini ca şi cum l-ai ocări şi nu vrei să-i dai fiului 
tău de nevastă pe fiica acestuia, nici s-o iei pe a lui pentru 
tine154. 

De fapt, care dintre calităţile artei proslăvite de tine 
îndreptăţeşte disprețul tău pentru constructor şi pentru toţi 
ceilalţi pe care i-am menţionat acum? Ştiu, vei spune că tu le 
eşti superior şi că te tragi dintr-un neam mai bun decit ei. însă, 
dacă superioritatea nu este ce spun eu şi virtute înseamnă acea 
calitate care ne salvează pe noi înşine şi avutul nostru, 
indiferent ce fel de oameni sîntem, devine ridicol disprețul tău, 
atit faţă de constructor, cît şi de medic şi de celelalte meserii 
care sînt făcute pentru ocrotirea noastră. 

Să vedem, însă, norocosule, dacă nu cumva noblețea şi 
virtutea înseamnă altceva decit arta de a salva pe alţii şi pe tine 
însuţi. Durata vieţii noastre nu trebuie să ne preocupe şi nici nu 
trebuie să tremurăm pentru viaţa noastră, dacă sîntem cu 
adevărat bărbaţi, ci, lăsîndu-ne în seama zeilor, şi crezîndu-le pe 
femei, cînd spun că nimeni nu poate să fugă de soartă155, să ne 
gîndim în ce fel ne vom trăi cît mai bine răstimpul de viaţă pe 
care-l avem de trăitl56: dacă să ne conformăm orînduirii 
statului în care trăim, în cazul de faţă, dacă tu trebuie să devii 
cît mai asemănător demosului atenian, pentru a fi iubit de el şi a 
ajunge la mare putere în cetate. Să vedem dacă este în 
avantajul tău şi al meu, ca să nu păţim, minunate prieten, ceea 
ce se zice că păţesc vrăjitoarele tesaliene care coboară Luna de 
pe cerl57. Cu cele mai scumpe lucruri vom avea de plătit 
dobiîndirea acestei puteri în cetate. 

Dacă tu îţi închipui că cineva te poate învăţa arta de a 
ajunge mare într-o cetate, fără să devii aidoma stăpinirii şi în 
bine, şi în rău, după părerea mea, îţi faci o socoteală greşită, 
Callicles. Nu prin imitație, ci prin natura ta trebuie să fii aidoma 
cu el dacă vrei să săvirşeşti ceva vrednic de prietenia demosului 
atenian şi, pe Zeus, ceva vrednic de prietenia lui Demos, fiul lui 
Pyrilampes. Aşadar, cine te va modela ca să fii pe deplin 
asemănător lor, acela te va face, aşa cum doreşti, politician şi 


orator. Fiecare din ei se bucură de cuvintele rostite potrivit cu 
firea lui şi se supără pentru cele străine lui. Poate eşti, cumva, 
de altă părere, dragul meu. Avem ceva de spus la aceasta, 
Callicles? 

CALLICLES Nu ştiu cum se face, dar cred că ai dreptate, 
Socrate. Mi se întîmplă acelaşi lucru, ca multora : nu sînt pe de- 
a-ntregul convins158. 

SOCRATE Pentru că dragostea pentru demos, dinăuntrul 
sufletului tău, mi se împotriveşte; însă, dacă vom cerceta mai 
mult şi mai bine tot aceste lucruri, te vei convinge. Reaminteşte- 
ţi cum spuneam că există cite două metode de îngrijire, atit 
pentru suflet cît şi pentru trup; una care cultivă plăcerea, 
cealaltă binele, dobîndit nu prin cultivarea plăcerii, ci prin 
îngrădirea ei. Nu am stabilit noi toate acestea?159 

CALLICLES Da. fără îndoială. 

SOCRATE Dar metoda care cultivă plăcerea este vulgară şi nu 
poate însemna altceva decit linguşire. Nu-i aşa? 

CALLICLES Fie aşa, dacă vrei tu. 

SOCRATE însă cealaltă, nu tinde ea să ducă la desăvirşire atit 
trupul, cît şi sufletul de care se îngrijeşte? 

CALLICLES De bună seamă. 

SOCRATE Aşadar, nu trebuie, oare, să ne ocupăm în aşa fel 
de cetate şi de cetăţeni încît să-i facem cît mai buni? Fără 
aceasta, aşa cum am descoperit în discuţia dinainte, n-ar exista 
nici un folos în săvîrşirea vreunei binefaceri, dacă gîndul celor ce 
vor să dobîndească mari avuţii, conduceri sau alte puteri nu ar fi 
bun şi curat. Putem vorbi astfel? 

CALLICLES Bineînţeles, dacă aşa îţi este pe plac. 

SOCRATE Dacă, ocupîndu-ne cu treburile cetăţii, ne-am 
îndemna unii pe alţii să întreprindem construcţiile cele mai mari 
de ziduri, arsenale sau temple, nu ar trebui să ne cercetăm şi să 
stabilim, mai întîi, dacă stăpînim sau nu meseria de constructor, 
şi de la cine am învăţat-o? Ar trebui sau nu? 

CALLICLES Bineînţeles. 

SOCRATE Apoi, în al doilea rînd, dacă am construit vreodată 
o casă pentru prietenii noştri sau pentru noi, şi dacă această 
casă este frumoasă sau urită. lar dacă, prin această cercetare, 
am găsi că dascălii noştri au fost buni şi vestiți şi că am 
construit împreună cu ei multe case frumoase, — şi încă am mai 
construit multe altele de unii singuri, după ce ne-am despărţit 


de ei — numai aşa stînd lucrurile, am putea avea gindul să ne 
apucăm de lucrări publice. însă, dacă n-am avut nici un dascăl şi 
dacă nu putem arăta decit că ori n-am făcut nici o construcţie, 
ori că am făcut mai multe, dar fără valoare, în acest caz ar fi o 
nebunie să ne apucăm de lucrări publice şi să ne îndemnăm unii 
pe alţii la aşa ceva. Putem susţine justeţea celor spuse, sau nu? 

CALLICLES De bună seamă că da. 

SOCRATE Aceasta este valabil pentru toate, de pildă, dacă 
ne-am pretinde medici, capabili de o exercitare publică a 
meseriei, desigur, ne-am cerceta, eu pe tine şi tu pe mine. Pe 
toţi zeii, să vedem cum stă însuşi Socrate cu sănătatea trupului? 
Pînă acum a fost cineva vindecat de boală de către Socrate, fie 
el sclav, fie om liber? Şi cu, la fel, te-aş întreba, la rîndul meu, 
asemenea lucruri. lar dacă am descoperi că nimeni nu şi-a 
însănătoşit trupul datorită nouă, nici un străin, nici un cetăţean, 
bărbat sau femeie, pe Zeus, 

Callicles, nu ne-am face, pe bună dreptate, de ris? Pot nişte 
oameni să ajungă atit de nebuni, încît, mai înainte de a fi lucrat 
ca meseriaşi de rînd, mai bine sau mai rău, mai înainte de a fi 
practicat şi avut succes de multe ori în meserie — învăţind, cum 
spune proverbul, olăritul doar dintr-un ulcior — să se pretindă 
buni pentru o activitate publică şi să îndemne şi pe alţii la 
aceasta?160. Nu crezi că este o nebunie să procedezi astfel? 

CALLICLES Ba da. 

SOCRATE Acum, omule de ispravă, pentru că ţi-ai început 
cariera de politician în timp ce mă îndemni şi mă dojeneşti că nu 
fac la fel, nu este cazul să ne cercetăm unul pe altul? la să 
vedem, Callicles a făcut pe vreunul dintre cetăţeni să fie mai 
bun? Există vreunul, care fiind mai înainte ticălos, nedrept, 
neînfrînat şi fără minte, a devenit, datorită lui Callicles, un om 
bun şi virtuos, printre străini sau concetăţeni, printre oamenii 
liberi sau printre sclavi? Spune-mi, Callicles, dacă cineva te-ar 
întreba acestea, ce-ai răspunde? Care om a devenit mai bun 
datorită întovărăşirii cu tine? Eziţi să răspunzi, cu toate că ai 
reuşitele tale, încă de cînd erai un om de rînd, mai înainte de a 
te pune în serviciul cetăţii? 

CALLICLES îţi place să şicanezi, Socrate! 

SOCRATE Nu de dragul şicanei te întreb, ci vrînd cu bună 
credinţă să ştiu cum crezi tu că trebuie să fie activitatea politică 
la noi. Cînd intrăm în viaţa politică a cetăţii noastre, ne poate 


preocupa altceva decit Ideea de a fi cetăţeni cît mai buni? Oare 
n-am căzut de acord, de mai multe ori, că acesta este scopul 
omului politic? Am fost de acord, sau nu? Răspunde! Am fost de 
acord, voi răspunde eu pentru tine. Aşadar, dacă aceasta 
trebuie să fie preocuparea bunului cetăţean în statul său, 
aminteşte-ţi acum de oamenii pe care i-ai numit cu puţin mai 
înainte şi spune-mi dacă îi consideri a fi fost buni politicieni. Este 
vorba de Pericle, Cimon, Miltiade şi Temistocle. 

CALLICLES Desigur. 

SOCRATE Dacă au fost buni, este clar că fiecare dintre ci şi-a 
făcut concetăţenii mai buni, din mai răi cum erau înainte. l-a 
făcut sau nu? 

CALLICLES Da. 

SOCRATE Deci, cînd Pericle a început să vorbească poporului, 
atenienii erau mai răi decit în perioada cînd şi-a rostit ultimele 
discursuri. 

CALLICLES Probabil. 

SOCRATE Nu probabil, omule, ci obligatoriu, pe baza celor 
convenite, din moment ce acesta era un bun politician! 

CALLICLES Prin urmare? 

SOCRATE Nimic, doar dumireşte-mă dacă atenienii au fost 
îmbunătăţiţi de Pericle, sau, cu totul dimpotrivă, au fost viciaţi 
de acesta. Eu tot aud că Pericle i-a făcut pe atenieni leneşi şi 
laşi, palavragii şi lacomi de bani, pentru că a instituit pentru 
prima dată remuneraţia pentru slujbele publice161. 

CALLICLES De la cei cu urechile rupte162 auzi tu acestea, 
Socrate. 

SOCRATE Nu mai este vorba de auzit de la alţii cînd ştim 
precis, şi eu şi tu, că la început Pericle era respectat, şi că 
atenienii n-au pronunţat nici o condamnare infamantă împotriva 
lui, pe vremea cînd erau mai răi. Dar mai tîrziu, cînd, datorită lui, 
au devenit cetăţeni buni şi virtuoşi, la sfîrşitul vieţii lui Pericle, l- 
au condamnat pentru furt, ba puţin a lipsit să-l condamne şi la 
moarte, considerîndu-l, desigur, un ticălos163. 

CALLICLES Ei şi? înseamnă că Pericle a fost un rău 
conducător? 

SOCRATE Fără îndoială, că un îngrijitor de măgari, de cai sau 
de boi, ar fi considerat un râu îngrijitor dacă, luînd în primire 
nişte animale care nu lovesc cu copita, nu muşcă, nici nu 
împung, ar sfîrşi prin a le face să se poarte astfel, sălbăticindu- 


le. Sau nu crezi că este un rău îngrijitor de animale acela care 
luîndu-le în primire blînde, le face să ajungă mai sălbatice decit 
le-a luat? Nu crezi? 

CALLICLES De bună seamă, ca să-ţi fac pe plac. 

SOCRATE Fă-mi atunci pe plac răspunzindu-mi şi la altceva: 
Face şi omul parte dintre vieţuitoare, sau nu? 

CALLICLES Fără îndoială. 

SOCRATE Oare Pericle n-a fost un îngrijitor de oameni? 

CALLICLES Ba da. 

SOCRATE Cum aşa? Oamenii nu trebuiau să devină, aşa cum 
am convenit, mai drepţi, în loc de nedrepţi cum erau, dacă ar fi 
fost un bun politician cel care i-a avut în grijă?164 

CALLICLES De bună seamă. 

SOCRATE Dar cei drepţi nu sînt şi blînzi, cum spune Homer? 
165 Ce părere ai? Nu-i aşa? 

CALLICLES Ba da. 

SOCRATE însă el i-a făcut mai sălbatici de cum erau cînd i-a 
luat în primire, şi încă faţă de el însuşi, ceea ce nu şi-ar fi dorit în 
nici un caz. 

CALLICLES Vrei să fiu de acord? 

SOCRATE Numai dacă ţi se pare că am dreptate. 

CALLICLES Fie şi aşa. 

SOCRATE Mai sălbatici nu înseamnă mai nedrepţi şi mai răi? 

CALLICLES Fie. 

SOCRATE Rezultă atunci că Pericle nu a fost un bun politician. 

CALLICLES Nu, după spusele talc. 

SOCRATE Pe Zeus, şi după ale tale, căci ai fost de acord cu 
mine. Să vorbim acum de Cimon. Nu l-au ostracizat tocmai cei 
pe care el i-a slujit, ca să nu-i mai audă glasul, zece ani de zile? 
Cu Temistocle n-au făcut la fel, ba l-au şi condamnat la exil, pe 
deasupra? Pe Miltiade, învingătorul de la Maraton, n-au decretat 
să-l azvirle în prăpastie, ceea ce s-ar fi întîmplat dacă nu 
intervenea pritanul?166 De ar fi fost buni cetăţeni, cum spui tu, 
ei n-ar fi păţit aşa ceva. Vizitiii buni, dacă n-au căzut de pe car 
de la bun început, în nici un caz nu ajung s-o facă, după ce şi-au 
domesticit caii şi au devenit şi ei conducători mai buni. Lucrul nu 
este posibil nici în conducerea carului, nici în vreun alt domeniu. 
Sau crezi că este posibil? 

CALLICLES Nu cred. 

SOCRATE Se pare deci că aveam dreptate cînd spuneam mai 


înainte că nu ştim să fi existat în cetatea noastră vreun bun om 
de stat. Tu erai de acord pentru prezent, însă pentru trecut nu 
erai şi menţionai pe aceşti bărbaţi. însă s-a văzut că şi ei sînt 
deopotrivă cu cei din prezent, astfel că, dacă au fost oratori, n- 
au practicat adevărata retorică — căci n-ar fi fost răsturnaţi —, 
dar nici de linguşire nu s-au folosit. 

CALLICLES Dar cei de acum, nici pe departe nu se pot 
compara în înfăptuiri cu oricine vrei dintre cei vechi167. 

SOCRATE Eu, prietene, nu-i condamn că au fost slujitori ai 
statului, ba cred că au fost slujitori mai zeloşi decit cei din 
prezent şi mai capabili să procure cetăţii cele ce-şi dorea. Dar, în 
ce priveşte înduplecarea şi stăvilirea pasiunilor, spre a-i face pe 
concetăţeni, prin convingere şi prin forţă, să devină mai buni, nu 
văd, ca să zic aşa, nici o diferenţă între cei din trecut şi cei de 
astăzi. Or, aceasta este singura realizare demnă de un bun 
cetăţean. Sint de acord cu tine că, în materie de construit 
corăbii, ziduri, arsenale şi multe altele asemănătoare, ei erau cu 
mult mai destoinici decit cei de astăzi. Dar iată că discuţia 
noastră ne pune într-o situaţie ridicolă, căci tot timpul de cînd 
vorbim nu încetăm să ne învirtim în jurul aceloraşi chestiuni, 
fără să reuşim să ne înţelegem unul cu altul. Tu ai fost de acord, 
pare-mi-se şi ai înţeles, în mai multe rînduri, că există două 
feluri de arte care ne cultivă sufletul şi trupul; dintre ele, este o 
artă slujitoare, cea care este în măsură să ne procure hrană, 
cînd trupurile ne sînt înfometate, băutură, cînd sînt însetate, iar 
cînd sînt înfrigurate, haine, acoperăminte, încălţăminte şi toate 
cîte doresc trupurile168. Mă folosesc într-adins de aceleaşi pilde 
ca să pricepi mai uşor. Cum pe acestea ni le procură negustorii, 
cîrciumarii, sau meseriaşii care produc astfel de bunuri, cum sînt 
brutarii, bucătarii, ţesătorii, cizmarii şi curelarii, nu este de 
mirare că, aşa fiind, ei se consideră, şi sînt consideraţi şi de alţii, 
îngrijitori ai trupului; de oricine nu ştie că pe lîngă toate acestea 
mai există o artă gimnastică şi o artă medicală, adevăratele 
îngrijitoare ale trupului, care s-ar cuveni să le conducă pe toate 
şi să se folosească de serviciile lor, întrucît ele cunosc care 
hrană şi băutură este bună şi care este dăunătoare pentru 
sănătatea trupului, lucruri ignorate de toate celelalte. De aceea, 
dintre artele care privesc trupul, primele sînt inferioare, 
slujitoare şi vulgare în timp ce celelalte, gimnastica şi medicina, 
sînt, pe drept, stăpinele lor. 


Că lucrurile stau la fel şi în ce priveşte sufletul, tu îmi faci 
impresia că înţelegi, în clipa cînd îţi vorbesc şi cînd te declari de 
acord, ca şi cum ai pricepe ce spun. Insă, puţin mai tîrziu, vii şi 
spui că există, în cetate, oameni buni şi aleşi, iar cînd te întreb 
cine sînt aceia îmi pui înainte asemenea oameni pentru politică, 
cum ai face dacă întrebîndu-te pentru gimnastică, care au fost, 
sau care sînt bunii îngrijitori ai trupurilor, mi-ai spune foarte 
serios că Thearion brutarul, sau Mithaicos, care a scris despre 
bucătăria siciliană169, şi Sarambos negustorul de vinuri, sînt 
minunati îngrijitori de trupuri, pentru că unul prepară o piine 
grozavă, ceilalţi bucate şi vinuri grozave. 

Te-ai supăra, poate, dacă ţi-aş spune: Omule, nu te pricepi 
deloc la gimnastică. Tu îmi vorbeşti de unii care se pricep să 
slujească şi să întreţină poftele, care, neavînd habar ce 
înseamnă desăvirşirea şi binele trupurilor, îmbuibă şi umflă cum 
pot trupurile oamenilor, căpătind laude de la aceştia, după ce îi 
fac să piardă şi vigoarea pe care o aveau mai înainte. însă 
aceştia, din cauza ignoranței lor, nu vor învinui pentru bolile şi 
pentru pierderea vigorii lor pe cei care i-au îndestulat, ci, dacă 
se găseşte cineva de faţă să le dea sfaturi, în clipa cînd, mai 
tîrziu, îmbuibarea, duşmană sănătăţii, le-a adus boala, pe el îl 
învinuiesc, îl blestemă şi i-ar face şi rău dacă ar putea, în timp 
ce laudă pe cei dinainte, care sînt răspunzători de suferinţele 
lor. 

lar tu, Callicles, procedezi acum aidoma lor. Lauzi pe oamenii 
care i-au îndestulat pe atenieni, împlinindu-le toate poftele. Se 
spune că ei au făcut cetatea mare, fără să se bage de seamă că, 
de fapt, ea a fost umflată şi îmbuibată nesănătos de către vechii 
ei conducători. 

Fără înţelepciune şi fără spiritul dreptăţii, ei au umplut 
cetatea cu porturi şi arsenale, cu ziduri, tributuri şi cu alte 
asemenea zădărniciil70. Cînd are să vină însă criza de 
slăbiciune, atenienii vor învinovăţi pe sfetnicii ce vor fi atunci de 
faţă, iar pe Temistocle, Cimon şi Pericle îi vor lăuda, pe ei, care 
sînt răspunzători de nenorocire. Poate că te vor acuza pe tine, 
dacă nu te vei păzi, sau pe prietenul meu Alcibiade, atunci cînd 
vor pierde şi vechile bunuri, pe lîngă cele dobindite de ei, deşi 
nu sînteţi voi vinovaţi de catastrofă, sau poate sînteţi numai 
părtaşi la vină171. 

Totuşi, văd că se întîmplă şi acum un lucru fără noimă, 


despre care am auzit că s-a petrecut cu oamenii de stat din 
trecut. Observ că, ori de cîte ori cetatea pune sub acuzaţie pe 
unul dintre politicieni pentru săvirşire de nedreptăţi, aceştia se 
supără şi se vaită că au de îndurat nerecunoştinţa 
concetăţenilor. După ce au făcut atita bine cetăţii, iată-i acum, 
duşi de ea la pieire, pe nedrept, spun ei. Aceasta este pe de-a- 
ntregul o minciună. Nicicînd un conducător de cetate n-a fost pe 
nedrept dus la pieire de către cetatea în fruntea căreia s-a 
aflat172. 

Probabil că se întîmplă celor ce-şi zic politicieni acelaşi lucru 
ca şi sofiştilor. Căci sofiştii, atît de învăţaţi cum sînt, în toate, fac 
totuşi următoarea prostie. Deşi susţin că ei sînt dascăli ai 
virtuţii, adeseori se pling că elevii îi nedreptăţesc, pentru că nu 
le plătesc remuneraţia şi nu le acordă consideraţia cuvenită 
pentru binefacerile primite de la eil73. Poate exista ceva mai 
lipsit de sens? Nişte oameni care au devenit buni şi drepţi, după 
ce dascălul a scos nedreptatea din ei, stăpiîniţi fiind acum de 
spiritul dreptăţii, cum or să fie ei nedrepţi, cînd nedreptatea nu 
mai există în ei? Nu crezi că este absurd, prietene? Cum m-ai 
silit să ţin de-a binelea un discurs, Callicles, nevrind să-mi 
răspunzi! 

CALLICLES Tu n-ai fi în stare să vorbeşti, dacă cineva n-ar sta 
să-ţi răspundă? 

SOCRATE Tot ce se poate. Deocamdată ţin un discurs 
continuu, pentru că tu nu vrei să-mi răspunzi. Dar spune-mi, 
bunule, pe Zeus ocrotitorul, nu crezi că este lipsit de sens ca 
cineva care susţine că l-a făcut om bun pe un altul să-i 
reproşeze, după ce a devenit bun datorită lui, că este totuşi un 
ticălos? 

CALLICLES Sînt de aceeaşi părere. 

SOCRATE Oare nu-i auzi spunînd asemenea lucruri pe cei 
care susţin că educă pe oameni în spiritul virtuţii? 

CALLICLES Ba da. Dar de ce te sinchiseşti de nişte oameni 
lipsiţi de importanţă?174. 

SOCRATE Dar ce ai de spus despre oamenii care, declarind că 
au stat la cîrma cetăţii şi s-au îngrijit să fie cum nu se poate mai 
bună, îşi schimbă părerea şi o acuză, la un moment dat, că este 
cum nu se poate mai rea? Crezi că diferă prin ceva unii de 
ceilalţi? Retorul este totuna cu sofistul, norocosule, sau foarte 
înrudit cu el, aşa cum îi spuneam şi lui Polos. lar tu, crezînd, din 


ignoranță, că retorica este o artă sublimă, dispreţuieşti sofistica. 
în realitate, sofistica este mai frumoasă decit retorica, tot atît pe 
cît legislaţia este mai frumoasă decit justiţia şi gimnastica decit 
medicina175. Eu credeam că numai oratorii politicieni şi sofiştii 
n-au dreptul, tocmai datorită învăţăturii pe care o dau, să-i 
acuze pe discipoli că se poartă rău cu ei, sau, dacă o fac, se 
acuză în acelaşi timp pe ei înşişi de faptul că n-au fost de nici un 
folos celor cărora se angajaseră să le fie176. Nu-i aşa? 

CALLICLES Fără îndoială. 

SOCRATE Şi, de bună seamă, numai lor le-ar fi cu putinţă să- 
şi ofere binefacerea fără plata pe loc, dacă este adevărat ce 
susţin. Cînd cineva beneficiază de un alt soi de serviciu, de 
pildă, dacă pedotribul îl învaţă să fugă repede, se poate întîmplă 
să-l lipsească pe pedotrib de răsplată, în caz că acesta, avînd 
încredere în el, nu stabileşte să-i achite banii, îndată ce i-a 
transmis priceperea de a fugi iute. Căci nu cred că oamenii 
săvirşesc nedreptatea din cauza încetinelii la fugă, ci din cauza 
nedreptăţii însăşi. Tu ce crezi? 

CALLICLES Aşa este. 

SOCRATE Prin urmare, cine înlătură tocmai nedreptatea nu 
mai este în primejdie să fie nedreptăţit, fiind singurul care-şi 
poate oferi în siguranţă binefacerea, dacă într-adevăr este în 
stare să-i facă buni pe oameni. Nu-i aşa? 

CALLICLES Sînt de acord. 

SOCRATE De aceea, se pare, nu este nici o ruşine să ici bani 
pentru toate celelalte sfaturi pe care le dai, de pildă în materie 
de construcţii sau în alte meserii. 

CALLICLES Fireşte. 

SOCRATE în ce priveşte, însă, felul în care un om poate 
deveni desăvirşit şi-şi poate cîrmui casa şi cetatea cel mai bine, 
se consideră o ruşine să declari că nu dai sfaturi decît dacă ţi se 
dau bani pentru aceasta177. Este adevărat? 

CALLICLES Da. 

SOCRATE Este limpede că, de aceea, este singura binefacere 
care face pe cel ce o primeşte să dorească să o înapoieze ca 
recunoştinţă, astfel că se consideră de bun augur dacă cel ce a 
făcut un asemenea bine îl şi primeşte în schimb, iar dacă nu, de 
rău augur. Nu stau lucrurile astfel? 

CALLICLES întocmai. 

SOCRATE Precizează-mi, către ce cale de îngrijire a cetăţii mă 


îndrumi? Să mă lupt cu atenienii ca să-i fac cît mai buni, 
întocmai ca un medic, sau să-i slujesc şi să le intru în graţie?178 
Spune-mi adevărul, Callicles, căci eşti dator să continui să spui 
ce gîndeşti, cu aceeaşi libertate cu care mi-ai vorbit la început. 
Aşa că vorbeşte, acum, cu toată sinceritatea. 

CALLICLES Sînt de părere că trebuie să le faci pe voie. 

SOCRATE Mă îndemni, deci, generosule, să-i linguşesc? 

CALLICLES Zi, dacă-ţi place, ca un sclav din Mysia179, 
Socrate; fiindcă dacă nu vei proceda astfel... 

SOCRATE Nu-mi spune ce mi-ai repetat de atit ca ori, că mă 
va ucide cine va vrea, ca să nu-ți repet, la rîndul meu, că, în 
acest caz, un ticălos va ucide un om bun ; nici că-mi va lua ceea 
ce am, ca să nu-ți repet, la rîndul meu, că, deposedîndu-mă, nu 
va avea nici un profit, ci, aşa cum m-a deposedat pe nedrept, tot 
aşa se va folosi pe nedrept de bunul meu. Ori nedrept înseamnă 
urit iar urit înseamnă rău. 

CALLICLES Cît de încredinţat pari, Socrate, că tu nu poţi păţi 
nimic din toate astea, dacă stai retras de o parte şi că nu poţi fi 
tîrît la tribunal, poate de cel mai ticălos şi mai netrebnic ins! 

SOCRATE Aş fi cu adevărat lipsit de minte, Callicles, dacă n- 
aş crede că în această cetate oricărui om i se poate întîmplă să 
păţească aşa ceva. însă eu sînt bine încredinţat că, dacă ajung 
la tribunal ameninţat de vreuna din primejdiile de care vorbeşti, 
cel care mă va duce acolo va fi un ticălos; căci nici un om de 
treabă nu poate acuza pe cel ce nu i-a făcut nici un rău. Şi n-ar fi 
deloc imposibilă chiar moartea mea. Vrei să-ţi spun ce mă face 
să mă aştept la aceasta? 

CALLICLES Vreau, bineînţeles. 

SOCRATE Cred că sînt unul dintre puţinii atenieni de 
astăzi180, ca să nu zic singurul, care are înţelegerea adevăratei 
arte politice şi a punerii ei în practică. Deoarece, prin cuvintele 
pe care le rostesc de fiecare dată, eu nu urmăresc să fiu pe plac, 
ci să produc cel mai mare bine, nu cea mai mare plăcere şi 
deoarece nu vreau să fac graţii aşa cum mă îndemni tu, eu nu 
aş avea ce spune în faţa tribunalului. 

Dar voi fi în situaţia de care-i vorbeam lui Polos : voi fi 
judecat, aşa cum ar fi judecat de copii un medic acuzat de către 
un bucătar. Să vedem dacă se mai poate apăra un asemenea 
om, aflat în puterea lor, cînd acuzatorul Sui spune: ,O, copii, 
multe rele vă face acest om vouă, iar pe cei mai mici dintre voi îi 


strică, tăindu-i şi arzîndu.-i, îi face să ameţească181, slăbindu-i şi 
sufocîndu-i, le dă băuturi amare şi-i sileşte să sufere de foame şi 
de sete; nu ca mine, care vă îndestulez cu multe dulciuri şi 
bunătăţi de tot felul. Ce crezi că-i mai rămîne de făcut 
medicului, aflat într-o situaţie atît de grea? Dacă ar răspunde, 
spunînd adevărul: — ,„,Acestea toate, copii, eu le-am făcut 
pentru sănătatea voastră", cum crezi că ar protesta asemenea 
judecători? Nu straşnic de tare? 

CALLICLES Trebuie să credem că da. 

SOCRATE Nu crezi că el se va încurca cu totul, nemaiştiind ce 
să spună? 

CALLICLES Fără îndoială. 

SOCRATE Ştiu că aceeaşi păţanie m-ar aştepta şi pe mine, 
dacă aş ajunge la tribunal. Căci n-o să pot spune că le-am oferit 
plăcerile considerate de ei binefăcătoare şi folositoare, tocmai 
eu care nu pun preţ nici pe cei ce le oferă, nici pe cei ce le 
primesc. Dacă aş fi învinuit că stric tineretul, făcîndu-l să se 
îndoiască, ori că defăimez pe cei virstnici, vorbindu-i de rău în 
particular sau în public, n-aş putea spune nici adevărul, anume 
că: — „Pe drept spun cu toate acestea, judecători, şi o fac spre 
binele vostru", nici altceva, astfel că voi avea probabil de 
îndurat soarta care mă aşteaptă. 

CALLICLES Crezi, vasăzică, Socrate, că este bine să fii în 
situaţia de a nu te putea apăra în propria-ţi cetate? 

SOCRATE Da, dacă ai parte de acel lucru cu care ai fost şi tu 
de acord, de mai multe ori; dacă-ţi va sta în apărare faptul că n- 
ai rostit sau săvirşit nimic rău împotriva oamenilor şi a zeilor. Am 
căzut de acord, de mai multe ori, că acesta este felul cel mai 
bun de a te apăra. Prin urmare, dacă mi-ar dovedi cineva că nu 
pot invoca această apărare, nici pentru mine, nici pentru un 
altul, mi s-ar face ruşine de reproş, şi în faţa mulţimii, şi în faţa 
cîtorva oameni, ba chiar faţă de un singur om; iar dacă ar urma 
să mor din cauza neputinței de a invoca această apărare, aş fi 
foarte miîhnit. însă, dacă ar fi să mor din cauza necunoaşterii 
linguşirii retorice, sînt încredinţat că m-ai vedea suportînd 
moartea cu uşurinţă. De faptul însuşi al morţii nu se teme 
nimeni, în afară de cei cu totul nesăbuiţi şi laşi, însă de 
nedreptate ne temem cu toţii. Sosirea în Hades este pentru 
sufletul încărcat de nelegiuiri cea mai mare nenorocire. Dacă 
doreşti, sînt dispus să-ţi descriu cum stau lucrurile. 


CALLICLES Din moment ce ai isprăvit cu celelalte, isprăveşte 
acum şi cu chestiunea asta. 

SOCRATE Ascultă, atunci, cum se spune, o prea frumoasă 
povestire, pe care cred că o vei socoti o ficţiune, în timp ce, 
pentru mine, este o istorisire reală;182 astfel că cele ce 
urmează ţi le voi spune ca pe nişte adevăruri. 

Cum spune Homer, Zeus, Poseidon şi Pluton au împărţit între 
ei stăpînirea pe care au luat-o de la tatăl lor. Din timpul lui 
Cronos a existat pentru oameni legea, care este si acum pusă 
întotdeauna în vigoare de către zei, ca omul care şi-a petrecut 
viaţa în dreptate şi credinţă, după moarte să meargă să 
locuiască în Insulele Fericiţilor, în deplină beatitudine, departe 
de rele; iar cel ce a trăit în nedreptate şi necredinţă să meargă 
în locaşul de ispăşire şi pedepsire care se numeşte Tartar183. în 
timpul lui Cronos şi la începutul domniei lui Zeus, judecători 
erau oamenii în viaţă care-şi judecau semenii în ziua cînd ei 
urmau să moară. 

Ca urmare, judecăţile erau făcute rău. De aceea, Pluton şi 
cîrmuitorii Insulelor Fericiţilor, mergind la Zeus, i-au spus că şi 
într-un loc şi în altul se îmbulzesc oameni nepotriviţi pentru 
locaş. Le-a răspuns atunci Zeus: „Eu, spuse, voi curma această 
stare. Acum judecătorii dau sentinţe rele. La judecată, 
împricinaţii se prezintă îmbrăcaţi, căci ei sînt judecaţi fiind încă 
în viaţă. Mulţi dintre cei cu sufletele nevrednice sînt împodobiţi 
cu trupuri frumoase, cu obirşie aleasă şi cu bogății iar cînd vine 
judecata, li se prezintă mulţi martori care atestă că ei au trăit în 
spiritul dreptăţii. 

Judecătorii sînt impresionați de acestea, ca unii care judecă 
fiind ei înşişi înveşmiîntaţi, astfel că sufletul le este învăluit de 
ochi, de urechi şi de întregul lor trup. Pe ei îi împiedică toate 
aceste veşminte, atit cele proprii cît şi cele ale împricinaţilor. Mai 
întîi, spuse Zeus, ei trebuie să înceteze să-şi mai cunoască 
dinainte moartea, aşa cum o ştiu acum. l-am poruncit lui 
Prometeu să nu-i mai înştiinţeze184. Apoi, ei trebuie judecaţi 
goi, cu toţii, deci să fie judecaţi după ce au murit1l85. ŞI 
judecătorul trebuie să fie gol, deci mort, ca să privească cu 
sufletul său, sufletul fiecăruia, îndată ce a murit, departe de 
toate rudele sale, după ce şi-a lăsat pe pămînt toate podoabele, 
pentru ca judecata să fie dreaptă. Cunoscînd acestea, înaintea 
voastră, am pus drept judecători pe fiii mei, pe doi născuţi din 


Asia, Minos şi Radamanthys, pe unul din Europa, Eac. Ei, după 
moarte, îşi vor ţine judecata pe pajiştea de la răscrucea de unde 
pleacă un drum către Insulele Fericiţilor şi alt drum către 
Tartar186. Pe cei din Asia îi va judeca Radamanthys şi pe cei din 
Europa, Eac. Lui Minos îi voi da împuternicirea de a decide 
asupra cazurilor nedezlegate de ceilalţi doi, pentru ca judecata 
asupra strămutării oamenilor să fie cît mai dreaptă". 

lată,  Callicles, povestirea, pe care, auzind-o, am 
încredințarea că este adevărată, astfel că deduc din ea 
următoarea stare. Moartea, după părerea mea, nu poate fi 
altceva decît separarea a două lucruri, trupul şi sufletul, unul de 
celălalt187. După ce s-au despărţit, fiecare din ele îşi păstrează, 
cam în aceeaşi măsură, starea pe care o avea pe cînd trăia 
omul; trupul lasă să se vadă natura sa, precum şi toate îngrijirile 
şi pătimirile prin care a trecut. 

De pildă, dacă cineva a avut în timpul vieţii un trup mare din 
natură, sau din pricina hranei, sau din amîndouă, şi după moarte 
cadavrul acestuia este mare, iar dacă a fost gras rămîne gras şi 
după ce moare şi aşa mai departe. lar dacă purta plete, şi 
cadavrul lui are plete. Dacă omul a fost un oropsit şi a avut pe 
trup cicatrice ale loviturilor de bici, sau ale altor răni din timpul 
vieţii, şi după moarte trupul lui lasă să se vadă semnele; sau 
dacă a avut în viaţă membre sfărimate sau strimbe, ele se văd 
şi după moarte, într-un cuvint, felul cum şi-a ţinut trupul în 
timpul vieţii, se vede în întregime sau în cea mai mare parte şi 
după moarte, o anumită perioadă de vreme. Sînt de părere că 
acelaşi lucru se petrece şi cu sufletull88, Callicles. Toate din 
suflet sînt vizibile, după ce el a fost despuiat de trup, şi natura, 
şi încercările prin care a trecut sufletul omului pentru dobîndirea 
fiecărui lucru. Cînd ajung, deci, în faţa judecătorului, oamenii din 
Asia, în faţa lui Radamanthys, acesta oprindu-i, priveşte sufletul 
fiecăruia, fără să ştie al cui este, astfel că, adeseori, prinzînd 
sufletul marelui rege, al vreunui alt rege sau conducător, nu 
găseşte nimic sănătos în el, căci este vristat şi plin de cicatricele 
produse de sperjururile şi nedreptăţile cu care fiecare faptă a sa 
l-a însemnat ;189 şi toate în el sînt strimbate de minciună şi 
trufie, căci nimic n-a crescut drept din pricina lipsei adevărului. 
Din cauza neînfrînării, destrăbălării, lipsei de măsură şi stăpînire 
în acţiunil90, vede că sufletul îi este plin de diformităţi şi 
urîţenii, şi, lipsindu-l de orice cinstire, îl trimite imediat sub pază 


acolo unde va urma să îndure chinurile care i se cuvin. 

Tuturor celor supuşi unei pedepse, ce li se cuvine pe drept, li 
se întîmplă sau să tragă folos de pe urma ei, ajungînd mai buni, 
sau să servească de exemplu altora, care văzînd ceea ce suferă 
aceştia vor deveni de teamă mai buni. Trag foloase de pe urma 
pedepsirii lor de către zei şi de către oameni toţi cei care 
săvirşesc greşeli de îndreptat; este în folosul lor să îndure 
chinuri şi suferinţe şi pe pămînt şi în Hades, altminteri nu se 
poate îndepărta nedreptatea din ei191. Dar cei care au săvirşit 
cele mai grave nedreptăţi, ajungind din cauza lor nevindecabili, 
servesc drept exemple, şi dacă ei înşişi, fiind de nelecuit, nu au 
nimic de cîştigat, au alţii care îi văd cum, din cauza fărădelegilor 
lor, îndură pentru veşnicie cele mai mari, mai dureroase şi mai 
cumplite suferinţe, ţintuiţi ca nişte pilde grăitoare, in locaşul lui 
Hades, ca o privelişte amenințătoare pentru nelegiuiţii care 
sosesc într-una acolo. Eu zic că unul dintre ei va fi şi Archelaos, 
dacă e adevărat ce spune Polos, precum şi toţi tiranii asemeni 
lui. Şi mai cred că mulţi dintre cei pedepsiţi exemplar au fost 
tirani, regi, stăpîni şi cîrmuitori de cetăţi, căci ei, datorită puterii 
lor, au săvirşit cele mai mari şi mai nelegiuite greşeli. Este 
chezaş pentru ei şi Homer, cînd îi arată pe regi şi pe cîrmuitori, 
ca Tantal, Sisif şi Tityos, supuşi caznelor veşnice în Hades; însă 
pe Tersit, ca pe oricare alt ticălos de rînd, nimeni nu l-a arătat 
ispăşind mari fărădelegi, ca un vinovat fără leac, căci lui, cred 
eu, nu i-a stat în puteri să fie astfel192. De aceea el este mai 
fericit decit cei care au avut această putere. Astfel, Callicles, 
intre oamenii cu putere se află şi ticăloşii cei mai înrăiţi, deşi 
nimic nu împiedică să existe şi printre ei bărbaţi buni, care sînt, 
cu atit mai mult, vrednici de toată admiraţia; căci este un lucru 
greu, Callicles, şi demn de toată lauda, ca cel ce are toată 
puterea de a săvirşi nedreptăţi să-şi ducă totuşi viaţa în spiritul 
dreptăţii. Asemenea oameni sînt puţini; de bună seamă, au 
existat şi aici, şi în alte părţi, şi vor mai exista, cred, oameni 
perfecţi, înzestrați cu virtutea dreptei folosiri a cîrmuirii care li se 
încredinţează. Unul, cu foarte multă faimă printre greci, a fost 
Aristide193, fiul lui Lysimachos, dar cei mai mulţi dintre 
conducători, bunule, sînt răi. 

Cum îţi spuneam, cînd Radamanthys acela pune mîna pe un 
asemenea om nu ştie nimic despre el, nici cine este, nici din 
cine se trage; el ştie numai că este un ticălos şi văzindu-l atare îl 


trimite în Tartar, după ce a indicat dacă îl socoteşte vindecabil 
sau de nelecuit. Ajungînd acolo, îndură ceea ce i se cuvine. 
Citeodată, văzînd un alt fel de suflet, care a trăit în credinţă şi 
dragoste de adevăr, al vreunui om de rînd sau al altcuiva, însă 
cel mai probabil, după părerea mea, Callicles, al unui filosof care 
şi-a împlinit menirea lui, fără să se agite necontenit în viaţă, îl 
contemplă cu admiraţie şi-l trimite în Insulele Fericiţilor194. La 
fel procedează şi Eac. Fiecare din ei împarte dreptatea ţinînd în 
mînă o vargă, numai Minos şade şi-i supraveghează ţinînd un 
sceptru de aur, cum spune că l-a văzut Odiseu al lui Homer: 

Cu schiptru 

Leit în aur el şedea pe scaun 

Şi judeca pe morţi. 

Eu, Callicles, cred în aceste povestiri şi caut să apar în faţa 
judecății cu sufletul cît mai sănătos. Desconsiderînd cinstirile, pe 
care pun preţ cei mai mulţi oameni, pentru căutarea adevărului, 
voi încerca, pe cît îmi va fi cu putinţă, să trăiesc şi să mor, cînd 
îmi va fi dat să mor, ca un om cu adevărat plin de virtute. îi 
îndemn pe toţi ceilalţi oameni, pe cît îmi stă în puteri, te îndemn 
şi pe tine, la rîndul meu, să iei parte la această viaţă şi la 
această luptă, pe care eu o pun mai presus de toate luptele ce 
se dau aici, şi îţi atrag atenţia că nu vei fi în stare să te aperi la 
procesul şi la judecata de care ţi-am spus, ci venind în faţa 
judecătorului, fiul Eginei, cînd vei fi în mîna lui te vei zăpăci şi 
vei sta cu gura căscată acolo, tot atît de mult, pe cît eu aici, şi 
poate că vei fi pălmuit ruşinos şi vei fi insultat în tot felul195. 

Poate crezi că cele ce ţi-am spus sînt poveşti şi le 
dispreţuieşti ca pe nişte scorneli de babă, ceea ce n-ar fi deloc 
de mirare, dacă, tot cercetînd, am fi putut găsi ceva mai bun şi 
mai adevărat. Vezi, însă, că voi trei, care sînteţi cei mai învăţaţi 
dintre greci, tu, Polos, şi cu Gorgias, nu puteţi demonstra că 
trebuie dusă altă viaţă în locul acesteia, care se vede a fi utilă şi 
aici şi în lumea cealaltă196. Dintre atitea idei, după ce au fost 
respinse toate celelalte, singură aceasta a rămas, că trebuie să 
ne păzim să nu nedreptăţim mai degrabă decit să fim noi 
nedreptăţiţi şi că omul, mai presus de orice, trebuie să se 
preocupe, nu să pară că este bun, ci să fie bun cu adevărat197, 
atit în viaţa privată cît şi în cea publică. 

în caz că cineva a făptuit ceva rău, el trebuie pedepsit, 
acesta fiind al doilea bine, după calitatea de a fi drept, şi anume 


a deveni drept prin ispăşirea nedreptăţii săvirşite. Orice 
linguşire, faţă de sine sau faţă de alţii, puţini sau mulţi, trebuie 
evitată. Retorica, la fel ca orice altă activitate, trebuie practicată 
totdeauna numai în vederea dreptăţii. 

Ascultă-mă şi întovărăşeşte-mă acolo, unde odată ajuns vei fi 
fericit şi în viaţă şi după moarte, aşa cum îţi arată judecata. 
Lasă-i pe alţii să te dispreţuiască, socotindu-te neghiob, să te 
insulte, dacă vor; ba, pe Zeus, îndură cu curaj, chiar şi acea 
pălmuire ruşinoasă, căci nu ţi se va întîmplă nimic rău dacă eşti 
cu adevărat un om desăvirşit şi bun, care practică virtutea198. 

După ce vom fi practicat astfel virtutea în comun, numai 
atunci, dacă considerăm că este necesar, ne vom ocupa cu 
treburile cetăţii, sau cu orice altceva ni se pare nimerit, numai 
atunci vom da sfaturi, cînd vom fi mai buni să dăm sfaturi decit 
sîntem acum. 

Ne-am face de ruşine, dacă aşa fiind, cum se vede că sîntem 
acum, ne-am şi grăbi să ne dăm importanţă, tocmai noi care 
niciodată nu putem avea consecvență în ideile noastre, şi 
aceasta în problemele cele mai serioase. Într-atît de neştiutori 
sîntem! 

Ca de un fir conducător să ne folosim de ideea pe care am 
descoperit-o acum. Ea ne arată că cea mai bună cale a vieţii stă 
în practicarea dreptăţii şi a celorlalte virtuţi, atît în viaţă, cît şi în 
moarte. Aşadar, pe aceasta o vom urma, îndemnîndu-i şi pe 
ceilalţi, iar nu pe cea la care mă îndemni tu, încrezător în ea, 
căci nu are nici o valoare, Callicles199. 


NOTE 


1 Socrate şi Chairephon vin acasă la Callicles ca să cunoască 
pe retorul Gorgias. Acesta tocmai a terminal o demonstraţie 
retorică stîrnind admiraţia auditoriului. 

2 în text, epideiknymi — a înfăţişa, a expune, a 
demonstra iar mai jos la paragraful 447 c substantivul epideiksis 
(tradus prin cuvîntare) denumeşte genul oratoric inventat de 
Gorgias, anume elocinţa demonstrativă sau epideictică al cărei 
obiect îl constituiau discursurile pe teme fictive ca Elogiul Elenei, 
Palamedes, operele lui Gorgias, sau disertaţiile morale pe teme 


mitice, de pildă Heracle la răscrucea drumurilor către Virtute şi 
Viciu a sofistului Prodicos, piese de virtuozitate unde erau 
admirate inventivitatea şi tehnica literară a retorilor respectivi. 

3 Ce susține— în original epangelletai, se referă la 
autoprezentarea pe care o făcea sofistul (epangelma) afişindu-şi 
talentul şi priceperea sa de dascăl. în faţa acelor care veneau 
să-l audieze, eventual să-l angajeze. 

4 Capacitatea de a răspunde la orice întrebare i s-ar 
pune, de a improviza oricînd o cuvintare lungă (macrologia) sau 
o discuţie dialectică concentrată (brachylogia) pe orice temă, 
fără a putea fi surprins şi încurcat de vreo problemă 
necunoscută, constituia una din virtuțile principale ale sofistului 
retor. A se vedea mai departe pasajele 448 a şi 449 c. 

5 Celebrul Polignot, pictorul monumentelor din Atena (de ex., 
Stoa Poikile) şi din Delfi (Leshea cnidienilor) din secolul V î.e.n. 

6 Pasajul este o pastişă a stilului bogat ornamentat, 
specific prozei retorice scrise de Gorgias şi de elevii săi. Se pot 
remarca în construcţia frazei diplasiologiile (repetarea aceluiaşi 
cuvînt modificat de forme flexionare diferite) empeirion, 
empeiros, sau alloi allon allos; paronomasii-le: kala tychen, kata 
technen, creează o corespondenţă între cei doi membri ai frazei 
(ta parisa). 

7 In greceşte, termenul de retor comportă mai multe 
sensuri: în pasajul de faţă, retor înseamnă teoreticianul artei 
cuvîntului, dar în continuare el se va aplica cel mai des 
vorbitorilor publici traducîndu-se prin orator (455 a). în cele mai 
multe cazuri orator este sinonim cu politician, întrucît în 
sistemul democraţiei ateniene calitatea oratorică era trăsătura 
esenţială a omului politic. 

8 In original euexia — buna stare, sănătatea şi cahexia, 
reaua stare fizică sînt termeni hippocratici pe care Platon îi 
întrebuinţează şi în sens moral în alte pasaje. 


9 în text — logistike, ar corespunde sensului modern de 
calcul. 
10 Textual — „,ca cei ce fac propuneri în adunarea 


poporului". în procesele-verbale ale şedinţelor ecclesiei şi 
senatului atenian, prin această formulă se introduceau 
amendamentele ulterioare unei propuneri. 

11 A se vedea aceeaşi formulare în dialogul Charmides, 
166 a. 


12 Scolionul este cîntecul de banchet, specie lirică mult 
cultivată în toate epocile de către poeţii greci. Cel citat de Platon 
se atribuie de către scoliaşti cînd lui Simonide, cînd lui 
Epicharmos. 

13 în Atena, stat înfloritor economic, banul este 
considerat de gânditori politici ca Tucidide, Pseudo-Xenofon, 
drept nervul politicii statului. 

14 Se menţionează elocinţa politică şi cea judiciară. 
Genul inventat de însuşi Gorgias va fi consemnat teoretic abia 
de Aristotel în Retorica, |, 1. 

15 în original peithous demiourgos. Prima oară, definiţia 
aceasta a fost dată de logografii întemeietori ai retoricii, sicilienii 
Corax şi Tisias, către mijlocul secolului al V-lea î.e.n. Gorgias 
este elevul lor. 


16 Zeuxis din Heracleea, pictor celebru din ultimul sfert 
al secolului al V-lea î.e.n. 
17 După cum se va vedea, această precizare va crea 


aporia lui Gorgias, De fapt ea corespunde mai degrabă materiei 
oratoriei judiciare decit celei politice de care se ocupă dialogul. 
în Phaidros, 261 c—d, Socrate afirmă că obiectul demegoriei 
este binele şi răul, ceea ce trebuie subinţeles şi în cazul de faţă. 

18 După cum se vede, Platon operează mai întîi distincţia 
între ştiinţă-cunoaştere (mathesis-episteme) şi credinţă (pistis, 
echivalentă cu doxa, opinie în alte texte). în cadrul credinței- 
opinii distinge credinţa adevărată (pistis, doxa-alethes) de cea 
falsă (pseude pistis, doxa). în tot cursul dialogului Gorgias va 
opune în mod absolut ştiinţa pe care se bazează arta politică 
credinţei false pe care se bazează retorica. A treia posibilitate — 
credinţa sau opinia adevărată, va fi total refuzată politicienilor 
retori. în Menon, Platon va face totuşi compromisul să acorde 
politicienilor iluştri opinia adevărată ca un corolar al doctrinei 
anamnesis-ei pe care o concepe prima dată în acel dialog. A se 
vedea în special pasajul 81 a — e din Menon şi Banchetul, 202 a. 

19 Această calitate a retoricii de a convinge (pisteutike) 
şi nu de a învăţa (didascalike) este reafirmată mai tirziu de 
Aristotel în Retorica, l: 2, pe temeiul distincţiei între retorică şi 
artele didascalice, şi, pe de altă parte, pe temeiul separării 
retoricii de etică, contrar tezei platoniciene. 

20 Este vorba de aşa-numitele „ziduri lungi" care pe o 
întindere de 7 km uneau Atena cu portul Pireu, creînd un 


complex de fortificaţii inexpugnabile. 

21 în Elogiul Elenei, Gorgias spunea despre cuvint că: „este 
un stăpîn care în ciuda trupului său minuscul şi nevăzut 
înfăptuieşte lucruri dumnezeieşti" (paragraf 6, 8 în ediţia Platon, 
Gorgias, Teubner, 1909). 

22 Analogia sofisticii cu artele culturii fizice, cum sînt 
gimnastica, luptele, este concepută de sofişti (a se vedea şi 
Protagoras, 335—336, Euripide, Oreste, versul 491 şi urm.) şi 
reformulată de Socrate în defavoarea sofisticii şi retoricii. A se 
vedea 464 c şi 465 b—c. 

23 Ideea este prezentă în Elogiul Elenei, 14, preluată fiind 
şi de Isocrate, elevul lui Gorgias (discursul Nicocles şi Asupra 
schimbului de bunuri, 251—252) şi reprezintă o apologie a 
educaţiei sofistice faţă de acuzaţiile aduse ei în epocă, 
portvocea opoziţiei fiind Aristofan cu piesa Norii. Este posibil ca 
Platon să fi aşezat replica într-un asemenea context pentru a 
disocia mai clar pe Socrate de sofişti, confundați, de obicei, în 
opinia publică a Atenei. 

24 Formula va reveni în momentele cruciale ale 
dialogului, 472 c, 500 c, 513 a, atrăgind atenţia asupra 
seriozităţii scopului cercetării dialectice întreprinse: problema 
cunoaşterii adevăratei fericiri umane şi nu dezbaterea eristică. 

25 Conform concepţiei socratice-plaloniciene, virtutea 
(arete) se identifică cu cunoaşterea (episteme), astfel că ştiinţa 
dreptăţii obligă la săvîrşirea de lucruri drepte iar actul voluntar 
nu poate avea altă finalitate decit binele, răul fiind efectul unui 
act involuntar (468 c). în discuţia cu Polos, la 466 e, 468 c—e: 
lucrurile bune, le vrem, pe cele rele nu le vrem şi, în aceiaşi 
termeni, în Menon, 78 : nimeni nu vrea răul. A se vedea şi 
Alcibiade, |. 114, 115. 

26 Formula întreagă a invocaţiei care revine eliptică şi la 
466 c, la 482 b este redată în întregime: „Pe cîine, zeul 
egiptenilor" (Anubis). După  lexicograful Suidas,  miticul 
Radamanthys ar fi oprit pe oameni să se jure pe zei, lăsîndu-i să 
invoce animalele ce ţin de cultul zeilor, precum gisca, berbecul, 
cîinele. Invocarea divinității egiptene Anubis, dat fiind respectul 
deosebit al grecilor pentru cultura şi religia egipteană, accentua 
gravitatea actului conjurării divinității. A se vedea Isocrate, 
Busiris, cap. 24—27. 

27 Interpelarea lui Polos este plină de anacoluturi, 


fracturi sintactice proprii exprimării agitaţiei sale neobişnuite. 

28 Referire la tratatul lui Polos despre retorică, din care 
apare un pasaj rostit în chip de pastişă de însuşi personajul 
Polos la 448 c. Platon citează tratatul şi în Phaidros, 267 c. 

29 Pentru conceptul de activitate, îndeletnicire umană, ca 
gen proxim al artei şi empirismului, Platon întrebuinţează o 
varietate de termeni, în contextul de faţă foloseşte cuvîntul 
pragma, mai jos epitedeuma, alteori pragmateia sau epitedeusis 
derivate din aceleaşi radicale. 

30 Cele trei calităţi ale spiritului sofistic; stochastike 
psyche (pătrunzător) ar defini negativ intuiţia sofistului lipsită de 
o bază raţională, deci de valoare intelectuală; în timp ce andreia 
(îndrăzneţ) şi deine prosomilein anthropois (abilitatea de a-i 
cîştiga pe oameni) s-ar referi la anti-valoarea morală a spiritului 
sofist. După unii savanţi ca Dummler, Pohlenz ar fi vorba de 
parodia unui pasaj din discursul lui Isocrate, Contra sofiştilor, 
par. 17. 

31 în original eidolon, în sensul originar, fantomă a 
mortului din Hades, mai tîrziu, imagine, sens preluat şi de Platon 
pentru a defini caracterul de falsă existenţă, a sofisticii şi 
retoricii ca arte ale aparenţei, nu ale realităţii. A se vedea 
cercetarea dialectică a sofisticii din dialogul Sofistul. 

32 Politica (politike techne) este arta educării sufletului 
uman, deci parte integrantă a eticii pentru Socrate şi Platon, 
conform ideologiei vechi a polisului grec. A se vedea Nota 
noastră introductivă, pag. 279, 283-284. 

33 Prima serie de corespondențe (antistrofe) între artele 
care au ca obiect natura omenească în cele două componente, 
fizic şi psihic, este determinată de funcţia analogică comună: 


crearea / fizice: gimnastică medicina \ 
restabilirea 
sănătăţii | sufleteşti: legislaţie justiţia / 


acestei sănătăti. 

Ideea  analogiei culturii spiritului, sub denumirea mai 
generică de philosophia, cu gimnastica apare şi în Statul lui 
Platon, şi în discursul epideictic al lui Isocrate, Asupra 
schimbului de bunuri, 180 —185, formulat în aceiaşi termeni ca 
în Platon. După cum se poate deduce din pasajul 456 d-e, 
ideea îşi are originea într-un loc comun al doctrinei sofistice. 

34 în original, prin simţire (aisthomene), nu prin 


cunoaştere (ou gnousa). Cele două modalităţi gnoseologice 
opuse definesc aparenţa în contrast cu realitatea, obiectul, 
respectiv al empirismului şi al artei în concepţia platonică. După 
cum se vede din restul pasajului expozitiv, nu este încă vorba de 
doctrina Ideilor, ci mai degrabă de adaptarea metodei 
hippocratice la studiul ethos-ului. 

35 A se vedea la 521 e — 522 a unde se reia textual 
comparaţia., implicaţiile mult mai grave ale acestei confuzii de 
valori. 


36 Apariţia linguşirii creează o nouă serie analogică ce 
este înţeleasă nu ca un raport aritmetic, ci ca o proporţie 
geometrică: 

Gimnastica Medicina Legislaţia Justiţia Găteala Bucătăria 
Sofistica Retorica 

37 După teoria lui Anaxagoras haosul universal a fost 


ordonat de rațiunea primordială (Nous) într-un cosmos. A se 
vedea reformularea pitagorică a doctrinei despre cosmos la 508 
a. 

38 Socrate îi reproşează lui Polos că a uzitat un 
raționament sofistic curent — paralogisimul (două chestiuni într- 
o întrebare), care urmărea să pună interlocutorul sofistului în 
încurcătură (aporia). 

39 Opoziția din greacă între a face ceea ce vrei 
(boulesthai) şi a face ceea ce ti se pare nimerit (dokein) care ar 
corespunde în concepţia socratică diferenței dintre actul 
voluntar raţional şi actul involuntar lipsit de rațiune, pentru 
prima dată formulată de Platon, am redat-o în traducere folosind 
două variante pentru dokein: a se cuveni şi o se părea nimerii, 
care se potrivesc spiritului limbii române. 


40 Aposiopeză (reticenţă) ilustrînd foarte scenic reacţia 
lui Polos, sufocat de indignare. 
41 Adică în maniera barocă a retorului Gorgias. în text 


este o paronomasie (loste Pole) care s-ar reda aproximativ prin 
„norocos Polos". 

42 Textual „între ele" — metaxy touton. A se vedea 
distincția similară în Protagoras, 351 d. 

43 Conform moralei curente ilustrată şi de scolionul citat 
de Socrate la 451 e. 

44 Socrate readuce criteriul etic-justițiar din discuția cu 
Gorgias enunţindu-l ca premisă necesară pentru dobîndirea 


fericirii umane. 

45 Trebuie înţeles „pe nedrept" aşa cum se va clarifica la 
478 a — 479 e. 

46 în discuţia asupra formelor de guvernămînt din Statul, 
Platon se va opri la ideea că cea mai rea dintre formele 
„degenerate" este tirania, 565 c—566 a, opinie împărtăşită de 
fapt de toţi gînditorii politici antici. A se vedea şi Isocrate, Elena, 
33—35. 

47 Socrate se opreşte provizoriu la această aserţiune în 
interesul progresului discuţiei, căci în rest el va demonstra 
tocmai contrariul. 

48 Eudaimones — fericiţi şi eudaimonia — fericire, 
înţeleasă de Polos ca efect al autorealizării umane în exterior, la 
antipodul doctrinei socratice. 

49 Archelaos, regele Macedoniei, între anii 413 — 399 
î.e.n., mult elogiat de Tucidide în Istoria războiului peloponeziac, 
II, 100: 2, pentru calităţile sale de om de stat, a fost un mecenat 
al literelor care a atras la curtea lui pe poeţii Euripide şi 
Agathon, pe pictorul Zeuxis, pe muzicianul Timotheos din Milet. 
După mărturia lui Aristotel (Retorica, II, 23), regele l-ar fi invitat 
şi pe Socrate care i-a refuzat oferta, nepărăsindu-şi niciodată 
cetatea natală. 

50 Desăvirşit şi bun (Kalos kagathos). Cele două componente 
ale perfecțiunii spirituale al căror conţinut este dat de cultură 
(paideia) şi dreptate, respectiv de valoarea intelectuală şi 
morală umană. După cum se vede nedrept este opozabil lui 
desăvirşit (frumos) iar rău (textual poneros — ticăloşit, degradat 
uman) este opozabil lui bun (cultivat, format intelectual). Asupra 
kalokagathiei marelui rege, Socrate exprimă o părere contrarie 
în Alcibiade, |, 121 e —122 a. 

51 Numele citate sînt ale celor mai proeminente personalităţi 
ale epocii. Nicias, om de stat şi general atenian care s-a ilustrat 
în timpul războiului peloponeziac, găsindu-şi moartea în 
dezastrul armatei ateniene din Sicilia în anul 413 î.e.n. 
Aristocrates este şeful facțiunii oligarhice, autor al loviturii de 
stat din anul 411 î.e.n., mai tirziu unul din strategii bătăliei 
navale de la Arginuse. Dintre fiii lui Pericle, Pericle cel Tinăr a 
fost şi el strateg la Arginuse. Aprecierea acestor personalităţi ca 
martori  falşi pentru stabilirea adevărului fericirii umane 
anticipează judecata radicală asupra oamenilor de stat atenieni 


din 519 a — b. 

52 în text ousia, termen-cheie în vocabularul filosofic antic 
elin, însemnînd iniţial stare, avere, apoi substanţă, esenţă. Din 
context se deduce clar sensul evoluţiei lui semantice speciale. 

53 Noua teză socratică derivă din analogia stabilită între 
medicină şi justiţie. Se va argumenta dialectic rolul curativ- 
reeducativ al pedepsei judiciare, prin analogie cu tratamentul 
medical. 

54 Textual: „Ne arăţi pe Mormo', adică stafia cu care se 
sperie copiii. 

55 Indicaţia pare să se refere la rolul jucat de Socrate în 
timpul procesului generalilor de la Arginuse din anul 406 î.e.n., 
cînd, ca membru al comisiei lunare a senatului ce deţinea 
puterea executivă în stat (pritania) ar fi condus votarea (cf. 
Xenofon, Memorabilia, |: 1, 18 şi Hellenicele, l: 7: 15). 

56 A se vedea Nota noastră introductivă, p. 279. 

57 Termenului ophelimon care exprima utilitatea i se 
substituie aici agathon — bun, care, după cum am văzut, 
depăşeşte cu mult accepţia de util însemnind bine, perfecţiune. 
Acest sofism semantic, justificat logic în doctrina morală 
socratică, rămîne ca atare o mistificare faţă de punctul de 
vedere al lui Polos care este cercetat acum. Acelaşi lucru se 
întîmplă înlocuindu-se blaberon — dăunător, cu kakos — rău. A 
se vedea o discuţie asupra raportului între bine-frumos-util, în 
Alcibiade |, 113, Menon, 87 e, Hippias maior, 298 a—b şi 
Protagoras, 333 d. 

58 Odată făcută prima concesie, de fapt involuntară, la 475 
a, Polos cedează nejustificat de repede tuturor presiunilor lui 
Socrate. Răspunsurile lui stereotipe: nai (da), phainetai (aşa se 
pare) denotă apatia în care a căzut personajul, renunţind să mai 
lupte pentru susţinerea tezei sale. 

59 Imagini din practica medicală. Medicina trupului este 
tot timpul o paradigmă a medicinii spiritului. 

60 în original to poioun — agentul, to pashon — obiectul. 

61 Spre deosebire de Protagoras, 324 a —b, unde se 
discuta importanţa pedepsei ca remediu social, aici ea apare ca 
remediu moral subiectiv conform hippocratismului spiritual 
preconizat de Socrate-Platon. 

62 Degradare, în original poneria însemnînd reaua-stare 
în opoziţie cu buna stare euexia dată de kalokagathia. Cele trei 


vicii, adikia, amathia şi deilia se opun virtuţilor dikaiosyne 
(dreptate), sophia (ştiinţă-pricepere) şi andreia (curajul). Cea de 
a patra virtute, componentă a desăvirşirii umane sophrosyne 
(înţelepciune,  cumpătare) şi viciul opus ei  akolasia 
(nestăpînirea) (477 d) vor fi cercetate în discuţia cu Callicles 
( 


63 Aniaros (dureros), exprimă latura exterioară a 
neplăcerii. 
64 Justiţia constituie latura executivă a funcţiei etice- 


educative specifice artei politice. A se vedea 504 e. 

65 Rănii, prietenii şi elocinţa sînt deci cele trei mijloace care 
asigură achitarea culpabilului în faţa instanţei judiciare. 

66 Archelaos, vinovatul nepedepsit, considerat a fi cel mai 
fericit om de Polos, apare a fi cel mai nefericit după criteriul etic 
aplicat de Socrate. 

67 „Contrariul rolului ei" înseamnă de fapt anularea artei- 
simulacru care este retorica şi înlocuirea ei cu justiţia, retorica 
binelui, corespondenta medicinii trupului. 

68 Polos recunoaşte rigoarea logică a argumentaţiei lui 
Socrate care contrazice sistemul de valori curent în viaţa 
politică, de unde constatarea „absurdităţii" tezei lui Socrate. 

69 Ideea nu pare o ipoteză ironică ce se dezvoltă din 
răsturnarea tezei lui Polos, deoarece preconizează cazul 
sufletelor nedrepte, incurabile, anticipînd discuţia despre 
condiţia metafizică a sufletului omenesc din mitul eshatologic 
final (525 a). 

70 în text paizei (glumeşte). Callicles întreabă dacă nu 
cumva demonstraţia lui Socrate este o piesă de virtuozitate, joc 
de imaginaţie şi inventivitate sofistică (paignion), specie 
epideictică mult cultivată de sofişti. Există un Elogiu al sării, un 
Elogiu al muştei, atribuite retorului Alcidamas. Genul este 
ilustrat mai tîrziu de Lucian din Samosata etc. Se citează elogii 
ale cerşetorilor şi exilaţilor. 

71 Personajul este real, fiind chiar fratele vitreg al lui 
Platon însuşi şi apare în comedia atică contemporană, lăudat 
pentru frumuseţea lui. Şi comediograful Eupolis face un joc de 
cuvinte similar cu cel de aici între demos, în greceşte popor, şi 
Demos numele frumosului efeb (comedia Oraşele, fragm. 213). 

72 A se vedea la 513 a — e explicitarea gravă a ceea ce 
pare acum un joc spiritual: oratorul politic este un linguşitor al 


poporului, nu un adevărat politician. 

73 S-a propus (Louis Humbert, op.cit., p. 71) pentru 
această afirmație sensul de replică la acuzarea formulată de 
Polycrates: nu Socrate a avut ascendent asupra lui Alcibiade, ci 
invers, deci filosoful nu poate fi considerat educatorul nefastului 
personaj atenian. 

74 Pentru prima dată în dialog, Socrate invocă cu toată 
gravitatea filosofia, ca ştiinţă a adevărului. Personificarea este 
similară celei enunțate de Heraclit cînd invocă Logosul: „Nu pe 
mine mă auziţi, ci Logosul ..." (în fragmentul 50, ediția Diels). 
Restul replicii lui Socrate atestă siguranţa şi importanţa majoră 
a misiunii care-i revine. Acum se pune premisa confruntării 
totale dintre filosof şi politician, două moduri de existenţă 
diametral opuse. 

75 în text, demegoros — oratorul politic care, în contrast 
cu dialecticianul, ţinea discursuri lungi, urmărind „convingerea 
fără ştiinţă" a auditoriului, aşa cum s-a văzut. Comparaţia lui 
Socrate cu oratorii politici este sarcastică. 

76 A se vedea înţelegerea dreptului naturii în cu totul alt 
sens in Protagoras, 337 c —d, în concepţia lui Hippias. Aceeaşi 
doctrină apare şi în Xenofon, Memorabilia, IV: 4: 19 şi 1: 2:40. A 
se vedea şi Nota noastră introductivă, pp. 280- 285. 
Concordanţa cu doctrina lui Callicles se regăseşte în Norii lui 
Aristofan, în discursul Raţionamentului nedrept, mai ales 
versurile 1070 —1080. 

77 în original, pleon echein — a avea mai mult ca alţii, de 
unde şi denominativul pleonexia, comportă o imprecizie a 
raportării, lucru care va fi speculat de Socrate pînă la reducerea 
la absurd (490 b — 491 a). 


78 Aşadar, opoziţia reală n-ar fi între lege (nomos) şi 
natură (physis), ci între două legi: legea naturii — nomos 
physeos — cea adevărată şi legea umană, adică convenţia 


umană, care ar fi o ficţiune. Pe plan politic opoziţia se traduce în 
antidemocratism şi aspirație oligarhică. 

79 Analogia educaţiei umane cu domesticirea şi dresura 
fiarelor se găseşte ca atare în discursul Asupra schimbului, par. 
213 — 215, al lui Isocrate ca un fapt pozitiv. Comentariul lui 
Thrasymachos în Statul (|, 336 d, 341 c) converge cu opinia lui 
Callicles, ca dealtfel în toate celelalte privinţe ale doctrinei 
forţei. 


80 întocmai ca Archelaos care a devenit din sclav regele 
Macedoniei, graţie calităţilor sale de supraom. După cum 
vedem, imoralismul lui Callicles este absolut. 

81 Nu se ştie din ce piesă pindarică provine fragmentul 
citat. Interpretarea lui este cu totul ambiguă; pentru a rezulta 
sensul dorit de Callicles trebuie înţeleasă legea naturii (nomos 
tes physeos). însă într-un imn orfic (64: 1), în Herodot (III; 33) şi 
în Protagoras (337 c—d) se înţelege prin lege convenţia morală 
umană, care derivă din principiul absolut ce guvernează lumea. 
Pentru orfici acest Nomos basileus este un principiu cosmic şi în 
acest sens va răspunde şi Platon citatului din Pindar, citind la 
rindul său pe orfici şi pitagoreici (508 a). Se regăseşte sensul lui 
Callicles într-un pasaj din tratatul aşa-numit Anonymus Jamblichi 
şi în Legile lui Platon, cartea IV, 714 e, unde este citat din nou 
Pindar (ediţia Deutschle-Cron, pp. 96 — 97). 

82 Potrivit concepţiei ateniene din epoca lui Pericle, 
filosofia ca şi alte domenii ale educaţiei sofistice trebuie să 
ocupe numai adolescenţa cetăţeanului fără a-l întîrzia de la 
intrarea în viaţa politică unde se realizează cu adevărat ca om 
util statului. A se vedea în Tucidide, II: 40, discursul lui Pericle 
despre Atena ca şcoală a Greciei, de asemenea Pericle ca 
personaj, în Memorabilia, 1:2: 46. Ideea este preluată de 
Isocrate, în Discursul asupra schimbului de bunuri, 266 şi mai 
tîrziu de Cicero, în Tusculanae, 1l:1:1, devenind un loc comun al 
concepţiei despre cultura retorică în opoziţie cu cultura filosofică 
preconizată de Platon, în primul rînd. 

83 Versurile citate sînt dintr-o tragedie pierdută a lui 
Euripide, Antiope. Subiectul era dat de peripeţiile Antiopei, 
iubita lui Zeus şi mama celor doi gemeni Zethos şi Amphion. 
într-una din scene se desfăşura un duel retoric între cei doi fraţi 
pe tema contrastului dintre viaţa activă (bios praktikos) şi viaţa 
de contemplaţie (bios teoretikos) susţinute pe rînd de Zethos, 
adeptul primului mod, şi de Amphion, adeptul vieţii 
contemplative. Uzind de un procedeu favorit al sofiştilor 
(comentariul poeţilor în sprijinul argumentaţiei), Callicles 
presară în tot restul discursului său versuri şi parafrazări după 
tirada lui Zethos. La rîndul său, Socrate va intenţiona să-i dea 
replica lui Amphion (506 b). 

84 în original se face opoziţia dintre eleutheros şi 
aneleutheros, corespunzind în latineşte termenilor liberalis, 


servilis, de unde noţiunea de arte liberale proprii formării omului 
liber, şi arte servile, manuale, îndeletniciri proprii condiţiei de 
sclav. 

85 Homer, Iliada, IX, v. 436. 

86 Remarca de fapt nu i se potrivea lui Socrate care-şi 
exercita dialectica numai în public, nefiind în nici un caz un 
agorafob, cf. 447 b şi Ap., 17 c, ci mai degrabă lui Platon, ca 
întemeietor al Academiei. 

87 Cerinţa esențială a discursului retoric era să realizeze 
verosimilitatea (to eikos) şi persuasiunea (to pithanon), nu 
neapărat adevărul. A se vedea Aristotel, Retorica, 1:2 şi II: 24. 

88 Prima menționare a procesului filosofului, cu caracter 
generic deocamdată, căci Socrate nu şi-a afirmat încă opţiunea 
definitivă pentru modul de viaţă contemplativă, el fiind acum 
unul dintre filosofi, dar nu Filosoful. A se remarca din această 
frază caracterul absurd şi ireal al procesului. 

89 în sensul de om degradat civic prin pierderea drepturilor 
cetăţeneşti (atimia). 

90 Piatră heracleană sau lidiană cu care se încercau 
metalele preţioase. Teofrast, Despre pietre, 4. 

91 în original hermaion, de la Hermes — zeul cîştigului, al 
norocului. 

92 în original, parrhesia — libertatea exprimării, 
francheţea vorbirii nesilite. 

93 Dintre personajele citate nu putem spune nimic despre 
Tisandru. Andron era unul dintre cei 400 de oligarhi care au 
condus Atena în 411, tatăl oratorului şi istoricului Androtion, iar 
Nausicyde făcea parte dintr-o familie de bogătaşi. Se poate 
presupune că cei patru formau o heterie cu aspirații oligarhice. 

94 Stabilind că scopul discuţiei este problema definirii 
existenţei ideale, Socrate începe prin a combate dialectic 
elementele tezei lui Callicles. 

95 Relaţia mai puternic (kreitton) identic cu mai bun (beltion) 
este redusă la absurd dacă se interpretează mai puternic ca 
forţă materială, fizică, adică mai tare. Exemplul lui Xerxes îi 
oferea lui Socrate punctul de plecare logic pentru această 
echivalare. 

96 în greacă adjectivul agathos (bun) are un dublu 
comparativ: ameinon şi beltion care sînt aproape sinonime. La 
întrebarea lui Socrate pe cine numeşte el beltion, Callicles 


răspunde că pe cel ce este ameinon. A se vedea în Protagoras 
(337 a—c) persiflarea sinonimiilor sofistului Prodicos. 

97 în original, phronimos înseamnă şi inteligent, capabil 
intelectualiceşte, însă în context este vorba de o inteligenţă 
aplicată, aşa încît am preferat traducerea prin priceput. 

98 în original kalos kagathos, fiind vorba de virtutea specifică 
agricultorilor, de capacitatea lor în respectivul domeniu. A se 
vedea Xenofon, Economicul, cap. 6:8. 

99 Inteligență şi dinamism politic, caracteristici ale 
atenianului epocii lui Pericle. A se vedea portretul dinamic al 
atenienilor în Tucidide, |: 70 şi II: 40. 

100 Conducerea de sine (heauton arhein) este concepţia ce 
rezultă din reprezentarea sufletului omenesc ca o cetate bine 
guvernată, în care cîrmuirea de sine sau autarchia este dată de 
dominarea raţiunii asupra afectelor, funcţie care se compune din 
înţelepciune-cumpătare (componenta structurală a ethos-ului) şi 
reprimarea afectelor (enkrateia) sinonimă de fapt cu spiritul 
dreptăţii dikaiosyne din alte pasaje similare. Formularea 
concepţiei este socratică şi se regăseşte la toţi elevii lui Socrate: 
Platon (Statul, 437—444; Scrisoarea a Vll-a, 331 d); Xenofon, 
Memorabilia, 1:5; Isocrate, Asupra schimbului de bunuri, par. 
250, 257, inclusiv în etica cinicilor. 

101 Morala socratică este considerată morală de sclav, 
morala de stăpîn şi de om liber fiind cea hedonistică. Supraomul 
lui Callicles subordonează intelectul domniei afectelor care 
dictează o nouă etică, de fapt o anti-etică anti-democratică. 

102 Destrăbălarea (tryphe) şi nestăpinirea (akolasia) se 
opun sophrosyne-ei, iar libertatea (eleutheria) se opune 
dikaiosyne-ei în cadrul acestui nou ideal de existenţă umană, de 
împlinire a virtuţii şi fericirii. A se vedea Statul, 358 c, 359 b. 

103 în Memorabilia, |, 6, 10, Socrate atribuie această 
calitate zeilor şi oamenilor care tind să se apropie de condiţia 
divină. Ideea se regăseşte la cinicul Antistene, elevul lui Socrate, 
dar în aceeaşi măsură la Democrit, iar mai tirziu în morala 
epicureicilor şi stoicilor. 

104 Versurile sînt din tragedia pierdută Polyidos; o 
formulare similară întîlnim şi într-un fragment din Phryxos. Ideea 
orfico-pitagoreică este referitoare la ciclul existenţelor. 

105 în doctrina metempsihotică, aşa cum este formulată 
într-un fragment din Philolaos (Diels, 14), trupul (soma) este 


socotit mormîntul (sema) spiritului care ispăşeşte o pedeapsă 
străveche prin surghiunul în existenţa terestră. Imaginile 
pitagoreice pe care le cunoscuse în cercul lui Socrate i s-au 
reîmprospătat autorului în timpul călătoriei în Italia. 

106 Poate fi vorba de Empedocle, iniţiat şi el în misterele 
orfice sau de pitagoreul Philolaos menţionat mai sus. 

107 Platon foloseşte în sprijinul argumentaţiei o 
cunoscută alegorie orfică ce prelucra mitul despre pedeapsa 
Danaidelor, condamnate în infern să care apă într-un butoi 
găurit. Imaginea sufletului uman nemodelat de asceza orfică, 
deci neiniţiat în misterele orfice, este folosită de Platon ca 
paradigmă morală pentru ilustrarea condiţiei nefericirii sufletului 
neguvernat de înţelepciune şi dreptate. Este aici un prim 
exemplu de prelucrare a mitului alegoric în sensul doctrinei 
proprii. A se vedea mitul eshatologic, precum şi alegoria 
atelajului din Phaidros. 

108 108 Pasaj semnificativ pentru importanţa pe care o 
acorda Platon convingerii raţionale, dialectice; mitul nu 
intenţionează să fie o revelaţie a adevărului abscons, ci un 
produs al fantasiei poetului. 

109 Odată mai mult se impune similitudinea cu notele 
portretului psihologic al atenienilor din Tucidide, 1:40: „atenienii 
sînt neobosiţi. 

sînt tot timpul pe drumuri în vederea dobîndirii a cîte 
ceva . .., îşi petrec toată viaţa în mijlocul trudelor şi primejdiilor”. 
Replica lui Callicles întăreşte şi mai mult caracteristica acestei 
neoboseli ateniene (polypragmosyne). 


110 în original haradrios; scoliastul precizează că este 
vorba de o pasăre care „pe cît mănîncă pe atit evacuează". 
111 Dorinţa este considerată de Platon un compositum 


de neplăcere ţi de mulţumire provocată de înlăturarea acesteia, 
stări concomitente aşa cum se va vedea din demonstraţia 
dialectică ce urmează (496 d). A se vedea dialogul Philebos, 45 
e, 46 d şi Phaidon, 60 b. 

112 La 491 b, unde de fapt se vorbea de phronesis 
(inteligenţă, pricepere), deci implicit de cunoaştere (episteme). 

113 Se imită procedura luărilor de cuvînt din adunările 
civice, cînd crainicul striga numele oratorului împreună cu 
demoticul acestuia 

114 Se schiţează aici primul argument pe care Socrate îl 


opune teze hedoniste a identităţii Binelui cu Plăcerea: Binele şi 
Răul sînt stări ce se exclud, deci nu pot coexista, în timp ce 
Plăcerea nu poate exista decit în funcţie de Neplăcere (496 c, 
497 a). Neplăcerea şi Plăcerea încetează în acelaşi timp (497 c— 
d). 

115 Callicles, după cum am văzut, dispreţuieşte subtilităţile 
filosofiei, considerindu-le moleşeli ale spiritului, dăunătoare 
vieţii active (485 c, 487 d). 


116 A se remarca tonul imperativ al magistrului faţă de 
cel ce era, de fapt, elevul său. 
117 Pentru a participa la marile mistere de la Eleusis era 


obligatorie iniţierea prealabilă în micile mistere, celebrate, la 
Atena, primăvara. Cele mari se oficiau toamna. 

118 Aceste formulări pot fi considerate germenii doctrinei 
ideilor dezvoltată ulterior de Platon. Deocamdată, ele se 
încadrează în măsura comună umană, servind ca punct de 
plecare pentru atragerea lui Callicles într-un paradox, stabilindu- 
se al doilea argument contra identificării binelui cu plăcerea. 

119 Callicles se face că nu înţelege concluzia paradoxală 
dezvoltată din propriile-i premise false. 

120 Scoliastul atribuie proverbul lui Empedocle, care este, 
după cum vedem, foarte prezent în memoria lui Platon. 

121 Callicles abandonează poziţiile de la 495 a —d, ironic 
subliniate atunci, provocînd o scenă de bună calitate comică. 

122 Textual — „să mă mulţumesc cu ce am în faţă". Zicala se 
atribuie lui Pittacos, unul din cei şapte înţelepţi, sau comicului 
Epicharmos. Ca într-un episod de comedie de situaţie, Socrate 
simulează că este mistificat de perfidul (panourgos, de unde 
Panurge al lui Rabelais) Callicles. 

123 Deturul cercetării, provocat de intervenţia bruscă a lui 
Callicles, se încheie în acest moment, cînd el este adus pe 
aceeaşi poziţie ca şi Polos, la aceleaşi recunoaşteri ca în pasajul 
468 b—c. De acum înainte, pînă la 505 d, şi Callicles cade în 
aceeaşi apatie, nu mai este în stare să obiecteze cu ceva. 
Răspunsurile lui sînt formale, stereotipe: „de bună seamă", 
„desigur" etc. 

124 Textual: technikos — cel care posedă techne, arta 
respectivă. 

125 Reîntoarcerea la obiectul retoricii este definitivă, 
urmărindu-se conturarea adevăratei politici prin contrast cu 


simulacrul ei şi, în funcţie de acestea, problema adevăratei 
fericiri umane. 

126 A se vedea 463 b, 465 a. 

127 Mneme — amintirea. Platon nu a conceput încă teoria 
anamnezei, ca să dea factorului memorie un rol mult mai 
important. A se vedea Menon, 81. 

128 Cithara era instrumentul nobil, prin contrast cu flautul 
(vezi mitul concursului dintre Apollo şi silenul Marsyas). Cu 
rezerva aceasta, Platon recomandă şi în Statul, 399 d, 
citharistica pentru educaţia tineretului. 

129 în continuare, refuză rolul educativ corurilor dionisiace 
care evoluau la serbările dionisiace şi Panatenee, de mare 
popularitate, precum şi corurilor ditirambice. 

130 Amiîndoi sînt poeţi ditirambici din epocă, menţionaţi şi de 
Aristofan în Păsările, Broaştele etc, 

131 Aceasta era teoria lui Gorgias, care afirma în Elogiul 
Elenei, 9: „,Socotesc că orice creaţie poetică este un discurs care 
are metru şi o numesc ca atare", ceea ce corespunde stilului său 
de proză poetică. 

132 în teatrul atenian aveau acces toţi locuitorii, indiferent 
de sex, vîrstă sau condiţie socială, adunîndu-se pînă la 30 000 
de oameni. -A se vedea Legile, 658 d, 817 c; Banchetul, 175 e. 

133 Acesta este criteriul constant pe care-l aplică în judecata 
asupra oamenilor de stat ai Atenei: dacă au fost sau nu 
educatori ai poporului. 

134 Concepţia despre formă (eidos) esenţială doctrinei 
ideilor nu este încă formulată ca atare aici: forma apare ca un 
rezultat, ca un produs, ea nu este expresia unui dat aprioric. 

135 Taxis (ordinea statornică) şi Cosmos (armonia, 
proporţionalitatea armonioasă) sînt cele două componente 
esenţiale ale unei opere desăvirşite, ce se regăsesc pe scară 
universală (506 d—e). 

136 Ordinii şi armoniei spirituale îi corespund conceptele 
de nomimon (orînduit conform legii, legiuit) şi nomos (lege). 
Lege înseamnă armonie, după cum se va vedea la 508 a, iar cei 
în care sălăşluieşte acest cosmos se numesc cosmioi sau 
sophrones, adică înţelepţi.  Legiuit (nomimos) înseamnă 
disciplinat, supus legii, deci bun cetăţean, în care sălăşluieşte 
dreptatea (dikaiosyne). A se vedea şi Criton, 53 c. 

137 Referire la retribuirea cetăţenilor şi la impozarea lor. 


După cum vedem, funcţia economică-socială a statului este 
determinată de funcţia etică-educativă supraordonată ei şi nu 
invers, aşa cum preconiza politica lui Pericle (517 b). 

138 Analogia cu ştiinţa hippocratică este odată mai mult 
paradigma de bază pentru ştiinţa politică. Ideea se întilneşte în 
Helena lui Gorgias şi este implicită şi într-o replică euripidiană 
(Oreste, versurile 905—907). Euripide este şi el un auditor al 
sofiştilor şi al lui Socrate. 

139 în original un joc de cuvinte între kolazesthai, a reprima, 
a înfrîna şi akolasia — neînfrînare. 


140 A se vedea în Phaidros, 264 c, formularea similară: 
discursul este ca un organism, din care nu poate lipsi tocmai 
capul. 

141 Versul este citat de Athenaios (Banchetul sofiştilor, 
VII, 308 c). 

142 în text rhesis, tiradă. Socrate intenţionează să facă 


apologia vieţii de contemplaţie, parafrazînd tirada lui Amphion, 
replică la cea a lui Zethos, reprezentat de Callicles. 

143 A fi pe deplin un om bun (teleios andra agathon einai), 
adică kalos kagathos, presupune un complex de virtuţi al căror 
conţinut a fost analizat în Protagoras, 330 b. Lipseşte de aici 
numai sophia — învăţătura, al cărei oponent amathia 
(ignoranţa) a fost menţionat mai devreme (477 b). 

144 Supraomul hedonistic, preconizat de Callicles, este 
exclus din sistemul social ideal, considerat fiind ca element anti- 
uman, anti-social, neiubit nici de zei, nici de oameni. Aprecierea 
aceasta face legătura între cele două imagini mitice, alegoria 
sufletului neiniţiat (493 b—c) şi alegoria pedepselor din Hades 
(525 e —526 a) care constituie o ilustrare a argumentaţiei 
doctrinale de aici, precedată şi urmată de imagistică. 

145 Pitagora a denumit prima dată Universul cosmos, 
înţelegind prin aceasta ordinea universală; accepţia lărgită a 
sensului originar de ordine ordinea statală, se întilneşte în 
fragmentele lui Democrit. Empedocle a stabilit principiul unităţii 
şi  afinităţii cosmice, denumindu-l Aphrodite sau Philotes 
(Prietenia). 

146 Egalitatea geometrică (isotes geometrike) este explicată 
de scoliast ca fiind dreptatea (dikaiosyne). în Legile, 757 b, 558 
b, Platon înţelege prin egalitatea aritmetică egalitatea 
schematică instituită de democraţie fără criteriul valorii; 


egalitatea geometrică, adică aristocratică, presupune distribuţia 
proporţională cu virtutea umană, fundamentată cosmic ca şi în 
pasajul de faţă. Concepţia este reluată de Aristotel în Etica 
Nicomahică, V: 6, de Isocrate în Areopagiticul, 21: 22; mai tirziu 
Plutarh în Symposion,VIll, 2: 2, denumeşte egalitate geometrică 
norma socială instituită de Licurg în Sparta. Celui mare i se dă 
mai mult, celui mic mai puţin, potrivit cu natura fiecăruia. 
Cinstirile sînt cu atît mai mari, cu cît virtutea este mai mare. 

147 Siguranţa doctrinei se sprijină pe de-o parte pe 
constatarea  socratică a  neştiinţei tuturor interlocutorilor 
cercetaţi, pe de altă parte argumentele de fier şi oţel sînt oferite 
de raţiunea platonică, afirmînd orgoliul intelectual al filosofului 
care vorbeşte şi în numele lui. 

148 După cum vedem, teza de la 468 a—e, asupra 
importanţei actului voluntar pentru dobîndirea binelui, este 
găsită insuficientă şi completată de necesitatea cunoaşterii 
techne-ei. Este consecința sublinierii rolului educaţiei şi 
modelării sufleteşti de care se ocupă această parte a dialogului. 

149 Enunţată într-un context care infirmă posibilitatea 
aplicării ei, această teză va fi reluată textual în Statul, 473 d, ca 
premisă obligatorie în vederea instituirii guvernării ideale. A se 
vedea efectul încercării de-a o aplica practic în Scrisorile VII şi 
VIII. 

150 Zicala este des citată de Platon: Protagoras, 337 c—d; 
Banchetul, 195 b; Lysis, 214 b. 

151 în concluzie, omul nu se poate apăra să nu fie 
nedreptăţit fără riscul de a cădea într-un rău capital, acela de a 
săvirşi el însuşi nedreptăţi (513 a). Aceasta obligă la abţinerea 
de la participarea la viaţa politică reală. 

152 A fi victima nedreptăţii nu este un rău (Ap., 30c). 
Începînd cu acest pasa j se conturează din ce în ce mai clar 
sensul apologetic al finalului şi ca atare afinităţile cu Apărarea şi 
Criton se înmulţesc. Tonul polemic va fi din ce în ce mai sigur şi 
mai inflexibil. 

153 Prin contrast cu ostentaţia ţinutei sofiştilor, inclusiv cea 
a lui Gorgias. 

154 Este o prejudecată comună antichității care 
desconsidera artele manuale în contrast cu profesiunile liberale, 
printre care retorica aspira la locul de frunte. 

155 De fapt sensul acesta se regăseşte în maxima rostită de 


Hector în Iliada, VI, 488 b. 

156 A se vedea aceeaşi idee în Ap., 28 b, 37 c, 39 c—d şi 
Criton, 48 b. 

157 După Suidas, vrăjitoarele tesaliene riscau să-şi 
piardă vederea şi să le paralizeze picioarele în această supremă 
încercare. 

158 Lui Callicles i se întîmplă acelaşi lucru ca în finalul 
dialogului cu Polos (480 e). Explicaţia pe care i-o dă Socrate se 
referă la ambiția sa politică de-a juca un rol, linguşind poporul. 

159 Reluarea dihotomiei artelor umane are ca scop analiza 
exigenţelor formulate la 504 e pentru calitatea de orator politic 
ideal, în ultimă instanţă judecata negativă asupra oamenilor de 
stat ai Atenei. 

160 Se face opoziția între  îndeletnicirea privată 
(idioteuontas) şi activitatea publică (demosieuein), adică între 
diletantism şi profesionism, ca un corolar al distincţiei dintre 
techne şi empeiria. Aplicarea la viaţa politică va arăta că 
oamenii de stat atenieni au fost diletanţi ai politicii (519 a—c), în 
timp ce Socrate este singurul profesionist al artei politice (521 
e). A se vedea Protagoras (327 a). 

161 Aprecierea politicii lui Pericle pare a fi un răspuns direct 
la acuzaţia lui Polycrates că filosofia lui Socrate i-a făcut pe 
atenieni laţi (citat textual în Apologia lui Socrate scrisă de 
retorul Libanios în sec. IV e.n.), leneşi şi palavragii. Platon 
reproşează lui Pericle acelaşi lucru ca urmare a instituirii 
indemnizaţiilor pentru juraţii tribunalelor şi membrii adunărilor 
politice; în termeni hippocratici, îl va acuza de îmbuibarea şi 
îngrăşarea trupului statului atenian (518 e). 

162 Se referă la aristocrații atenieni simpatizanți ai educaţiei 
spartane care-şi osteneau trupul în exerciţii fizice violente. 

163 A se vedea în Tucidide, II: 59: 12 şi 65: 2,3 şi în Plutarh, 
Pericle 35, împrejurările dizgraţiei în care a căzut Pericle la 
sfîrşitul vieţii. Nicăieri la Platon nu regăsim o judecată atit de 
dură asupra marelui om de stat. în Protagoras se vorbeşte de 
virtutea lui politică, în Menon de opiniile lui adevărate, iar în 
Phaidros chiar de calitatea lui de filosof şi bun conducător al 
Atenei. Opinia de faţă se explică prin caracterul polemic al 
dialogului, replică la diatriba lui Polycrates, care exalta pe 
Pericle, considerîndu-l pe Socrate un personaj nefast pentru 
Atena. 


164 Tucidide insistă tocmai asupra calităţii de bun sfătuitor al 
poporului, proprie lui Pericle, omul care îmblinzea spiritele 
agitate ale concetăţenilor şi le insufla îndrăzneală cînd erau 
descurajaţi (11:59:2). 

165 în Odiseea, VI: 120 sau IX, 175 ideea există dar altfel 
exprimată. 

166 Informaţiile despre evenimentele petrecute se 
găsesc în Tucidide, |, 135 şi Herodot, VI: 136. Şi aceşti oameni 
de stat erau citați de Polycrates ca titluri de glorie pentru Atena 
(Libanios, Apologia, 167), în contrast cu Alcibiade şi Critias, 
elevii lui Socrate, oameni nefaşti pentru Atena. 

167 A se vedea aceeaşi opinie în Tucidide, II, 65. 

168 Persistenţa lui Callicles în opinia sa oferă prilejul 
reluării pentru a treia oară a dihotomiei arte-linguşiri, pentru a 
insista cu mai multă rigoare asupra analogiei dintre bucătărie şi 
politica practicată de oamenii de stat atenieni, în ultimă instanţă 
pentru a-i face răspunzători de dezastrul Atenei în războiul 
peloponeziac, disculpîndu-l definitiv pe Socrate. 

169 Ospeţele siciliene şi în genere cele italice erau vestite 
pentru opulenţa şi rafinamentul lor (Athenaios, Banchetul 
sofiştilor, VII, 527). 

170 în original phlyaria a fost folosit mai înainte de 
Callicles pentru a eticheta preocupările filosofice ale lui Socrate 
la 492 c. 

171 Aşadar Alcibiade şi Critias — potrivit unei ipoteze, 
sub numele lui Callicles s-ar ascunde Critias însuşi — nu sînt 
elevii lui Socrate, ci continuatorii politicii lui Temistocle, Cimon, 
Pericle, cu toţii deopotrivă de vinovaţi de căderea Atenei. 
Socrate se detaşează progresiv de toţi concetăţenii lui, pînă la 
aureolarea din final. 

172 Contrast voit paradoxal cu situaţia lui Socrate, 
condamnat pe nedrept la moarte, el, singurul politician 
adevărat, în contrast cu „cei ce-şi zic politicieni". 

173 Se face aluzie, probabil, la anecdota despre Corax şi 
elevul său Tisias. Acesta din urmă, învăţind de la magistru să 
convingă, refuză să-i plătească onorariul: dacă l-a învăţat să 
convingă, iată, îl convinge să nu ia bani de la elev; dacă nu 
reuşeşte să-l convingă înseamnă că n-a fost învăţat să facă 
acest lucru, deci n-are ce datora magistrului. 

174 Callicles dispreţuieşte pe sofişti ca elev al lui Gorgias, în 


acelaşi timp ca om politic pragmatic reproşează sofiştilor acelaşi 
lucru ca lui Socrate, preocupările oţioase, inutile în viaţa publică. 

175 Se revine astfel la definiţia iniţială a retoricii dată la 465 
b —c, prin mersul circular al argumentaţiei care reia de mai 
multe ori aceleaşi puncte, tinzînd acum să descrie un cerc 
închis, cuprinzător pentru analiza complexă a faţetelor retoricii 
politice, atît cea reală cît şi cea falsă. 

176 Sofistul faţă de elevul său, omul politic faţă de popor. 

177 Constructorii, medicii, poeţii, artiştii plastici, ca 
profesionişti ai unor arte lucrătoare (banausoi) desconsiderate 
de sofişti, primeau onorariu ca şi aceştia din urmă, care se 
socoteau educatori ai virtuţii civice. A se vedea în Protagoras, 
318 e şi Menon, 73 a, definiţia acestei virtuţi. Socrate nu solicita 
onorariu pentru profesiunea sa de educator. 

178 Termenii hippocratici din această replică — îngrijirea 
(therapeia) şi imaginea luptei medicului cu pacientul racordează 
întrebarea retorică pe de-o parte la analogiile precedente intre 
medicină şi politică (464 b—e, 501 a), iar pe de altă parte 
pregătesc descrierea judecății absurde a lui Socrate. 

179 Sclavii din Mysia erau cei mai dispreţuiţi în Atena. 

180 în această aserţiune se recunoaşte Socrate din Ap. 
(29 d), dar şi personalitatea autorului, a lui Platon însuşi, „unul 
dintre puţinii atenieni" ca reformator politic. 

181 în text, diaphteirei (strică) şi aporein poiei (îi face să 
ameţească), ca termeni medicali, sînt reluaţi la 522 b în 
accepţie socială drept capetele de acuzare, de difamare a 
activităţii lui Socrate. Acuzaţia de corupere a tineretului este 
formulată în Apărarea, 24 b, iar acuzaţia că a provocat aporia (în 
sensul filosofic, a face să se îndoiască, a lipsi de resurse) se 
regăseşte în Menon (79—80). Este vorba, în cazul ultimei 
formule, de contestarea sistematică a falselor valori politice sau 
sofistice pe care o opera Socrate în numele propriei ignoranţe, 
deci lipsă de resurse (aporia), solicitind ştiinţa, adică prezenţa 
resurselor proprii oamenilor consacraţi (în greacă euporia lor), 
spre a dovedi de fapt aporia şi neştiinţa acestora din urmă. în 
cazul tineretului, pasajul de faţă (522 e) sugerează că este 
vorba de semănarea neîncrederii în spiritul tineretului faţă de 
ştiinţa şi de valoarea celor virstnici. A se vedea şi Statul, 524 a. 

182 Mitul este aşadar expresia credinţei şi nu a cunoaşterii 
lui Platon. A se vedea Nota noastră introductivă, pag. 291. 


183 A se remarca diferenţa faţă de mitul eshatologic din 
Apologia care era de tradiţie homerică şi pindarică. Aici Hades-ul 
este conceput conform doctrinei orfice-pitagoreice, ca fiind 
împărţit într-o lume a drepţilor (Cîmpiile Elisee) şi Tartarul unde- 
şi ispăşesc vina nu numai Titanii, ci şi toţi ceilalţi nelegiuiţi. Şi, 
din acest punct de vedere, Gorgias prefigurează miturile din 
Phaidon, 107 c—114 c, Phaidros, 245 c—249 d, Statul, 614 a — 
621 b. 


184 A se vedea acelaşi rol atribuit titanului în Eschil, 
Prometeu, versul 248. 
185 Conform concepţiei orfice, sufletul este eliberat din 


vălurile trupeşti care-l ţineau ascuns (soma este sema sufletului 
— 493 a). 

186 Pajiştea de asfodel din Odiseea este pentru orfici locul 
de tinere a judecății, iar încrucişarea de drumuri este 
reprezentată simbolic de Y pitagoreic. A se vedea aceeaşi 
reprezentare în Eneida, VI: 540 şi.u. 

187 A se vedea Phaidon, 64 c, asupra dualismului trup-suflet. 

188 Analogia hippocratică a sufletului cu trupul este o 
dezvoltare platonică fără precedent în doctrina orfică. 

189 Pasajul este parafrazat de Tacit, în Anale, VI: 6, în 
comentariul asupra tiraniei lui Tiberius. 

190 Se reia, după cum vedem, negativul calităţilor ideale 
descrise la 507 — 508: înţelepciunii (sophrosyne) i se opun 
acum neînfrîinarea (exousia) şi destrăbălarea (tryphe); spiritului 
dreptăţii (dikaiosyne) i se opun lipsa de măsură (hybris) şi 
nestăpiînirea (akratia), iar din punct de vedere estetic armoniei 
(cosmos) şi frumuseţii (kallos) i se opun diformitatea (asymetria) 
şi uriţenia (aischrotes) sufletului. 

191 Concepţia hippocratică despre boli curabile şi incurabile, 
despre tratamentele dure, dar folositoare, aplicate trupului, ca o 
medicină contra degradării lui, expusă la 480 b — c — d şi 481 
b, este cheia interpretării pasajului ale cărui imagini sînt numai 
aparent orfice. 

192 Consideraţiile asupra răutăţii şi pedepselor aplicate 
tiranilor sînt numai formal inspirate din Homer (Odiseea, XI: 576 
—600), fiind mai degrabă înrudite cu concepţiile cinicilor despre 
regalitate şi înţelepciune. Se pot cita diatriba cinicului Antistene, 
denumită Archelaos sau Despre regalitate, precum şi dialogurile 
lui Lucian din Samosata care-şi au originea în scrieri menipee 


sau chiar mai vechi decit acestea. Semnificativă este şi referirea 
la Tersit. în Statul, 620 c, sufletul acestuia, primul bufon cinic din 
literatura greacă, este întrupat într-o maimuţă. 

193 Aristide este unanim elogiat pentru spiritul său de 
dreptate. 

194 Reluarea contrastului între viaţa activă şi adîncirea în 
sine a filosofului este acum raportată la existenţa viitoare a 
sufletului. 

195 Imaginile procesului lui Socrate din 486 c şi 522 c 
sînt înfăţişate ca ireale, ca lipsite de valoare în comparaţie cu 
adevăratul proces care este judecata din Hades, în care Callicles 
schimbă rolul cu Socrate. 

196 Imaginea lui Socrate este proiectată în mit, 
superioritatea doctrinei şi existenţei capătă confirmări ce sînt la 
interferența mitului cu metafizica. Scornelile de babă îşi 
dovedesc importanţa ca o complinire, acolo unde ştiinţa umană 
este neputincioasă să găsească o soluţie bună, cu valabilitate 
metafizică. 

197 Parafrazare foarte răspîndită în antichitate, inspirată din 
Cei şapte contra Tebei, v. 592. Ideea se regăseşte în Statul, 335 
a. 

198 îndemnul prefigurează în acelaşi timp atitudinea 
cinicului şi a stoicului, indiferența faţă de ceea ce este o falsă 
reprezentare, astfel că nu poate atenta la libertatea interioară a 
filosofului. Următorul pasaj ne atrage atenţia că, totuşi, pentru 
Platon, adincirea în sine a filosofului are ca finalitate 
perfecţionarea lui în vederea misiunii politice, de reformator 
ideal. 

199 Calea greşită a vieţii, idealul imoralist al fericirii 
exterioare îşi are aşadar explicaţia în neştiinţa şi needucarea 
(apaideusia), în nonvaloarea intelectuală a oratorilor politicieni. 
Găsirea căii celei bune a vieţii este, în concluzie, obiectul 
principal al dialogului. Ultimele cuvinte rostite de Callicles, la 
492 c, îi sînt întoarse acum ca un ecou, însoţite de invocarea lui. 
Se creează sugestia unui îndemn patetic care continuă să 
dăinuie în urechile auditoriului. 


